ދިވެހި - Sorah Ash-Shuara ( The Poets )\nNoble Quran » ދިވެހި » Sorah Ash-Shuara ( The Poets )\nއެކަލޭގެފާނު ވިދާޅުވިއެވެ. އެހެންވިއްޔާ ތިމަންކަލޭގެފާނަށް އެކަންތައް އޭރު އެ ކުރެއްވުނީ، މަގު ގެއްލިފައިވާ މީހުންގެ ތެރެއިންވާ حال ގައެވެ.\nފަހެ، ތިޔަބައިމީހުން ދެކެ ތިމަންކަލޭގެފާނު ބިރުފުޅުގަތްހިނދު، ތިޔަބައިމީހުންނަށް ފިއްލަވައިގެން (مدين އަށް) ވަޑައިގަތީމެވެ. ފަހެ، ތިމަންކަލޭގެފާނުގެ ވެރިރަސްކަލާނގެ، ތިމަންކަލޭގެފާނަށް حكمة އާއި، ވިސްނުން ދެއްވިއެވެ. އަދި رسول ންގެ ތެރެއިން ތިމަންކަލޭގެފާނު ލެއްވިއެވެ.\nއަދި ތިމަންކަލޭގެފާނަށް ކަލޭ ދިން نعمة އެއްކަމުގައި ތިޔަ ކަލަގޮވާ نعمة އަކީ، ކަލޭ إسـرآءيـل ގެދަރިން އަޅުވެތިކޮށްލިކަމެވެ. (އެބަހީ: އަހުރެން އަޅުވެތިނުކޮށް ދޫކޮށްލިނަމަވެސް، އެއުރެންނަށް ކަލޭ ކުޅަ އަނިޔާއިން، ކަލެޔަށް ދެވިފައި އޮތީ ކޮން نعمة އެއް ހެއްޔެވެ؟)\nفرعون ދެންނެވިއެވެ. (ކަލޭގެފާނު އެފަރާތަކުން رسول ކަމާއިގެން ވަޑައިގެންނެވި) عالم ތަކުގެ ވެރިރަސްކަލާނގެއަކީ ކޮބައިހެއްޔެވެ؟\nއެކަލޭގެފާނު ވިދާޅުވިއެވެ. އެއީ އުޑުތަކާއި، ބިމާއި، އެދެމެދުގައިވާހާ އެއްޗެއްގެ ވެރިރަސްކަލާނގެއެވެ. ތިޔަބައިމީހުން އެކަން يقين ކުރާ ކަމުގައިވާނަމައެވެ.\nއޭނާގެ ވަށައިގެންތިބި (ބޮޑުންގެ) މީހުންނަށް އޭނާ ބުންޏެވެ. ކަލޭމެންނަކަށް ނީވޭހެއްޔެވެ؟\nއެކަލޭގެފާނު ވިދާޅުވިއެވެ. އެއީ ތިޔަބައިމީހުންގެ ވެރިރަސްކަލާނގެއެވެ. އަދި ތިޔަބައިމީހުންގެ އިސްވެދިޔަ ކާބަފައިންގެވެސް ވެރިރަސްކަލާނގެއެވެ.\nއޭނާ ބުންޏެވެ. ހަމަކަށަވަރުން، ތިޔަބައިމީހުންގެ ގާތަށް ފޮނުއްވާފައިވާ ތިޔަބައިމީހުންގެ رسول އަކީ، މޮޔައެއްކަން ކަށަވަރެވެ.\nއެކަލޭގެފާނު ވިދާޅުވިއެވެ. އެއީ مشرق އާއި، مغرب އާއި، އެދެމެދުގައިވާހާ ތަކެއްޗެއްގެ ވެރިރަސްކަލާނގެއެވެ. ތިޔަބައިމީހުން އެކަން ވިސްނާކަމުގައި ވާނަމައެވެ.\nއޭނާ ދެންނެވިއެވެ. ކަލޭގެފާނު ތިމަންފިޔަވައި އެހެން إله އަކު ހިއްޕަވައިފިނަމަ، ހަމަކަށަވަރުން، ހުރަގޭގައި ހައްޔަރުކުރެވިގެންވާ މީހުންގެ ތެރެއަށް ކަލޭގެފާނު ލާހުށީމެވެ.\nދެން އެކަލޭގެފާނުގެ އަސާކޮޅު އެކަލޭގެފާނު އެއްލެވިއެވެ. ފަހެ، އެހިނދު އެ އަސާކޮޅު، ފާޅުވެގެންވާ ހަރުފަޔަކަށް ވެއްޖެއެވެ.\nއަދި އެކަލޭގެފާނުގެ އަތްޕުޅު ނެރުއްވިއެވެ. ފަހެ، އެހިނދު، ބަލަންތިބި މީހުންނަށް އެ އަތްޕުޅު ފެންނަންއޮތީ (ވިދަވިދާއޮތް) ހުދު އަތްޕުޅެއް ކަމުގައެވެ.\nއޭނާގެ ވަށައިގެންވާ ބޮޑުންނަށް އޭނާ ބުންޏެވެ. ހަމަކަށަވަރުން، މިއީ މޮޅަށް ދަންނަ ޖާދޫގަރެއްކަން ކަށަވަރެވެ.\nއެކަލޭގެފާނު އެދިވަޑައިގަންނަވަނީ، އެކަލޭގެފާނުގެ ޖާދޫގެ ބާރުގައި ތިޔަބައިމީހުންގެ ބިމުން ތިޔަބައިމީހުން ނެރެލާށެވެ. ވީމާ، ތިޔަބައިމީހުން أمر ކުރާގޮތަކީ ކޮބައިހެއްޔެވެ؟\nއެއުރެން ބުނޫއެވެ. އެކަލޭގެފާނާއި، އެކަލޭގެފާނުގެ أخ، އިހަށް ބައިތިއްބާށެވެ! އަދި (މީހުން) އެއްކުރުމަށް ގޮވާބަޔަކު ރަށުތެރެޔަށް ފޮނުވާށެވެ!\nއޭރުން އެއުރެން (ގޮސް) މޮޅަށްދަންނަ ހުރިހާ ބޮޑެތި ޖާދޫގަރުން ކަލޭގެ ގާތަށް ގެނެސްދޭނެތެވެ.\nފަހެ، އެނގިގެންވާ ދުވަހެއްގެ ކަނޑައެޅިގެންވާ وقت އަކަށް ޖާދޫގަރުން އެއްކޮށްފިއެވެ.\nއަދި މީސްތަކުންނަށް ބުންޏެވެ. ތިޔަބައިމީހުން އެއްވާނޫހެއްޔެވެ؟\nموسى ގެފާނު އެއުރެންނަށް ވިދާޅުވިއެވެ. ތިޔަބައިމީހުން (ޖާދޫގެގޮތުން) އުކަންހުރި ތަކެތި އުކާށެވެ!\nދެން موسى ގެފާނު އެކަލޭގެފާނުގެ އަސާކޮޅު އެއްލެވިއެވެ. ފަހެ، އެހާރުން އެ އަސާކޮޅު އެއުރެން ދޮގުން ހަދައިގެން ދެއްކި ތަކެތި ކައި ދިރުވައިފިއެވެ.\nއެއުރެން ބުނޫއެވެ. عالم ތަކުގެ ވެރިރަސްކަލާނގެއަށް ތިމަންމެން إيمان ވެއްޖައީމުއެވެ.\nއޭނާ ބުންޏެވެ. ތިޔަބައިމީހުންނަށް ތިމަން إذن ދިނުމުގެ ކުރީގައި، ތިޔަބައިމީހުން އެކަލޭގެފާނަށް إيمان ވެއްޖައީމުއެވެ. ހަމަކަށަވަރުން، އެކަލޭގެފާނީ ތިޔަބައިމީހުންނަށް ޖާދޫދަސްކޮށްދިން ތިޔަބައިމީހުންގެ ބޮޑުމީހާއެވެ. ފަހެ، ތިޔަބައިމީހުންނަށް ނިކަންހުރެ އެނގޭހުށްޓެވެ. ހަމަކަށަވަރުން، ތިޔަބައިމީހުންގެ އަތްތަކާއި، ފައިތައް ތަފާތުވާގޮތަށް (އެބަހީ: ކަނާތާއި ވާތުފައި، ނުވަތަ ވާތާއި ކަނާތުފައި) ތިމަން ބުރިކުރާހުށީމެވެ. އަދި ހަމަކަށަވަރުން، ތިޔަ ހުރިހާ އެންމެން صليب އަށް އަރުވާހުށީމެވެ.\nއެއުރެން ބުނޫއެވެ. (އެކަމުގައި) ގެއްލުމެއްނެތެވެ. ހަމަކަށަވަރުން، ތިމަންމެން އެނބުރި ދާހުށީ، ތިމަންމެންގެ ވެރިރަސްކަލާނގެ حضرة އަށެވެ.\nތިމަންމެން އެންމެފުރަތަމަ إيمان ވީބަޔެއްކަމުގައިވުުމުގެ ސަބަބުން، ހަމަކަށަވަރުން، ތިމަންމެންގެ ވެރިރަސްކަލާނގެ ތިމަންމެންގެ ކުށްފާފަތައް ފުއްސެވުމަށް ތިމަންމެން ދަހިވެތިވަމުއެވެ.\nތިމަންރަސްކަލާނގެ موسى ގެފާނަށް وحى ކުރެއްވީމެވެ. ކަލޭގެފާނު ތިމަންރަސްކަލާނގެ އަޅުންނާއިގެން، ރޭގަނޑު ހިންގަވައިވަޑައިގަންނަވާށެވެ! ހަމަކަށަވަރުން، ތިޔަބައިމީހުންގެ ފަހަތުން ބަޔަކު ދާނެތެވެ. (އެބަހީ: ތިޔަބައިމީހުންގެ ފަހަތުން، فرعون އާއި އޭނާގެ لشكر ދާނެތެވެ.)\nފަހެ، فرعون، މީހުން އެއްކުރުމަށް ގޮވާބަޔަކު ރަށުތެރެޔަށް ފޮނުވިއެވެ.\nހަމަކަށަވަރުން، މިބައިމީހުންނީ، (އެބަހީ: إسـرآءيـل ގެދަރިންނަކީ) ނިކަމެތި މަދުމީސްކޮޅެއްކަން ކަށަވަރެވެ.\nއަދި ހަމަކަށަވަރުން، އެއުރެންނީ ތިމަންމެން ރުޅިއަރުވާ ބަޔަކުކަން ކަށަވަރެވެ.\nއަދި ހަމަކަށަވަރުން، ތިމަންމެންނީ (ކަންކަމަށް) ރައްކާތެރިވެ، ތައްޔާރަށްތިބޭ ބަޔަކީމުއެވެ.\nފަހެ، ތިމަންރަސްކަލާނގެ، ފެންއާރުތަކާއި، ބަގީޗާތަކުންނާއި، (ރަނާއި ރިހީގެ) خزانة ތަކުންނާއި، މަތިވެރި މާތް مقام ތަކުން އެއުރެން (އެބަހީ: فرعون އާއި، އޭނާގެ قوم ގެމީހުން) ބޭރުކުރެއްވީމެވެ.\nއެކަންކުރީ އެފަދައިންނެވެ. އަދި إسـرآءيـل ގެދަރިންނަށް ތިމަންރަސްކަލާނގެ އެތަކެތި ވާރުތަކުރެއްވީމެވެ.\nފަހެ، އެއުރެން (އެބަހީ: فرعون އާއި އޭނާގެ قوم ގެމީހުން) އަނެއްބައި މީހުންގެ ފަހަތުންގޮސް އަރައިހަމަކުރީ، އިރުއެރި ވަގުތުގައެވެ.\nފަހެ، އެއުރެން އެއްބަޔަކު އަނެއްބަޔަކަށް ފެނުނުހިނދު، موسى ގެފާނުގެ أصحاب ން ދެންނެވޫއެވެ. ހަމަކަށަވަރުން، އެއުރެން ތިމަންމެން އަތުލައިގަންނާނެތެވެ.\nއެކަލޭގެފާނު ވިދާޅުވިއެވެ. ހަމަހިލާ އެހެންނަކުން ނުވާނެއެވެ. ހަމަކަށަވަރުން، ތިމަންގެ ވެރިރަސްކަލާނގެ ތިމަންނާއާއެކު (نصر ދެއްވުމުގައި) ވޮޑިގެންވެއެވެ. އެކަލާނގެ ތިމަންނާއަށް މަގުދައްކަވާނެތެވެ.\nފަހެ، ތިމަންރަސްކަލާނގެ موسى ގެފާނަށް وحى ކުރެއްވީމެވެ. ކަލޭގެފާނުގެ އަސާކޮޅުން ކަނޑުގައި ޖައްސަވާށެވެ! ދެން (موسى ގެފާނު ޖެއްސެވުމުން، ބާރަ ބަޔަށް) އެ ކަނޑު އިރައިގެން ހިނގައްޖެއެވެ. އެއިން ކޮންމެ ބައެއް، ބޮޑު ފަރުބަދައެއް ފަދައިންވިއެވެ.\nތިމަންރަސްކަލާނގެ އަނެއްބައިމީހުން (އެބަހީ: فرعون އާއި އޭނާގެ قوم ގެމީހުން) އެތަނަށް ކައިރި ކުރެއްވީމެެވެ.\nއަދި ތިމަންރަސްކަލާނގެ موسى ގެފާނާއި، އެކަލޭގެފާނުގެ އަރިހުގައިވާ މީހުންގެ އެންމެން (غرق ން) ސަލާމަތް ކުރެއްވީމެވެ.\nހަމަކަށަވަރުން، އެކަންތަކުގައި (اللَّه ގެ ކުޅަދުންވަންތަކަމުގެ) ހެތްކެއްވާކަން ކަށަވަރެވެ. އަދި އެއުރެންކުރެ ގިނަމީހުން، إيمان ވާ ބަޔަކު ކަމުގައި ނުވެތެވެ.\n(އޭ محمد ގެފާނެވެ!) ކަލޭގެފާނު، އެއުރެންނަށް إبراهيم ގެފާނުގެ خبر ކިޔައިދެއްވާށެވެ!\n(އެއީ) އެކަލޭގެފާނު، އެކަލޭގެފާނުގެ ބައްޕައަށާއި، އެކަލޭގެފާނުގެ قوم ގެމީހުންނަށް، ތިޔަބައިމީހުން ތިޔަ އަޅުކަންކުރަނީ ކޮންއެއްޗަކަށްހޭ، ވިދާޅުވި ހިނދެވެ.\nއެއުރެން ދެންނެވޫއެވެ. ތިމަންމެން އަޅުކަންކުރަނީ، ބުދުތަކަކަށެވެ. ފަހެ، އެތަކެއްޗަށް އަޅުކަންކުރުންމަތީ ތިމަންމެން ދެމިތިބޭނޫއެވެ.\nއެކަލޭގެފާނު ވިދާޅުވިއެވެ. ތިޔަބައިމީހުން އެތަކެއްޗަށް دعاء ކޮށް ގޮވާހިނދު، އެތަކެއްޗަށް ތިޔަބައިމީހުންގެ އަޑު އިވޭހެއްޔެވެ؟\nނުވަތަ އެތަކެތި ތިޔަބައިމީހުންނަށް މަންފާއެއް ކޮށްދޭހެއްޔެވެ؟ ނުވަތަ ގެއްލުމެއް ދޭހެއްޔެވެ؟\nއެއުރެން ދެންނެވޫއެވެ. އަދި ކީއްހެއްޔެވެ؟ ތިމަންމެންގެ ކާބަފައިން އެފަދައިން ކަންތައްކުރާތީ ތިމަންމެން ދުށީމުއެވެ.\nއެކަލޭގެފާނު ވިދާޅުވިއެވެ. ތިޔަބައިމީހުންނާއި، ތިޔަބައިމީހުންގެ އިސްވެދިޔަ ކާބަފައިން އަޅުކަންކުރި ތަކެއްޗާމެދު ތިޔަބައިމީހުން ވިސްނައި ބެލީމުހެއްޔެވެ؟\nފަހެ، ހަމަކަށަވަރުން، އެތަކެއްޗަކީ، ތިމަންކަލޭގެފާނުގެ عدوّ ންނެވެ. (އެތަކެއްޗަށް އަޅުކަމެއް ނުކުރައްވާނަމެވެ.) އެހެނެއްކަމަކު، ތިމަންކަލޭގެފާނު އަޅުކަންކުރައްވާނީ، عالم ތަކުގެ ވެރިރަސްކަލާނގެއަށެވެ.\nއެކަލާނގެއީ، ތިމަން ހެއްދެވި ރަސްކަލާނގެއެވެ. ފަހެ، އެކަލާނގެ ތިމަންނާއަށް ތެދުމަގު ދައްކަވަތެވެ.\nއަދި އެކަލާނގެއީ، ތިމަންނާއަށް ކާންދެއްވާ، އަދި ބޯންދެއްވާ ރަސްކަލާނގެއެވެ.\nއަދި ތިމަން ބަލިވެއްޖެނަމަ، ބަލި ފަސޭހަކުރައްވަނީ، ހަމަ އެކަލާނގެއެވެ.\nއަދި އެކަލާނގެއީ، ތިމަން މަރުގަންނަވައި، ދެން ތިމަން ދިރުއްވާނޭ ރަސްކަލާނގެއެވެ.\nއަދި قيامة ދުވަހުން މިއަޅާގެ ފާފަފުއްސެވުމަށް މިއަޅާ އެދެނީ، އެކަލާނގެ حضرة ންނެވެ.\nއަޅުގެ ވެރިރަސްކަލާކޮ! މިއަޅާއަށް علم އާއި، ވިސްނުން ދެއްވާނދޭވެ! އަދި صالح ންގެތެރެއިން މިއަޅާ ލައްވާނދޭވެ!\nފަހުން އަންނަމީހުންގެ ދޫމަތީގައި، މިއަޅާގެ ތާރީފާއި ثناء ލައްވާނދޭވެ!\nއަދި نعمة ގެ ސުވަރުގެ ވާރުތަވާ މީހުންގެ ތެރެއިން، މިއަޅާ ލައްވާނދޭވެ!\nއަދި މިއަޅާގެ ބައްޕާއަށް ފާފަފުއްސަވާނދޭވެ! ހަމަކަށަވަރުން، އޭނާވަނީ މަގުފުރެދުނު މީހުންގެ ތެރެއިންނެވެ.\nއަދި އެއުރެން (އެބަހީ: މީސްތަކުން) محشر އަށް ފޮނުއްވާދުވަހު، މިއަޅާ ނިކަމެތި ނުކުރައްވާނދޭވެ!\nއެދުވަހަކީ، މުދަލެއްވިޔަސް، އަދި ދަރިންނެއްވިޔަސް، މަންފާއެއް ނުކުރާނެ ދުވަހެވެ.\nސަލާމަތްވެގެންވާ ހިތަކާއިގެން اللَّه ގެ حضرة އަށް އައިމީހަކަށް މެނުވީއެވެ.\nއަދި تقوى ވެރިންނަށް ސުވަރުގެ ކައިރިކުރައްވާނެތެވެ.\nއަދި كافر ންނަށް ނަރަކަ ފާޅުކުރައްވާނެތެވެ.\nއަދި އެއުރެންނަށް އަންގަވާނެތެވެ. ތިޔަބައިމީހުން، اللّّه ފިޔަވައި އަޅުކަން ކޮށްއުޅުނު ތަކެތި ކޮބައިހެއްޔެވެ؟ އެތަކެތި ތިޔަބައިމީހުންނަށް نصر ދޭހެއްޔެވެ؟ ނުވަތަ އެތަކެއްޗަށް نصر ލިބޭހެއްޔެވެ؟\nފަހެ، އެ ބުދުތަކާއި، كافر ވީ މީހުންނާއި، إبليس ގެ لشكر އާއި، އެންމެން އެ ނަރަކައިގެ ތެރެއަށް ބޯކޮޅުވަތަށް އުއްކަވާނެތެވެ.\nއެއުރެން އެ ނަރަކައިގައި އަރާރުންވާ حال ބުނާނެތެވެ.\n(އަޅުކަން ކުރުމުގައި) عالم ތަކުގެ ވެރިރަސްކަލާނގެއާ ތިޔަބައިމީހުންނާ ހަމަހަމަކޮށްގެން ތިމަންމެން އުޅުނު ހިނދުގައެވެ.\nއަދި ތިމަންމެން މަގުފުރެއްދީ، ކުށްވެރިން ފިޔަވައި އެހެން ބައެއްނޫނެވެ.\nފަހެ، ތިމަންމެންނަށް އެއްވެސް شفاعة ތެރިޔަކު ނުވެއެވެ.\nއަދި ގާތް رحمة ތެރިޔަކުވެސް ނުވެއެވެ.\nތިމަންމެންނަށް އަދި އެއްފަހަރު (ދުނިޔެއަށް) رجوع ވުމެއް ލިބޭނެ ނަމައެވެ. ފަހެ، އޭރުން ތިމަންމެން مؤمن ންގެ ތެރެއިން ވާހުށީމުއެވެ.\nنوح ގެފާނުގެ قوم ގެމީހުން رسول ން ދޮގުކުރޫއެވެ.\n(އެއީ) އެއުރެންނަށް އެއުރެންގެ أخ، نوح ގެފާނު ވިދާޅުވި ހިނދުގައެވެ. ތިޔަބައިމީހުން (اللَّه އަށް) تقوى ވެރި ނުވަނީ ހެއްޔެވެ؟\nފަހެ، ތިޔަބައިމީހުން اللَّه އަށް تقوى ވެރިވާށެވެ! އަދި ތިޔަބައިމީހުން އަހުރެންނަށް ކިޔަމަންތެރިވާށެވެ!\nއަދި އަހުރެން އެ رسول ކަން އިއްވުމަކަށް ތިޔަބައިމީހުންގެ ކިބައިން އުޖޫރައަކަށް ނޭދެމެވެ. عالم ތަކުގެ ވެރިރަސްކަލާނގެ حضرة ން މެނުވީ، އަހުރެންނަށް ثواب ދެއްވުމެއްނުވެއެވެ.\nއެއުރެން ދެންނެވޫއެވެ. ކަލޭގެފާނަށް تبع ވެގެންތިބީ، ދެރަ ނިކަމެތިން ކަމުގައިވާއިރު، ތިމަންމެން ކަލޭގެފާނަށް إيمان ވާނެތޯއެވެ؟\nއެކަލޭގެފާނު ވިދާޅުވިއެވެ. އެއުރެން ކޮށްއުޅުނު عمل އާމެދު ތިމަންކަލޭގެފާނަށް އެނގިގެންވަނީ ކޮންއެއްޗެއް ހެއްޔެވެ؟\nތިމަންކަލޭގެފާނުގެ ވެރިރަސްކަލާނގެއަށް މެނުވީ، އެއުރެންގެ حساب ބެއްލެވުމެއް ނުވެއެވެ. ތިޔަބައިމީހުންނަށް (އެކަން) އެނގޭނަމައެވެ.\nއަދި إيمان ވެގެންތިބި މީހުން ފަހައި ދުރަށްލާމީހަކު ކަމުގައި ތިމަންކަލޭގެފާނު ނުވަމެވެ.\nبيان ވެގެންހުރި إنذار ކުރައްވާ ބޭކަލަކު ކަމުގައި މެނުވީ ތިމަންކަލޭގެފާނު ނުވަމެވެ.\nއެއުރެން ދެންނެވޫއެވެ. އޭ نوح ގެފާނެވެ! ކަލޭގެފާނު (ތިޔަކަންތައް) ހުށްޓައިނުލެއްވިނަމަ، ހަމަކަށަވަރުން، ގަލުންތަޅައި މަރައިލެވޭ މީހުންގެ ތެރޭގައި، ކަލޭގެފާނު ވާހުށްޓެވެ.\nއެކަލޭގެފާނު ވިދާޅުވިއެވެ. އަޅުގެ ވެރިރަސްކަލާކޮ! ހަމަކަށަވަރުން، މިއަޅާގެ قوم ގެމީހުން މިއަޅާ ދޮގުކޮށްފޫއެވެ.\nފަހެ، މިއަޅާއާއި، އެއުރެންނާ ދެމެދުގައި إنصاف ކުރައްވައި، މިއަޅާއާއި، މިއަޅާއާ އެކުގައިވާ مؤمن ތަކުން ސަލާމަތް ކުރައްވާނދޭވެ!\nފަހެ، ބަރާވެވިފައިވާ ނާކޮޅުގައި ތިމަންރަސްކަލާނގެ އެކަލޭގެފާނާއި، އެކަލޭގެފާނުގެ އަރިހުގައިވާ މީހުން ސަލާމަތް ކުރެއްވީމެވެ.\nދެން ތިމަންރަސްކަލާނގެ އެއަށްފަހު ތިބި އެންމެން غرق ކުރެއްވީމެވެ.\nހަމަކަށަވަރުން، އެކަންތަކުގައި (اللَّه ގެ ކުޅަދުންވަންތަކަމުގެ) ހެތްކެއް ވާކަން ކަށަވަރެވެ. އަދި އެއުރެންކުރެ ގިނަމީހުން إيمان ވާ ބަޔަކު ކަމުގައި ނުވެއެވެ.\nއަދި ހަމަކަށަވަރުން، ކަލޭގެފާނުގެ ވެރިރަސްކަލާނގެއީ عزيز ވަންތަ، رحيم ވަންތަ ރަސްކަލާނގެކަން ކަށަވަރެވެ.\nعاد ބާގައިމީހުން رسول ން ދޮގުކުރޫއެވެ.\n(އެއީ) އެއުރެންގެ أخ، هود ގެފާނު އެއުރެންނަށް ވިދާޅުވި ހިނދުގައެވެ. ތިޔަބައިމީހުން (اللَّه އަށް) تقوى ވެރި ނުވަނީހެއްޔެވެ؟\nހަމަކަށަވަރުން، އަހުރެންނީ، ތިޔަބައިމީހުންގެ ގާތަށް ފޮނުއްވާފައިވާ أمانة ތެރި رسول އަކީމެވެ.\nއަދި އަހުރެން އެ رسول ކަން އިއްވުމަކަށް ތިޔަބައިމީހުންގެ ކިބައިން އުޖޫރައަކަށް ނޭދެމެވެ. عالم ތަކުގެ ވެރިރަސްކަލާނގެ حضرة ން މެނުވީ އަހުރެންނަށް ثواب ދެއްވުމެއް ނުވެތެވެ.\nތިޔަބައިމީހުން ބޭކާރު ކުޅުންތައް ކުޅުމަށް ކޮންމެ އުސްތަނެއްގައި ބިނާއެއް ހަދަނީހެއްޔެވެ؟\nއަދި ތިޔަބައިމީހުން (އެތަންތާނގައި މަރުނުވެ) އަބަދަށް ދެމިތިބޭނޭކަމަށް ގަނޑުވަރުތައް ހަދަނީ ހެއްޔެވެ؟\nއަދި ތިޔަބައިމީހުން ގަދަފަދަކަން ދައްކާހިނދު (އެއްވެސް رحم އެއްނެތި) جبّار ންގެ ގޮތުގައި ގަދަފަދަކަން ދައްކަމުއެވެ.\nތިޔަބައިމީހުން ދަންނަ نعمة ތަކުން ތިޔަބައިމީހުންނަށް مدد ދެއްވި ރަސްކަލާނގެއަށް تقوى ވެރިވާށެވެ!\nنعم ސޫތްޕާއި، ދަރިންނާއި، ބަގީޗާތަކާއި، ފެންއާރުތަކުން އެކަލާނގެ ތިޔަބައިމީހުންނަށް نعمة ދެއްވިއެވެ.\nހަމަކަށަވަރުން، ބޮޑުވެގެންވާ ދުވަހެއްގެ عذاب އަށް ތިޔަބައިމީހުންނާމެދު ތިމަންކަލޭގެފާނު ބިރުފުޅުގަނެތެވެ.\nއެއުރެން ދެންނެވޫއެވެ. ކަލޭގެފާނު نصيحة ދެއްވިޔަސް، ނުވަތަ نصيحة ދޭ މީހުންގެ ތެރެއިން ކަލޭގެފާނު ވެވަޑައިނުގަތަސް، ތިމަންމެންނަށް ހަމަހަމަވެގެންވެއެވެ.\nމިއީ އިސްވެދިޔަމީހުންގެ އާދަކަމުގައި ނޫނީ ނުވެތެވެ.\nއަދި عذاب ލިބޭނޭ ބަޔަކު ކަމުގައި ތިމަންމެން ނުވަމުއެވެ.\nފަހެ، އެއުރެން އެކަލޭގެފާނު (އެބަހީ: هود ގެފާނު) ދޮގުކުރޫއެވެ. ދެން ތިމަންރަސްކަލާނގެ އެއުރެން ހަލާކު ކުރެއްވީމެވެ. ހަމަކަށަވަރުން، އެކަންތަކުގައި (اللَّه ގެ ކުޅަދުންވަންތަކަމުގެ) ހެތްކެއްވާކަން ކަށަވަރެވެ. އަދި އެއުރެންކުރެ ގިނަމީހުން، إيمان ވާ ބަޔަކު ކަމުގައި ނުވެތެވެ.\nثمود ބާގައިމީހުން، رسول ން ދޮގުކުރޫއެވެ.\n(އެއީ) އެއުރެންގެ أخ، صالح ގެފާނު އެއުރެންނަށް ވިދާޅުވި ހިނދުގައެވެ. ތިޔަބައިމީހުން (اللَّه އަށް) تقوى ވެރި ނުވަނީހެއްޔެވެ؟\nއަދި އަހުރެން އެ رسول ކަން އިއްވުމަކަށް، ތިޔަބައިމީހުންގެ ކިބައިން އުޖޫރައަކަށް ނޭދެމެވެ. عالم ތަކުގެ ވެރިރަސްކަލާނގެ حضرة ން މެނުވީ އަހުރެންނަށް ثواب ދެއްވުމެއް ނުވެތެވެ.\nމި ދުނިޔެމަތީގައިވާ نعمة ތަކުގައި، أمان ކަން ލިބިގެން ތިޔަބައިމީހުން އުޅުމަށް ދޫކޮށްލައްވާނެ ހެއްޔެވެ؟\nބަގީޗާތަކާއި، ފެންއާރުތަކުގެ ތެރޭގައެވެ.\nއަދި ދަނޑުތަކާއި، އޭގެ އެތްތައް ފޮޅި، މޭވާ ފައްކާވެގެންވާ ކަދުރުރުއްތަކުގެ މެދުގައެވެ.\nއަދި ތިޔަބައިމީހުން ބޮޑާވެ، ފަރުބަދަ ފަރުބަދައިގައި ކަނޑައި ނަގައިގެން ގޭގެ ހަދަމުއެވެ.\nއަދި ހައްދުފަހަނަޅައިދާ މީހުންގެ أمر އަށް ތިޔަބައިމީހުން ކިޔަމަންތެރި ނުވާށެވެ!\nއެއުރެންނީ ބިމުގައި ފަސާދަ އުފައްދާ، އަދި إصلاح އެއް ނުކުރާ މީހުންނެވެ.\nއެއުރެން ދެންނެވޫއެވެ. ކަލޭގެފާނުވަނީ ޖާދޫޖެހި (ބުއްދި ގޯސްވެ) ފައިވާ މީހުންގެ ތެރެއިންކަން ކަށަވަރެވެ.\nއެކަލޭގެފާނު ވިދާޅުވިއެވެ. މިއޮތީ جمل އެކެވެ. އެ އެއްޗަށް ބޯފެނުގެ حصّة އެއް ވެއެވެ. އަދި ތިޔަބައިމީހުންނަށްވެސް ކަނޑައެޅި އެނގިގެންވާ ދުވަހެއްގެ ބޯފެނުގެ حصّة އެއް ވެއެވެ.\nއަދި ތިޔަބައިމީހުން އެ އެއެއްޗަށް އެއްވެސް ގޯނާއެއް ނުކުރާށެވެ! ފަހެ، (އެހެން ހަދައިފިނަމަ) ބޮޑުވެގެންވާ ދުވަހެއްގެ عذاب އައިސް ތިޔަބައިމީހުންނަށް ޖެހިދާނެތެވެ.\nފަހެ، އެއުރެން އޭތި މަރައިލިއެވެ. ދެން ހިތާމަކުރާ ބަޔަކު ކަމުގައި އެއުރެންވޫއެވެ.\nފަހެ، އެއުރެންނަށް عذاب އައިސް ޖެހުނެވެ. ހަމަކަށަވަރުން، އެކަންތަކުގައި (اللَّه ގެ ކުޅަދުންވަންތަކަމުގެ) ހެތްކެއްވާކަން ކަށަވަރެވެ. އަދި އެއުރެންކުރެ ގިނަމީހުން إيمان ވާ ބަޔަކު ކަމުގައި ނުވެތެވެ.\nلوط ގެފާނުގެ قوم ގެމީހުން رسول ން ދޮގުކުރޫއެވެ.\n(އެއީ) އެއުރެންގެ أخ، لوط ގެފާނު އެއުރެންނަށް ވިދާޅުވިހިނދުގައެވެ. ތިޔަބައިމީހުން (اللَّه އަށް) تقوى ވެރި ނުވަނީ ހެއްޔެވެ؟\nއަދި އަހުރެން އެ رسول ކަން، އިއްވުމަކަށް ތިޔަބައިމީހުންގެ ކިބައިން އުޖޫރައަކަށް ނޭދެމެވެ. عالم ތަކުގެ ވެރިރަސްކަލާނގެ حضرة ން މެނުވީ އަހުރެންނަށް ثواب ދެއްވުމެއް ނުވެތެވެ.\nخلق ތަކުންގެ ތެރެއިން ފިރިހެނުންނާ ތިޔަބައިމީހުން ގާތްވަނީ ހެއްޔެވެ؟\nތިޔަބައިމީހުންގެ ވެރިރަސްކަލާނގެ ތިޔަބައިމީހުންނަށްޓަކައި ހައްދަވައި (حلال ކުރައްވައި) ފައިވާ އަނބިން ދޫކުރަނީ ހެއްޔެވެ؟ އަދި ކިއެއްތަ! ތިޔަބައިމީހުންނީ (ނުބައިކަންތަކުގައި) ހައްދުފަހަނަޅައިދާ ބަޔަކީމުއެވެ.\nއެއުރެން ދެންނެވޫއެވެ. އޭ لوط ގެފާނެވެ! ކަލޭގެފާނު (ތިމަންމެންނާ ދެކޮޅު ހެއްދެވުން) ހުއްޓަވައިނުލެއްވިނަމަ (ރަށުން) ނެރެލެވޭ މީހުންގެ ތެރެއިން ކަލޭގެފާނު ވާހުށިކަން ކަށަވަރެވެ.\nއެކަލޭގެފާނު ވިދާޅުވިއެވެ. ހަމަކަށަވަރުން، ތިމަންކަލޭގެފާނު ވަނީ ތިޔަބައިމީހުންގެ عمل އަށް (އެބަހީ: لواط ގެ عمل އަށް) ރުޅިއަރާ މީހުންގެ ތެރެއިންނެވެ.\nއަޅުގެ ވެރިރަސްކަލާކޮ! އެއުރެންކުރާ عمل ން މިއަޅާއާއި މިއަޅާގެ أهل ވެރިން ސަލާމަތް ކުރައްވާނދޭވެ!\nފަހެ، ތިމަންރަސްކަލާނގެ އެކަލޭގެފާނާއި، އެކަލޭގެފާނުގެ أهل ވެރި އެންމެން ސަލާމަތް ކުރެއްވީމެވެ.\nعذاب ލިބުނު މީހުންގެ ތެރޭގައިވި މުސްކުޅި އަންހެނަކު މެނުވީއެވެ.\nދެން ތިމަންރަސްކަލާނގެ (އެ قوم ގެ) މީހުން ހަލާކުކުރެއްވީމެވެ.\nއަދި ތިމަންރަސްކަލާނގެ އެއުރެންގެ މައްޗަށް (ހިލައިގެ) ވާރޭއެއް ވެއްސެވީމެވެ. ފަހެ، إنذار ކުރައްވާފައިވާ މީހުންގެ (މައްޗަށް ވެހުނު) ވާރޭގެ ނުބައިކަމާއެވެ!\nالأيكة ގެ أهل ވެރިން رسول ން ދޮގުކުރޫއެވެ.\n(އެއީ) އެއުރެންނަށް شعيب ގެފާނު ވިދާޅުވި ހިނދުގައެވެ. ތިޔަބައިމީހުން (اللَّه އަށް) تقوى ވެރި ނުވަނީހެއްޔެވެ؟\nތިޔަބައިމީހުން (މިނާ ތަކެތި) މިނުން ފުރިހަމަ ކުރާށެވެ! އަދި (މިނުމާއި ކިރުމުގައި) އުނިކުރާ މީހުންގެ ތެރެއިން ތިޔަބައިމީހުން ނުވާށެވެ!\nއަދި ތިޔަބައިމީހުން (ކިރާ ތަކެތި) ސީދާވެގެންވާ ތިލަފަތުން ކިރާށެވެ!\nއަދި ތިޔަބައިމީހުން މީސްތަކުންނަށް އެއުރެންގެ ތަކެތި އުނިނުކުރާށެވެ! އަދި فاسد ން ކަމުގައިވެތިބެ، ތިޔަބައިމީހުން ބިމުގައި ފަސާދަނުކުރާ ހުށިކަމެވެ!\nއަދި ތިޔަބައިމީހުންނާއި، އިސްވެދިޔަ جيل ތައް ހެއްދެވި ރަސްކަލާނގެއަށް ތިޔަބައިމީހުން تقوى ވެރިވާށެވެ!\nއަދި ތިމަންމެންކަހަލަ آدم ގެދަރިޔެއް ކަމުގައި މެނުވީ، ކަލޭގެފާނު ނުވެތެވެ. އަދި ހަމަކަށަވަރުން، ތިމަންމެން ހީކުރަނީ، ކަލޭގެފާނު ދޮގުވެރިންގެ ތެރެއިންވާ ކަމަށެވެ.\nއެކަލޭގެފާނު ވިދާޅުވިއެވެ. ތިމަންކަލޭގެފާނުގެ ވެރިރަސްކަލާނގެ ތިޔަބައިމީހުން ކުރާކަންތައް މޮޅަށް ދެނެވޮޑިގެންވެއެވެ.\nފަހެ، އެއުރެން އެކަލޭގެފާނު ދޮގުކުރޫއެވެ. ދެން ވިލާގަނޑުގެ ދުވަހުގެ عذاب، އެއުރެންނަށް ޖެހުނެވެ. ހަމަކަށަވަރުން، އެ عذاب ވީ، ބޮޑުވެގެންވާ ދުވަހެއްގެ عذاب އަކަށެވެ.\nހަމަކަށަވަރުން، އެކަންތަކުގައި (اللَّه ގެ ކުޅަދުންވަންތަކަމުގެ) ހެތްކެއްވާކަން ކަށަވަރެވެ. އަދި އެއުރެންކުރެ ގިނަމީހުން إيمان ވާ ބަޔަކު ކަމުގައި ނުވެތެވެ.\nހަމަކަށަވަރުން، އެ قرآن އަކީ، عالم ތަކުގެ ވެރިރަސްކަލާނގެ ބާވައިލެއްވި ފޮތެއްކަން ކަށަވަރެވެ.\nކަލޭގެފާނުގެ ހިތްޕުޅުގެ މައްޗަށް އެ قرآن އާއިގެން ފައިބައިވަޑައިގަތީ، جبريل ގެފާނެވެ. އެއީ (މީސްތަކުންނަށް) إنذار ކުރައްވާ ބޭކަލުންގެ ތެރެއިން ކަލޭގެފާނު ވެވަޑައިގަތުމަށެވެ.\n(އެ قرآن ބާވައިލެއްވީ) بيان ވެގެންވާ عرب ބަހުންނެވެ.\nއަދި ހަމަކަށަވަރުން، އިސްވެދިޔަ ނަބިއްޔުންގެ ފޮތްތަކުގައިވެސް އެ قرآن ގެ ވާހަކަ ވާކަން ކަށަވަރެވެ.\nإسـرآءيـل ގެދަރިންކުރެ، علم ވެރިން އެކަންތައް ދަންނަކަން އެއީ، އެއުރެންނަށް (އެބަހީ: مكة ގެ مشرك ންނަށް) ހެތްކެއްކަމުގައި ނުވޭހެއްޔެވެ؟\nއަދި عجمى ންގެ މީހެއްގެ މައްޗަށް ތިމަންރަސްކަލާނގެ އެ قرآن ބާވައިލައްވައި، ދެން އެމީހަކު އެ قرآن އެމީހުންނަށް ކިޔައިދިންނަމަވެސް، އެއުރެން، އެއަށް إيمان ވާ ބަޔަކު ކަމުގައި ނުވީހެވެ.\nތިމަންރަސްކަލާނގެ އެފަދައިން ކުށްވެރިންގެ ހިތްތަކަށް ދޮގުކުރުން ވެއްދެވީމެވެ.\nވޭންދެނިވި عذاب އެއުރެންނަށް ފެނިއްޖައުމަށްދާނދެން އެއުރެން އެއަކަށް إيمان އެއް ނުވާނެތެވެ.\nފަހެ، އެއުރެންނަށް ނުވެސް އެނގިތިއްބައި، އެ عذاب އެއުރެންގެ ގާތަށް އަންނާނީ ކުއްލިއަކަށެވެ.\nފަހެ، ކަލޭގެފާނަށް އެނގިވަޑައިގަންނަވާތޯއެވެ؟ ތިމަންރަސްކަލާނގެ އެއުރެން އެތައް އަހަރަކަށް އަރާމުކޮށް އުޅުމަށް ލެހެއްޓެވިކަމުގައިވިޔަސް، ދެން އެއުރެންނަށް وعد ކުރައްވާފައިވާ عذاب އެއުރެންގެ ގާތަށް އައުމުން، އެއުރެން ދުނިޔޭގައި އަރާމުކޮށް އުޅުމަށް ލެހެއްޓެވުމަކުން އެއުރެންނަށް އެއްވެސްކަމެއް ފުއްދައެއް ނުދޭނެތެވެ.\nއެއްވެސް ރަށެއް، އެރަށުގެ أهل ވެރިންނަށް إنذار ކުރައްވާނޭ رسول ން ނުފޮނުއްވައެއް ތިމަންރަސްކަލާނގެ ހަލާކެއް ނުކުރައްވަމެވެ.\nއެ قرآن ގެނެސްދިނީ شيطان ންނެއް ނޫނެވެ.\nއަދި އެއީ شيطان ންނަށް އެކަށީގެންވާ ކަމެއްނޫނެވެ. އަދި އެ شيطان ންނަށް އެކަމަކަށް ކުޅަދާނަވެގެނެއްވެސް ނުވެއެވެ.\nހަމަކަށަވަރުން، އެ شيطان ންވަނީ (ވަގަށް) އަޑުއެހުމުން ވަކިކުރައްވާފައިކަން ކަށަވަރެވެ.\nފަހެ، اللَّه އާއެކު އެހެން إله އަކަށް ކަލޭގެފާނު دعاء ކުރައްވައި، އަޅުކަން ނުކުރައްވާށެވެ! ފަހެ، އޭރުން عذاب ލިބޭ މީހުންގެ ތެރެއިން ކަލޭގެފާނު ވެދާނެއެވެ.\nކަލޭގެފާނުގެ އެންމެ ގާތްތިމާގެ قبيلة ގެ މީހުންނަށް إنذار ކުރައްވާށެވެ!\nފަހެ، އެއުރެން ކަލޭގެފާނަށް އުރެދިއްޖެނަމަ، ފަހެ، ކަލޭގެފާނު ވިދާޅުވާށެވެ! ތިޔަބައިމީހުންކުރާ عمل ތަކުން ހަމަކަށަވަރުން، ތިމަންކަލޭގެފާނު ބަރީއަވެގެންވަމެވެ.\nއަދި عزيز ވަންތަ، رحيم ވަންތަ ރަސްކަލާނގެއަށް ކަލޭގެފާނު وكيل ކުރައްވާށެވެ!\nއެކަލާނގެއީ، ކަލޭގެފާނު (ނަމާދަށް) ތެދުވެވަޑައިގަންނަވާހިނދު، ކަލޭގެފާނު ދެކެވޮޑިގެންވާ ރަސްކަލާނގެއެވެ.\nއަދި سجدة ކޮށް ނަމާދުކުރާ މީހުންގެ ތެރޭގައި ކަލޭގެފާނު حركات ތެރިވެ ވަޑައިގަންނަވާތީވެސްމެއެވެ.\nހަމަކަށަވަރުން، އެކަލާނގެއީ، މޮޅަށް އައްސަވާވޮޑިގެންވާ، މޮޅަށް ދެނެވޮޑިގެންވާ ރަސްކަލާނގެއެވެ.\nއެއުރެންގެ މައްޗަށް شيطان ން ފައިބާ މީހުންގެ خبر، ތިމަންރަސްކަލާނގެ ތިޔަބައިމީހުންނަށް ދެއްވަން ހެއްޔެވެ؟\nއެ شيطان ން ފައިބަނީ، ދޮގުވެރިކަން ބޮޑު، ފާފަވެރިކަން ބޮޑު ކޮންމެ މީހެއްގެ މައްޗަށެވެ.\nއެ شيطان ން އަޑުއަހާ ތަކެތި (كاهن ންނަށް) ލައިދެތެވެ. އަދި އޭގެ ގިނަމީހުންނީ، ދޮގުވެރިންނެވެ.\nޅެންވެރިންނަށް (އެބަހީ: އެއުރެންގެ ތެރެއިން كافر ންނަށް) تبع ވާނީ މަގުފުރެދިގެންވާ މީހުންނެވެ.\nހަމަކަށަވަރުން، (ބަހުގެ) ކޮންމެ وادى އެއްގައިމެ، ދެވޭނުދެވޭ ތަނެއް ނޭނގޭގޮތަށް، އެއުރެން އުޅޭތީ ކަލޭގެފާނު ދެކެވަޑައިނުގަންނަވަމުތޯއެވެ؟\nއަދި ހަމަކަށަވަރުން، އެއުރެން ބުނެއުޅެނީ، އެއުރެން ނުކުރާ ކަންތަކުގެ ވާހަކައެވެ.


ތުރުކީގައި ހިންގަން އުޅުނު ބަގާވަތާއި ގުޅިގެން 337 ޕައިލެޓުންނަށް އުމުރު ދުވަހުގެ ޖަލު ހުކުމެއް!\nNovember 27, 2020 23:41:57\nބަގާވާތަށްފަހު ސަރުކާރަށް ތާއީދު ކުރާ މީހުން މަގުމައްޗަށް ނިކުމެ\n2016 ވަނަ އަހަރު ޖުލައި މަހުގެ6ވަނަ ދުވަހު ތުރުކީގައި ހިންގަން އުޅުނު ބަގާވަތާއި ގުޅިގެން 337 ޕައިލެޓުންނަށް އުމުރު ދުވަހުގެ ޖަލު ހުކުމެއް އިއްވައިފިއެވެ.\nމީގެ ހަތަރު އަހަރު ކުރިން ހިންގަން އުޅުނު ބަގާވަތާއި ގުޅިގެން 475 މީހުންނަށް ދައުވާ ކޮށްފައިވެއެވެ. އެމީހުންނަށް ތުހުމަތު ކޮށްފައިވަނީ އަންކާރާގެ އެއާބޭސްއެއް މެދުވެރިކޮށް އެރްދޮގާންގެ ސަރުކާރު ވައްޓާލަން މަސައްކަތްކުރި ކަމަށެވެ.\nބަގާވާތުގައި ބައިވެރިން ވަނީ ހަނގުރާމަ މަތީ ޕްލޭންތަކާއި ޓޭންކަރުތައް ބޭނުންކޮށްގެން ސަރުކާރުގެ ބާރު އެމީހުންގެ އަތް މައްޗަށް ނެގުމަށް މަސައްކަތްކޮށްފައެވެ. މިގޮތުން އެ ގައުމުގެ ރައްޔިތުންގެ މަޖިލީހަށް ބޮމުން ހަމަލާދީފައިވާއިރު ބެލެވޭ ގޮތުން އެމީހުންގެ އަމާޒަކަށްވީ އެރްދޮގާން އަވަހާރަކޮށްލުމެވެ. މި ބަގާވާތުގައި 250 މީހުން މަރުވިކަމަށް ބެލެވެއެވެ.\nއެރްދޮގާންގެ ސަރުކާރުން ތުހުމަތު ކުރާ ގޮތުގައި މިއީ އެމެރިކާގައި ދިރިއުޅެމުންދާ ޝޭހް ފަތުހުﷲ ގުލެން އަޑީގައި ހުންނަވައިގެން ކުރިއަށްދިޔަ ބަގާވާތެކެވެ. މި ބަގާވާތް ފެއިލްވުމާއެކު އެ ގައުމުގެ ސަރުކާރުންވަނީ ކުއްލި ހާލަތު އިއުލާންކޮށް ހާއްސަ އޮޕަރޭޝަނެއް ފަށާފައެވެ. މި އޮޕަރޭޝަންގައި 292،000 މީހުން ހައްޔަރުކުރެވުނު ކަމަށް ބެލެވެއެވެ.


HEYRIYA| Bodu Thadhuga Kaan Beynun Kuri Kashi Keyo Muraidhoo In Nethi Dhiya Goiy! - Vaguthu\nބޮޑުތަދުގައި ކާން ބޭނުން ކުރި ކަށިކެޔޮ މުރައިދޫން ނެތި ދިޔަ ގޮތް!\n1 މަސް ކުރިން ( އޮކްޓޯބަރ 4, 2021 )\nހއ. މުރައިދޫގެ މަލަމަތި -- ވަގުތު އިމޭޖެސް: އިބްރާހިމް ޝާބިލް\n(ހއ. މުރައިދޫ) މިރަށުގައި ކުރިން މުޅިންހެން އޮތީ ކަށިކެޔޮ ގަހެވެ. ކަށިކެޔޮ ގަސްތައް ގިނަކަމުން އެއް ގަހުން، އަނެއް ގަހަށް ވެސް ގޮސް އުޅެވެއެވެ. އެ ކަށިކެޔޮ ގަސްތަކުން މުޅި ރަށުގެ ވަލުތެރެ އެއްކޮށްހެން ފުރާލަފައި އޮންނައިރު، މުޅި ރަށް ހިޔާވެފައި އޮންނަނީ ވެސް އެ ގަސްތަކުންނެވެ. އެއީ މިރަށުގައި ބަޔަކު ހެއްދި އެއްޗެއް ނޫނެވެ. ގަހަކަަށް ފަހު ގަހެއް ފަޅައިގެން ގޮސް ބޮޑު ޖަންގައްޔަކަށް ހެދުނީ އެ ގަސްތަކުންނެވެ.\nނަމަވެސް މިއަދު ރަށުގައި އެފަދަ ގަހެއް ނެތޭ ވެސް ބުނެވިދާނެއެވެ. ނަމަވެސް މިރަށުގެ ފަސްގަނޑަކީ ރަނގަޅު ފަސްގަނޑެއްކަމުން މިރަށުގައި ވަރަށް ފަސޭހައިން ކަށިކެޔޮ ގަސްތައް ހެއްދޭނެ ކަމަށް މިރަށު މީހުން ގަބޫލު ކުރެއެވެ. މިރަށުން ކަށިކެޔޮ ގަސްތައް ނެތިގެން ދިޔައީ މިރަށު ރައްޔިތުންގެ އިހުމާލުން ކަމަށް އެމީހުން ގަބޫލު ވެސް ކުރެއެވެ.\nއެ ރަށުން ވާހަކަ ދެއްކި ފާތުމަތު ޒަހީރާ 59، ބުނީ ކަށިކެޔޮ ގަސްތަކަކީ މިރަށު މީހުންގެ މަސައްކަތުން ހެއްދި ގަސްތަކެއް ނޫން ކަމަށެވެ. އެއީ ވަލުގައި ހެދެން ފެށި ގަސްތަކެއް ކަމަށް ޒަހީރާ ބުންޏެވެ.\n"ކުރިން މިރަށު ވަލު ތެރޭގެ ޖަންގައްޔަކީ އެއީ ކަށިކެޔޮ، އާއްމު ރައްޔިތުންގެ އިހުމާލުން ކަށިކެޔޮގަސްތައް ނެތިގެން ދިޔައީ،" ޒަހީރާ ބުންޏެވެ.\nޒަހީރާ ބުނީ، މިރަށުގައި ކަށިކެޔޮ ހައްދަން އޭނާ ވެސް ބޭނުންވާ ކަމަށެވެ.\nމިރަށުގައި ކަށިކޭލުން ތައްޔާރުކުރާ ބައެއް އެއްޗެހި\nކަށިކެޔޮ ލޮނުކޮށް، ފޮނިކޮށް މޮޑުން\nމި އެއްޗިއްސަކީ މިހާރުވެސް ބައެއް ރަށްރަށުގައި ތައްޔާާރުކުރާ އެއްޗިއްސަށްވާ އިރު، ހަދިޔާގެ ގޮތުގައި ބައެއް ރަށްތަކަށް މިހާރުވެސް ކަށިކޭލާއި، ކަށިކޭލުން ތައްޔާރުކޮށްފައި ހުންނަ އެއްޗެހި ފޮނުވައެވެ.\nމިރަށުގައި ކަށިކެޔޮ އޮތް ޒަމާނުގައި، ކާޑަށް ޖެހުނު ދުވަސްވަރު ބަނޑުހައިހޫނުކަމުގެ ތެރޭގައި ކައިރި ރަށްތަކުގައި ދިރިއުޅުމުންދިޔަ މީހުން ދިޔައީ މިރަށުން ކަށިކެޔޮ ގެންގޮސް ކައިގެން ކަމަށް މިރަށު މީހުން ބުނެ އުޅެއެވެ.\n"ބޮޑުތަދު އައިއިރު މިރަށުން ވަރަށް ގިނަ ރަށްރަށަށް ކެޔޮ ފޮނުވާ ހެދި، ދިއްދޫ އާއި ވަށަފަރު، އުތީމު، އިހަވަންދޫ، ހޯރަފުށި ފަދަ ރަށްތަަކަކީ މިރަށުން ބެލެހެއްޓި ރަށްތައް". އެރަަށު އުމުރުން ދުވަސްވީ މީހަކު ބުންޏެވެ.\nއޭނާ ބުނީ، އޭރު މިރަށުގައި ބަނބުކެޔޮ ގަސްތައްވެސް ވަރަށް ގިނައިން އޮތެވެ. އެހެންވެ ބޮޑުތަދު ދުވަސްކޮޅު ކަށިކޭލުގެ އިތުރުން، ބަނބުކެޔޮވެސް ފޯރުކޮށްދެމުންދިޔައެވެ.\nއޭރާއި މިހާރު ވެސް ރަށުގެ ރައްޔިތުން އެ ތަކެތިން ވިޔަފާރިކޮށެއް ނޫޅެއެވެ. ހަދިޔާއެއްގެ ގޮތުގައި ރަށްރަށުގައި މީހުންނަށް ދީ އުޅުނު އެއްޗެއްގެ ގޮތުގައި ކަށިކެޔޮ އޮތީ ވެފައެވެ.\nމިރަށު އުމުރުން 54 އަހަރުގެ އަބްދުﷲ އަގްލީލް ބުނީ، މިރަށުން ކަށިކެޔޮގަސްތައް ކަނޑަން ޖެހުނީ ދަނޑުވެރިކަމުގައި އާއި ކެޔޮގަސްތައް އިންދަން ޖެހުމުން ކަމަށެވެ.\nއިތުރު މީހަކު ބުނިގޮތުގައި، މިރަށުން ކަށިކެޔޮގަސްތައް ނެތިގެން ދިޔައީ ރައްޔިތުންގެ ނުލަފާ ކަމުންނެވެ.\n"އެއީ ވީއެއްޗަކީ މިރަށުގައި ހުޅުޖެހީ، ހުޅުޖަހައިގެން،.... މިއީވެސް ކަށިކެޔޮ ވާ އޮތް ތަނެއް... މިތަނުގައިވެސް އެއްކޮށް އޮންނާނީ ވާ. މިހިސާބުގަނޑުގައި ދައްތަމެންނަށް ވީއިރުވެސް މީހުންނެއް ނޫޅޭނެ، އެ އެއްޗެހި ނެތިގެން ދިޔައީ ހުޅުޖަހާ އަންދައިގެން،، ހުޅުޖަހާފައި ވަނީ ކެޔޮ އިންދަން". މިރަށު އުމުރުން 55 އަހަރުގެ ގަމަރުއްނިސާ ހަސަން ބުންޏެވެ.\nގަމަރުއްނިސާ ބުނީ، މިރަށު މީހުން ކައިބޮއެ އުޅުމަށް އޭރު ބޭނުން ކުރަމުންދިޔައީ ކަށިކޭލެވެ. ނަމަވެސް ގެދޮރު އެޅުމަށާއި އެނޫން ބޭނުންތަކަށް ކަށިކެޔޮ ގަސްތައް ކަނޑާލީއެވެ.\n"ދައްތަމެން ބޮޑެތި ވެގެން އައިއިރުގައި މިރަށަކީ ކަށިކޭލުން ޖަންގަލިވެފައި އޮންނަ ރަަށެއް". އެމީހާ ކިޔައި ދިނެވެ.\nމިހާރުވެސް މިރަށުގެ ބައެއް ސަރަހައްދުތަކުގައި ވަރަށް މަދުން ނަމަވެސް ކަށިކެޔޮގަސްތައް ހުރި ނަމަވެސް، އެ ގަސްތައްވެސް ކަނޑަމުން އަނދަމުންދާ ކަމަށް ގަމަރުއްނިސާ ބުންޏެވެ.\nމިރަށުގެ ބައެއް އަންހެން ވެރިން ބޭނުންވަނީ ރަށުގެ ވަކި ސަރަހައްދެއްގައި އެ އެއްޗެހި އިންދުމަށެވެ.\nއެހެންކަމުން މިރަށުގެ ރައްޔިތުންގެ ވާހަކަތަކުން ބުރަވެވެނީ ފައިދާވާން އޮތް އެއްޗެއް މުޅި ރަށުގައި ހެއްދުމަށްޓަކައި ކަށިކެޔޮގަސްތައް ނައްތާލީއެވެ. ކަށިކޭލުން އެ މީހުންނަށް ފައިދާ ނުވީ ކަމެވެ. މިހާރު އެ ރަށު ރައްޔިތުންނަށް ފައިދާވަނީ ފަތްކޭލުން ކަމެވެ.\nއޮކްޓޯބަރ 4, 2021 20:34\nގަސްތައްވެސް ކަނޑަމުން އަނދަމުން ދާންވީގިނަ ގިނައިން އެއްބަޔަކަށް ފާއިދާ، އަނެއް ބަޔަކަށް ގެއްލުން.\nއޮކްޓޯބަރ 6, 2021 21:50\nއަބަދު އެއްޗެހި ނެތިގޮއްސަ އޮންނަހަބަރު ތިލިޔަނީ ތިރަށުގެ


Hiyfalhaigendhaa Varu Vefaivaa Manma, Dharifulhuge Furaana Neh Masgandaa Eku Ethah Dhuvaheh Heydha Kuri - Vaguthu\nހިތްފަޅައިގެންދާވަރު ވެފައިވާ މަންމަ، ދަރިފުޅުގެ ފުރާނަ ނެތް މަަސްގަނޑާއެކު އެތައް ދުވަހެއް ހޭދަކުރި\nހިތްފަޅައިގެންދާ ވަރުވެފައިވާ މަންމައަކު މަރުވެފައިވާ އޭނާގެ ދަރިފުޅާއެކު ނުވަ ދުވަސް ހޭދަކުރި ގޮތުގެ ވާހަކަތައް ކިޔާދީފިއެވެ.\nއުމުރުން 28 އަހަރުގެ ހެތާ ޖޯޑަން ބުނީ، 2016 ވަނަ އަހަރުގެ ޑިސެންބަރު މަސް ތެރޭގައި އޭނާގެ ވިހަން ޖެހުނީ މާބަނޑު ވެގެން ދިމާވި މައްސަލަތަކެއްގެ ސަބަބުންނެވެ. އެއިރު ބަނޑަށް 37 ހަފްތާވީއެވެ. އޭނާ ވިހާފައި ވަނީ އަންހެން ކުއްޖެކެވެ.\nހެތާ ބުނިގޮތުގައި، ފިރިމީހާ ލީއާއި ދަރިފުޅާއެކު ހަފްތާއަކަށްވުރެ ގިނަ ދުވަސް ހޭދަކުރެވެނީ ދަރިފުޅު ލައިގެން ގެންގުޅުނު ކޮޓްގެ ސަބަބުންނެވެ.\nދަރިފުޅާއެކު ވަގުތު ހޭދަކޮށްލަން ބޭނުންވާތީ ކޮޓްއެއްގެ އެހީގައި އެހާ ގިނަ ދުވަސްވަންދެން މަރުވެފައިވާ އެ ދަރިފުޅު ގެންގުޅުނުއިރު، އެ ދަރިފުޅާއި، އަދި ހެތާގެ އެހެން ތިން ދަރިންނާއެކު މަޖާ ވަގުތުތައް ވަނީ ހޭދަކޮށްފައެވެ. އަދި އެ ދަރިފުޅާއެކު ވަގުތު ހޭދަކުރުވުމުން އޭނާ އެހުރީ ވަރަށް އުފާވެފައެވެ.\nހެތާ މާބަނޑުވެފައިވަނިކޮށް މައްސަލަ ޖެހިގެން ހޮސްޕިޓަލަށް ގެންދެވުނުއިރު، ޑޮކްޓަރުން ވަނީ އޭނާގެ ބަނޑުގައިވާ ދަރިފުޅުގެ ހިތްހުއްޓިފައިވާކަމަށް ބުނެފައެވެ. އަދި ފަސްގަނޑިއިރު، ވިހެއުމުގައި ވޭނުގައި އުޅެފައި ހޭތާ ވިހެއިއިރު، އެ ދަރިފުޅު އޮތީ މަރުވެފައެވެ.\nއެ ދުވަހަކީ އޭނާގެ ދިރިއުޅުމުގައި ދިމާވި އެންމެ ދެރަވި ދުވަސްކަމަށްވެސް ހެތާ ބުންޏެވެ.\nފިނި ކޮޓްެއެެއްގެ ތެރޭގައި އެ ދަރިފުޅު ގެންގުޅުނީ، އެ ދަުރިފުޅު މަރުވެފައިވުމުން އެ ދަރިފުޅުގެ ހަންގަނޑަށް ބަދަލު އަތުވެދާނެތީއެވެ. ހެތާއަށް ފިނި ކޮޓް ދިނީ ހޮސްޕިޓަލުންނެވެ.\nހެތާގެ ދަރިފުޅު މިހާރު ވަޅުލާފައިވާއިރު، ދަރިފުޅުގެ ހުރިހާ ކަމަކަށް އެހީތެރިވެދިން އެންމެންނަށް އެ މީހުން ޝުކުރުވެރިވެއެވެ.\nޖެނުއަރީ 11, 2019 20:39


5,733 Bangladesh meehun furuvaalaifi\n5،733 ބަންގްލަދޭޝް މީހުން ފުރުވާލައިފި\nމިއަދު ބަންގްލަދޭޝް އަށް ފުރި މޯލްޑިވިއަންގެ ބޯޓު: މިހާތަނަށް 5،733 މީހަކު މިހާތަނަށް ވަނީ ގައުމަށް ފޮނުވާލާފައި -- ފޮޓޯ: މޯލްޑިވިއަން\nމޯލްޑިވިއަން އިން މިހާތަނަށް 5،733 ބަންގްލަދޭޝް ރައްޔިތުން އަނބުރާ ގައުމަށް ފުރުވާލާފައިވާ ކަމަށް އެ އެއާލައިނުން ބުނެފި އެވެ.\nރާއްޖޭގައި ސައްހަ ލިޔެކިޔުން ނެތި އުޅޭ ބިދޭސީން އެނބުރި ގައުމަށް ފޮނުވާލަން ސަރުކާރުން ދަނީ ރިޕެޓްރިއޭޝަން ފްލައިޓުތަކެއް ބާއްވަމުންނެވެ.\nމޯލްޑިވިއަނުން މިއަދު ކުރި ޓުވީޓެއްގައި ބުނެފައިވަނީ އިތުރު 200 ބަންގްލަދޭޗް ރައްޔިތުންނާއެކު ޑާކާ އަށް މިއަދު 30 ވަނަ ފްލައިޓް ދަތުރުކޮށްފައިވާ ކަމަށެވެ. އަދި މިހާތަނަށް 5733 ބަންގްލަދޭޝް މީހުން މިހާރު އަނބުރާ ގައުމަށް ފުރުވާލާފައިވާ ކަމަށްވެސް އެއެއާލައިނުން ވަނީ ބުނެފަ އެވެ.\nގަވާއިދާ ހިލާފަަށް، ސައްހަ ލިޔެކިޔުމެއް ނެތި ރާއްޖޭގައި މަސައްކަތްކުރާ ބިދޭސީންގެ އަދަދު 60،000 އަށް ވުރެ ގިނަ ކަމަށް ކަމަށް ސަރުކާރުގެ ކަމާބެހޭ އިދާރާތަކުން ވަނީ ބުނެފަ އެވެ. އޭގެ ތެރޭގައި އެންމެ ގިނައީ ސައްހަ ލިޔެކިޔުމެއް ނެތި އުޅޭ ބަންްގަލާދޭހުން މީހުންނެވެ. ސަރުކާރުން ބިދޭސީން ފުރުވާލަން ކުރާ މަސައްކަތުގެ ތެރޭގައި އިންޑިޔާ، އިންޑޮނޭޝިއާ ތައިލެންޑު އަދި ސްރީލަންކާގެ ގިނަ ބަޔަކު ވަނީ ފުރުވާލި އެވެ. އެއީ ގަވައިދާ ހިލާފު މީހުން ކަމެއް ސާފެއް ނުވެ އެވެ.\nގިނަ އަދަދެއްގެ ބަންގްލަދޭޝް މީހުން ކޮންމެ ދުވަހަކުވެސް އެނބުރި ގައުމަށް ފުރުވާލަމުންދާއިރު ބައެއް މީހުން ދަނީ އެނބުރި ގައުމަށް ދިއުމަށް އެދި މާލެ ސިޓީގެ އެކި ސަރަހައްދުތަކަށް އެއްވެ މުޒާހަރާ ކުރަމުންނެވެ. މަސައްކަތް ކުރުވުމަށްފަހު މުސާރަ ނުދިނުމުގެ މައްސަލަތަކާއި ކޮވިޑްގެ ހާލަތާ ގުޅިގެން ބިދޭސީ މަސައްކަތްތެރިންނަށް މުސާރަ ނުދެވޭ މައްސަލަތައް ވަނީ މި ފަހުން ފެންމަތިވެފަ އެވެ.\nމޯލްޑިވިއަން ބަންގްލަދޭޝް ބިދޭސީން + ކޮވިޑް-19\nބަންގްލަދޭޝްގެ 152 މީހަކު އަނބުރާ ގައުމަށް ފޮނުވާލައިފި\nބަންގްލަދޭޝްގެ 200 މީހަކު ފޮނުވާލައިފި\nބަންގްލަދޭޝްގެ 200 މީހުން ފޮނުވާލައިފި


ތިޔަބޭފުޅުންނަށް އެނގިލައްވާތޯ؟ (2) – DhiSalafiyyah\nތިޔަބޭފުޅުންނަށް އެނގިލައްވާތޯ؟ (2)\n03/01/2013 އަޚްލާޤް, އަދަބާއި އަޚްލާޤުއައްޝައިޚް މުޙައްމަދު ޝަމްޢޫން\nއެއްދުވަހަކު، އަލްޚަލީފާ އަބޫޖަޢުފަރުލް މަންޞޫރު އޭނާގެ ދަރުބާރަށް އިމާމް އަބޫޙަނީފާ ޙާޟިރުކުރެއްވުމަށްފަހު، ޤާޟީ ކަމާއި ހަވާލުވުމަށް އެންގެވިއެވެ. ނަމަވެސް އިމާމް އަބޫޙަނީފާ އެކަމަށް ދެކޮޅު ހެއްދެވިއެވެ.\nއެހިނދު އަބޫ ޖަޢުފަރުލް މަންޞޫރު ވިދާޅުވިއެވެ. “ﷲގަންދީ ބުނަމެވެ. ކަލޭގެފާނު ޖެހޭނީ ޤާޟީކަމާއި ހަވާލުވާށެވެ.”\nޖަވާބުގައި އިމާމް އަބޫ ޙަނީފާ ވިދާޅުވިއެވެ. “ﷲގަންދީ ބުނަމެވެ. ޤާޟީކަމާއި ހަވާލެއް ނުވާނަމެވެ.”\nއެހިނދު، އެތަނުގައި ތިބި، ޚަލީފާގެ އަރިސް މީހުންގެ ތެރެއިން މީހަކު ބުންޏެވެ. “އަމީރުލް މުއުމިނީން ހުވާކުރައްވާފައި ހަވާލުވާންޖެހޭނެ ކަމުގައި ވިދާޅުވުމުންވެސް، އެކަމާއި ދެކޮޅުހަދައި، ހަވާލުނުވާނެކަމަށް ހުވާކުރަނީހެއްޔެވެ؟”\nއިމާމް އަބޫ ޙަނީފާ ވިދާޅުވިއެވެ. “ތިމަންކަލޭގެފާނަށްވުރެ، (ހުވަޔާއި ޚިލާފުވުމުގެ ސަބަބުން ދޭންޖެހޭ) ކައްފާރާ ދިނުމަށް ޚަލީފާ މާ ކުޅަދާނަވެގެންވެއެވެ.”\nއިމާމް އަބޫ ޙަނީފާ ރަޙިމަހުﷲ، އާއި ސަލަފުންގެ އެހެން ބޭކަލުންވެސް ޤާޟީކަމާއި ހަވާލުވެނުލެއްވުމަށް އެހާބޮޑަށް މަސައްކަތްޕުޅުކުރެއްވީ ކީއްވެކަން ތިބޭފުޅުންނަށް އެނގިލައްވާތޯއެވެ؟\nއެއީ، ކިހާބޮޑު މަސްއޫލިއްޔަތެއްކަން އެބޭކަލުންނަށް އެނގިލައްވާތީއެވެ. އެހެންކަމުން ޤާޟީން މިކަމަށް ވަރަށްބޮޑަށް ސަމާލުވާންޖެހެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރައްވާފައިވެއެވެ. القُضَاةُ ثَلَاثَةٌ قَاضِيَانِ فِيْ النَّارِ وَقَاضٍ فِيْ الْجَنَّةِ رَجُلٌ قَضَى بِغَيْرِ الْحَقِّ فَعَلِمَ ذَلِكَ فَذَاكَ فِيْ النَّارِ وَقَاضٍ لَا يَعْلَمُ فَأَهْلَكَ حُقُوْقَ النَّاسِ فَهُوَ فِيْ النَّارِ وَقَاضٍ قَضَى بِالْحَقِّ فَذَلِكَ فِيْ الْجَنَّةِ (رواه الترمذي وصححه الألباني) “ގާޟީން3ބަޔަކަށް ބެހިގެންވެއެވެ. އޭގެ ތެރެއިން ސުވަރުގެ ވަންނާނީ އެންމެ ބައެކެވެ. އަދި އަނެއް2ބައި ވާހުށީ ނަރަކައިގައެވެ. ތިމަންނަ މި ޙުކުމްކުރަނީ ޙައްޤުގޮތާ ޚިލާފަށްކަން އެނގޭ ޙާލުވެސް އެގޮތަށް ޙުކުމްކުރާ މީހާ ވާހުށީ ނަރަކައިގައެވެ. އަދި ޙައްޤުގޮތް ނޭނގި (ޤާޟީކަމާ ހަވާލުވެ) މީސްތަކުންގެ ޙައްޤުތައް ނެތިކޮށްލާ މީހާވެސް ވާހުށީ ނަރަކައިގައެވެ. އަދި ސުވަރުގޭގައި ވާހުށީ ޙައްޤަށް ހުކުމްކުރާ ޤާޟީއެވެ.”\nނޯޓް: އެމުޖުތަމަޢެއްގައި ޤާޟީކަމަށް ޤާބިލު އިތުރު މީހަކު ނުވާނަމަ، އެކަމަށް ޤާބިލުމީހާގެ މައްޗަށް ޤާޟީކަމާ ހަވާލުވުން ވާޖިބުވާނެއެވެ.


Avid College In Ahna Aharuge January Gai Fashaa Course Thakugai Baiverivumah Hulhuvaalaifi - Vaguthu\n9 މަސް ކުރިން ( އޮކްޓޯބަރ 13, 2020 )\nމިއަންނައަހަރުގެ ޖެނުއަރީ މަހުގެ ފުރަތަމަ ހަފްތާގައި އެވިޑް ކޮލެޖުން ފެށުމަށް ހަމަޖައްސާފައިވާ ކޯސްތަކުގައި ބައިވެރިވުމުގެ ފުރުޞަތު މިއަދު ހުޅުވާލައްވައިފިއެވެ. ކޯސްތަކުގައި ބައިވެރިވުމުގެ ފުރުސަތު ހުޅުވާލީ ފޭސްބުކް ލައިވް މެދުވެރިކޮށް މިއަދު މެންދުރުފަހު ބޭއްވި ވާރޗުއަލް އޯޕަންޑޭގެ ޙަރަކާތް ފަށްޓަވައި ދެއްވާ ޗެއަރަމަން އަބްދުﷲ މުސްތާޤް ރަޝާދު އެވެ.\nއެވިޑް ކޮލެޖުން މަޢުލޫމާތު ދެއްވިގޮތުގައި ތަފާތު ގިނަ ދާއިރާތަކަކުން ހަތްދިހައަށް ވުރެ ގިނަ ކޯސް ޖެނުއަރީ މަހު އެވިޑް ކޮލެޖުގައި ކުރިއަށް ގެންދިއުމަށް ހަމަޖައްސާފައިވެއެވެ. ކޯސްތައް ހިންގާ ދާއިރާތަކުގެ ތެރޭގައި ބިޒްނަސް އެޑްމިނިސްޓްރޭޝަން، ޕްރޮޖެކްޓް މެނޭޖްމެންޓް، ހިއުމަން ރިސޯރސް މެނޭޖްމެންޓް، އެކައުންޓިންގ އެންޑް ފައިނޭންސް، އިންފޮރމޭޝަން ޓެކްނޮލޮޖީ، އޮފީސް މެނޭޖްމެންޓް، އެޑިޔުކޭޝަނަލް ލީޑަރޝިޕް، ޓީޗިންގ ސެކަންޑްރީ، ޓީޗިންގ ޕްރައިމަރީ، އާރލީޗައިލްޑްހުޑް އެޑިޔުކޭޝަން، ޝަރީއާ އެންޑް ލޯ، ޤުރުއާން ޓީޗިންގ، ސައިކޮލޮޖީއާއި ކައުންސެލިންގ އަދި އިންކްލޫސިވް އެންޑް ސްޕެޝަލް އެޑިޔުކޭޝަން ހިމެނެއެވެ.\nމީގެ ގިނަ ދާއިރާތަކުން ސެޓްފިކެޓް ލެވެލް، ޑިޕްލޮމާ ލެވެލް، އެސޯސިއޭޓް ޑިގްރީ ލެވެލް، ބެޗްލަރސް ޑިގްރީ ލެވެލް އަދި މާސްޓަރސް ލެވެލްގެ ކޯސްތައް އެވިޑް ކޮލެޖްގައި ހިންގަމުންގެންދެއެވެ.\nއެހެން އަހަރުތަކެކޭ އެއްފަދައިން މިއަންނަ އަހަރުގެ ޖެނުއަރީމަހުގެ ސެމިސްޓަރއަށްވެސް އެވިޑް ކޮލެޖުން ސްކޮލަރޝިޕްގެ ފުރުޞަތުތައް ވަނީ ހުޅުވާލައްވާފައެވެ. އެވިޑްކޮލެޖްގެ ޗެއަރަމަންގެ ލޮބިވެތި ބައްޕާފުޅުގެ ނަންފުޅަށް ޚާއްޞަކުރައްވައިގެން "ނައިބްރަޝާދު ސްކޮލަރޝިޕް" ފުރުޞަތުގެ ގޮތުގައި މިފަހަރުވެސް 30 ފުރުޞަތު ހުޅުވާލެއްވި ކަމަށް އެވިޑް ކޮލެޖުން މަޢުލޫމާތު ދެއްވިއެވެ.\nއެއީ އެވިޑް ކޮލެޖް ތިނަދޫ ކެމްޕަހަށް ޚާއްޞަކުރައްވައިގެން މާސްޓަރސް ފެންވަރުގެ2ފުރުޞަތު، ޑިޕްލޮމާ ފެންވަރުގެ3ފުރުޞަތު އަދި ފައުންޑޭޝަން ލެވެލްގެ ކޯސްތަކަށް 15 ފުރުޞަތާއި އަދި މާލޭގައި ހުންނަ އެވިޑް ކޮލެޖްގެ ޑައިމަންޑް ކެމްޕަހަށް ޚާއްޞަކޮށްގެން މާސްޓަރސް ލެވެލްގެ2ފުރުޞަތު، ޑިޕްލޮމާ ލެވެލްގެ3ފުރުޞަތު އަދި ފައުންޑޭޝަން ލެވެލްގެ ކޯސްތަކަށް5ފުރުޞަތެވެ.\nކޯސްތަކާބެހޭ މަޢުލޫމާތާއި ސްކޮލަރޝިޕްތަކާއިބެހޭ މަޢުލޫމާތު ސާފުކުރެއްވުމަށް އެވިޑް ކޮލެޖް ތިނަދޫ ކެމްޕަހުން ގުޅުއްވާނީ 6846768 ނަންބަރަށެވެ. މާލޭގައި ހިންގާ ޑައިމަންޑް ކެމްޕަހުން 3006768 ނަންބަރަށެވެ.\nއެވިޑް ކޮލެޖަކީ ދިވެހިރާއްޖޭގައި ހިންގާ އެންމެ ބޮޑު އަމިއްލަ އެއްކޮލެޖެވެ. އެކޮލެޖުގައި އަބަދުވެސް ކޯސްތައް ހިންގަނީ އާންމު ރައްޔިތުންނަށް އަތްފޯރާފަދަ އަގެއްގައި ދަރިވަރުންނަށް ފަސޭހައިން ފައިސާ ދެއްކޭގޮތަށް ބައްޓަންކޮށްގެން ކަމަށް އެވިޑް ކޮލެޖުން ވިދާޅުވެއެވެ. މިހާރުވެސް އެވިޑް ކޮލެޖްގައި އެކިއެކި ކޯސްތަކުގައި ދެހާހަށްވުރެ ގިނަ ދަރިވަރުން މަތީ ތަޢުލީމު ހާޞިލްކުރަމުންގެންދެއެވެ.\nއޮކްޓޯބަރ 14, 2020 09:02\nމުސްތާޤު ތިކުރައްވާ ބުރަ މަސައްކަތުގައި ކީރިތިﷲ ބަރަކާތް ލައްވައި، މުސްތާޤު އަށް ދުޅަހެޔޮ ދުވަސްތައް މިންވަރު ކުރައްވާށި!\nއޮކްޓޯބަރ 14, 2020 10:54


Mathiveri Haalathu: 30% Fassive 40% Gebisee Quarantaine Koffi - Vaguthu\nމަތިވެރި ހާލަތު: 30 އިންސައްތަ ފައްސިވެ 40 އިންސައްތަ ގޭބިސީ ކަރަންޓީނު ކޮށްފި\nއއ. މަތިވެރި: ވަގުތު އިމޭޖަސް\nރާއްޖޭގެ ކޮވިޑް-19ގެ ހާލަތު ދުވަހުން ދުވަހަށް ގޯސްވަމުން އަންނައިރު، ބަލީގެ ނުރައްކާ ހަމަ އެކަނި ބޮޑުވެފައިވަނީ ވެރިކަން ކުރާ މާލެއަކަށް ނޫނެވެ. އަތޮޅު ތެރޭގައި މީހުން ދިރިއުޅޭ ރަށްތަކުގައި ބަލި ފެތުރި ރާއްޖޭގެ ހާލަތު ވަނީ ވަރަށް ގޯސްވެފައެވެ. އޭގެ ތެރޭގައި އއ. މަތިވެރި ވެސް ހިމެނެއެވެ.\nރާއްޖެއިން ކޮވިޑް-19 ފެނުނު ފަހުން ބަލީގެ ނުރައްކާ ރަށްރަށަށް ނެތް ކަމުގައިވިއަސް އޭގެ ދުވަސްކޮޅެއް ފަހުން އަތޮޅު ތެރޭގައި ވެސް ބަލި ފެތުރިދާނެ ކަމުގެ ބިރު ވަނީ އުފެދިފައެވެ. މަތިވެރިއަށް ބަލާއިރު، އެންމެ ފުރަތަމަ އެރަށުން މި ބަލީގެ އަލާމާތްތަކެއް ހުރި ދެ ބިދޭސީއަކު ފެނިގެން އެރަށަށް އަރާ ފޭބުން މަނާ ކޮށްފައިވަނީ މިދިޔަ އަހަރުގެ މާޗް މަހުގެ މަހުގެ 16 ވަނަ ދުވަހުއެވެ. އޭގެ ފަހުން ދެ ފަހަރެއް މަތިން އެރަށް ވަނީ މޮނިޓަރިންގެ ހާލަތަށް ގެނެސްފައެވެ.\nމަތިވެރި ސުންކު ނަގާ ޓީމް - ފޮޓޯ: މަތިވެރި ހެލްތް ސެންޓަރު\nއެންމެ ފަހުން މިދިޔަ މަހުގެ 21 ވަނަ ދުވަހު އެރަށް މޮނިޓަރިންގެ ހާލަތަށް ގެނެސްފައިވާއިރު، މިފަހަރަކީ އެއީ އެރަށަށް އެންމެ ނުރައްކާތެރި ފަހަރޭ ބުންޏަސް ދޮގަކަށް ނުވާނެއެވެ. މިއީ މިހާތަނަށް އެރަށުން ކޮވިޑް ފެނިގެން އެންމެ ގިނަ މީހުން ފައްސިވި ފަހަރެވެ. އޭގެ ތެރޭގައި ވަކި ތަރުތީބެއް ނެތި ސުންކު ވެސް ހިމެނެއެވެ.\nއޭރު އެރަށް މޮނިޓަރިންގެ ހާލަތަށް ގެނެސްފައިވަނީ ރަށު ތެރެއިން ބަލި ފެނުމާއި ގުޅިގެންނެވެ. އޭގެ ފަހުން ދުވަހުން ދުވަހަށް އެރަށުން ބައްޔަށް ފައްސިވާ މީހުންގެ އަދަދު އިތުރުވަމުން އައިސް މިހާރު ޖުމްލަ 221 މީހަކު ވަނީ މި ބައްޔަށް އެރަށުން ފައްސިވެފައެވެ. އަދި 46 ގެއެއް ވަނީ ކަރަންޓީނު ކޮށްފައެވެ. އެހެން ކަމުން މަދު އާބާދީއެއް އޮންނަ އެރަށުގެ 30 އިންސައްތަ މީހުން ފައްސިވެ، 40 އިންސައްތަ ގޭބިސީއެއް ވަނީ ކަރަންޓީނު ކޮށްފައެވެ.\nރަށުގެ ރައްޔިތުން ގަބޫލު ކުރާ ގޮތުގައި އެރަށުގައި އެންމެ ފަހުން ބަލި ފެތުރެން ފަށާފައިވަނީ އިންޑިއާ ފަތުރުވެރިންގެ ސަބަބުންނެވެ. އެގޮތުން އޭރު ގިނަ އަދަދަކަށް އިންޑިއާ ފަތުރުވެރިން ރަށުގައި ތިބި ކަމަށް އެރަށުން މައުލޫމާތު ދެއެވެ.\nމަތިވެރި ހެލްތް ސެންޓަރު\nމަތިވެރިން "ވަގުތު" އަށް މައުލޫމާތު ދިން މީހަކު ބުނި ގޮތުގައި އެރަށުގެ ގެސްޓްހައުސްތަކަށް ފަހަކަށް އައިސް އެންމެ ގިނައިން އަންނަނީ އިންޑިއާ ފަތުރުވެރިންނެވެ. ފަތުރުވެރިން ތަބާވާން އެޗްޕީއޭ އިން އެކުލަވާލާފައި އޮންނަ ގައިޑްލައިންތަކަށް އެމީހުން ތަބާނުވާ ކަމަށް ވެސް މަތިވެރިން ވާހަކަ ދެއްކި މީހުން ބުނެއެވެ.\n"އިންޑިއާ ގިނަ މީހުން މަތިވެރިއަށް ވެސް އައިސްފައި ވަނީ މެދުއިރުމަތީގެ ގައުމުތަކަށް ދިއުމުގެ ކުރިން ކަރަންޓީން ވުމުގެ ބޭނުމުގައި. ކޮވިޑް ފެނުމާއި ހަމައަށް އެއްވެސް ވަރަކަށް ރައްކާތެރިކަމުގެ ފިޔަވަޅެއް ނާޅައި އުޅެނީ. ކުރިން މާސްކް ވެސް ނާޅައި، އާއްމުންގެ ތެރެއަށް ނިކުމެ، އާއްމުން ގިނައިން ޖަމާވާ ތަންތަނަށް ގޮސް ރަށުތެރޭގައި ހަމަ އާއްމު ރައްޔިތަކު އުޅޭހެން އެމީހުން އުޅެނީ." މަތިވެރިން ވާހަކަދެއްކި މީހަކު ބުންޏެވެ.\nމަތިވެރި ކައުންސިލްގެ ރައީސް އިސްމާއިލް އާތިފް "ވަގުތު" އަށް ވިދާޅުވީ، ރަށުން ގިނަ އަދަދެއްގެ ބަޔަކު ފައްސިވި ނަމަވެސް، އާއްމު ހާލަތު އެހާ ގޯސް ކަމަކަށް ނުދައްކާ ކަމަށާއި އެގޮތަށް ވިދާޅުވަނީ ހިރާސްބޮޑު ބަޔަކު ނެތުމުން ކަމަށެވެ. އެހެން ނަމަވެސް މިހާރު ރަށުގައި ހުރި 80 އަހަރަކު މީހަކު ފައްސިވެގެން އޭނާ އަށް ކައިރިން ފަރުވާ ދެމުން އަންނަ ކަމަށް އޭނާ ވިދާޅުވިއެވެ. ރަށުގެ ހާލަތު އަދި ގޯސް ނުވި ނަމަވެސް، ހާލަތު ގޯސް ވެއްޖެނަމަ ކުރެވޭނެ ކަމެއް ނޯންނާނެ ކަމަށް އާތިފް ވިދާޅުވިއެވެ.\n"80 ވަރަކަށް އަހަރުގެ މީހަކު ފައްސިވެގެން ފަރުވާ އެބަދޭ. އެއްވެސް ބަލި މީހަކަށް ހޮސްޕިޓަލުގައި ފަރުވާ އެއް ނުދޭ." އާތިފް ވިދާޅުވިއެވެ.\nމަތިވެރީގައި މީހެއްގެ ސުންކު ނަގަނީ - ފޮޓޯ: މަތިވެރި ހެލްތް ސެންޓަރު\nއާތިފް ވިދާޅުވީ، ރަށުން ގިނަ ބަޔަކު ބައްޔަށް ފައްސިވިނަމަވެސް، ހުރިހާ އެންމެން ގޮތަކަށް ބަލިން ރައްކާތެރިވުމަށް ޖަހާ ވެކްސިންގެ ފުރަތަމަ ޑޯޒު ޖަހާފައިވާ ކަމަށެވެ. އަދި އެއީ ވަރަށް ބޮޑު ހިތްހަމަ ޖެހުމެއް ކަމަށް ވެސް ވަނީ ބުނެފައެވެ.\n"ފޯކަލް ޕޮއިންޓުން މައުލޫމަތު ދީފައިވާ ގޮތުގައި ފައްސިވެގެން މިހާ ވަރަށް ދާއިރުވެސް މާ ބޮޑު ބަލި މީހުން ނެތީ ހަމަ ވެކްސިންގެ ރައްކާތެރިކަމުން ކަމަށް ވަނީ" އާތިފް ވިދާޅުވިއެވެ.\nމަތިވެރިން 221 މީހަކު ފައްސިވެފައިވާއިރު، އޭގެ ތެރެއިން 100 އަށްވުރެ ގިނަ މީހުންނަކީ ބަލީގެ އަލާމާތްތައް ހުރި މީހުން ކަމަށް އާތިފް ވިދާޅުވިއެވެ. އަދި ބައެއް ފަރާތްތަކުގެ ސުންކުތައް ނުނެގިގެން އުޅެނިކޮށް އިތުރު މީހުން ފައްސިވަމުން އަންނަ ކަމަށް ވެސް އޭނާ ވިދާޅުވިއެވެ.\n"ރެންޑަމް ކޮށް 250 ސުންކު ނަގަން އަންގައިގެން އެކަމެއް ނުކުރެވިގެން އުޅެނިކޮށް ހަމަ ނަގާ ވަރަށް ފައްސިވަމުން ދިޔައީ. ދެން އެހިސާބުން ކަރަންޓީނު ކުރަމުން ގޮސް މިހާރު ކަރަންޓީނު ކޮށްފައި ތިބި ގޭގޭގެ މީހުން ވެސް އަލާމާތްތައް ފެނިގެން ދެއްކީމާ ފައްސި އެބަވޭ" އާތިފް ވިދާޅުވިއެވެ.\nމީގެ ކުރިން ރަށުގެ ރައްޔިތުންގެ ފަރާތުން ގާތުން އެއްތާވި މީހުން ހޯދުމުގެ މަސައްކަތަށް އެއްބާރުލުމެއް ނުލިބުނު ނަމަވެސް، ފަހަކަށް އައިސް ހުރިހާ ރައްޔިތުން އެކަމަށް އެއްބާރުލުން ދޭ ކަމަށާއި ރަށުގެ ހާލާތު ގޯސްވެފައިވާ މި ދަނޑިވަޅުގައި ހުރިހާ ރައްޔިތުން ވެސް ކަމާއި ބެހޭ އިދާރާތްތަކުން އަންގާ އެންގުންތަކަށް ބޯލަނބައިގެން ފަރުދީ ޒިންމާ އަދާ ކުރުމަށް އާތިފް ވަނީ އިލްތިމާސް ކޮށްފައެވެ.\nރާއްޖޭގެ ގިނަ ރަށްރަށުން ކޮވިޑް-19ގެ ވޭދަނަތައް ފެންނަމުން އަންނައިރު، ގިނަ ބަޔަކު ފައްސިވަނީ ވެކްސިންގެ އަސަރު ނުކުރާ ވައްތަރެއްގެ ސަބަބުން ކަމަށް ވެދާނެ ކަމުގައި އައިޖީއެމްއެޗްގެ އެތެރެހަށީގެ ޑޮކްޓަރު މުހައްމަދު އަލީ ވަނީ ވިދާޅުވެފައެވެ. އެގޮތުން މި ވައްތަރުގެ ސަބަބުން ވެކްސިންގެ މާ ބޮޑު އަސަރެއް ނުކޮށް ފަސޭހައިން ބަލި ފެތުރޭ ކަމަށް ދިރާސާތަކުން ވެސް ވަނީ ދައްކާފައެވެ.\nރާއްޖެއިން މިހާތަނަށް 29،835 މީހަކަށް ކޮވިޑް-19 ޖެހިފައިވާއިރު، މިވަގުތު ފަރުވާ ދެމުން އަންނަނީ 4،978 މީހަކަށެވެ. އޭގެ ތެރެއިން ވެސް 146 މީހަކަށް ފަރުވާ ދެމުން އަންނަނީ ހޮސްޕިޓަލުގައި އެނދުމަތި ކޮށްގެންނެވެ. އަދި މި ބަލި ޖެހުނު 24،775 މީހަކު ރަނގަޅުވެފައިވާއިރު، 73 މީހަކު ވަނީ ބަލި ޖެހިގެން ނިޔާވެފައެވެ.\nފަގީރު ގައުމުތަކަށް ކޮވިޑުން އަރައިގަތުން ދަތިވާނެ!\nއެންމެ ދިގު ފުރަބަންދު އިއުލާން ކުރި މެލްބަން ހުޅުވާލަނީ\nމެއި 2, 2021 01:11\nއަދިވެސް އިންޑިއާ ފަތުރުވެރިން ގިނަވެގެން އަތްޖަހާނެ އެމްޑީޕީ މެމްބަރުން\nމެއި 5, 2021 21:19\nކަލޯ އިންޑިޔާ މީހުން އއ. ރަސްދޫގައި ވެސް ތިބި ، ނޭގެ ކީއްވެކަމެއް އެތަނުން ޕޮސިޓިވް ނުވަނީ، ނަގާ ހުރިހާ ސާންޕަލްއެއް ނެގެޓިވް ރިސަލްޓް އަންނަ ގޮތައް ހަދާ ކިޔާ އަޑު އިވޭ ވިއްޔާ


Premier League: Fulham balikoh United hatharu vana ah jehilaifi\nޕްރިމިއާ ލީގު: ފުލަމް ބަލިކޮށް ޔުނައިޓެޑު ހަތަރުވަނައަށް ޖެހިލައިފި\nފުލަމްގެ މައްޗަށް ޔުނައިޓެޑު ކުރިހޯދީ 0-3 ގެ ނަތީޖާއަކުން\nކ. މާލެ9ފެބުރުއަރީ 2019 | ހޮނިހިރު 19:53 2,144\nޔުނައިޓެޑުގެ ކުޅުންތެރިން ލަނޑު ޖެހުމަށްފަހު އުފާ ފާޅުކުރަނީ - ޓްވިޓަރ\nޕްރިމިއާ ލީގުގައި ފުލަމް ބަލިކޮށް މެންޗެސްޓާ ޔުނައިޓެޑް ޕޮއިންޓް ތާވަލުގެ ހަތަރުވަނައަށް ޖެހިލައިފިއެވެ.\nހޮނިހިރު ދުވަހު ކުޅުނު މި މެޗު ފުލަމްއާ ވާދަކޮށް ޔުނައިޓެޑުން މެޗު ކާމިޔާބުކުރީ 0-3 ގެ ނަތީޖާއަކުންނެވެ.\nޔުނައިޓެޑު ދަނޑުގައި ކުޅުނު މި މެޗު ފެށިގެން ބޯޅަ ކޮންޓްރޯލްކޮށްގެން ރަނގަޅަށް ކުޅެމުންދިޔައީ އެ ކްލަބުންނެވެ. އެގޮތުން 14 ވަނަ މިނެޓުގައި އެންތޮނީ މާޝިއާލްގެ އެހީތެރިކަމާއެކު ޕައުލް ޕޮގްބާ ވަނީ އެޓީމަށް ލީޑު ނަގައިދީފައެވެ.\nމި ލަނޑަށްފަހުވެސް ރަނގަޅަށް ކުޅެމުންދިޔައީ ޔުނައިޓެޑުންނެވެ. އެގޮތުން 23 ވަނަ މިނެޓުގައި ޔުނައިޓެޑުން ވަނީ ލީޑު ފުޅާކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ މާޝިއާލްއެވެ.\nފުރަތަމަ ހާފް ނިމުނީ 0-2 ގެ ނަތީޖާއިން ފުލަމްގެ މައްޗަށް ޔުނައިޓެޑު ކުރީގައި އޮވެގެންނެވެ.\nދެވަނަ ހާފް ފެށިގެންވެސް ރަނގަޅަށް ކުޅެމުންދިޔައީ ޔުނައިޓެޑުންނެވެ. އެގޮތުން 65 ވަނަ މިނެޓުގައި ޔުނައިޓެޑުން ވަނީ ތިންވަނަ ލަނޑު ޖަހާފައެވެ. މި ލަނޑު ލިބުނު ޕެނަލްޓީއަކުން ކާމިޔާބުކުރީ ޕޮގްބާއެވެ.\nމުޅި މެޗުގައިވެސް ޔުނައިޓެޑުގެ ފަރާތުން ތަފާތު މޮޅު ކުޅުމެއް ފެނިގެންދިޔައިރު، ފުލަމްގެ ފަރާތުންވެސް ހަމަލާތަކެއް ފެނިގެންދިޔައެވެ. ނަމަވެސް އެ ހަމަލާތަކުގެ ބޭނުން އެޓީމަށް އެންމެ އެދެވޭ ގޮތުގައި ހިފިފައެއް ނުވެއެވެ.\nމި ނަތީޖާއާއެކު ޔުނައިޓެޑު އޮތީ ކުޅުނު 26 މެޗުން ލިބުނު 51 ޕޮއިންޓާއެކު ޕޮއިންޓް ތާވަލުގެ ހަތަރުވަނައިގައެވެ. މެޗުން ބަލިވި ފުލަމް އޮތީ ކުޅުނު 26 މެޗުން ލިބުނު 17 ޕޮއިންޓާއެކު ޕޮއިންޓް ތާވަލުގެ 19 ވަނައިގައެވެ.


Nabee Beykalunge Vaahaka: Nuh Alaihihsalaam (Part 3) | Dhiislam\nޑރ. މޫސާ އަންވަރު ހަސަން ޖޫން 2, 2020\n﴿ قَالَ سَآوِي إِلَىٰ جَبَلٍ يَعْصِمُنِي مِنَ الْمَاءِ قَالَ لَا عَاصِمَ الْيَوْمَ مِنْ أَمْرِ اللَّـهِ إِلَّا مَن رَّحِمَ وَحَالَ بَيْنَهُمَا الْمَوْجُ فَكَانَ مِنَ الْمُغْرَقِينَ ﴾ އެ ދަރިކަލުން ދެންނެވިއެވެ. ފެނުން، ތިމަން ރައްކާތެރިކުރާނޭ ފަރުބަދައަކަށް ތިމަން ހިނގައިދާހުށީމެވެ. އެކަލޭގެފާނު ވިދާޅުވިއެވެ. اللَّه ގެ أمر ފުޅުން (އެބަހީ: اللَّه ގެ عذاب ން) ރައްކާތެރިކުރާނޭ ފަރާތެއް، އެކަލާނގެ رحمة ލެއްވި މީހަކަށް މެނުވީ މިއަދަކު ނެތެވެ. އަދި އެ ދެބަފައިކަލުންގެ ދެމެދުގައި ރާޅު ހުރަސްއެޅިއެވެ. އަދި غرق ކުރެއްވި މީހުންގެ ތެރެއިން، އެ ދަރިކަލުންވިއެވެ.\n﴿ وَقِيلَ يَا أَرْضُ ابْلَعِي مَاءَكِ وَيَا سَمَاءُ أَقْلِعِي وَغِيضَ الْمَاءُ وَقُضِيَ الْأَمْرُ وَاسْتَوَتْ عَلَى الْجُودِيِّ وَقِيلَ بُعْدًا لِّلْقَوْمِ الظَّالِمِينَ ﴾ އަދި އެންގެވިއެވެ. އޭ ބިމާއެވެ! ތިޔަ ބިމުގެ ފެންގަނޑު ދިރުވައިލާށެވެ! އަދި އޭ އުޑާއެވެ! ވެހުން ހުއްޓައިލާށެވެ! ދެން ފެންގަނޑު ހިނދިއްޖެއެވެ. އަދި (އެއުރެން ހަލާކުވެދިއުމުގެ) ކަންތައްވެ ނިމިއްޖެއެވެ. އަދި جودىّ ފަރުބަދައިގެ މައްޗަށް އެ (ނާކޮޅު) ބީހި، ހަމަޖެހިއްޖެއެވެ. އަދި އެންގެވިއެވެ. އަނިޔާވެރިވީ މީހުންނަށް ހަލާކާއި ގެއްލުން ހުށްޓެވެ. ﴿ وَنَادَىٰ نُوحٌ رَّبَّهُ فَقَالَ رَبِّ إِنَّ ابْنِي مِنْ أَهْلِي وَإِنَّ وَعْدَكَ الْحَقُّ وَأَنتَ أَحْكَمُ الْحَاكِمِينَ ﴾ نوح ގެފާނު، އެކަލޭގެފާނުގެ ވެރިރަސްކަލާނގެ حضرة އަށް مناجاة ދެންނެވިއެވެ. ފަހެ، އެކަލޭގެފާނު ވިދާޅުވިއެވެ. މި އަޅާގެ ވެރިރަސްކަލާކޯއެވެ! ހަމަކަށަވަރުން، މި އަޅާގެ ދަރި ވަނީ، މި އަޅާގެ أهل ވެރިންގެ ތެރެއިންނެވެ. އަދި ހަމަކަށަވަރުން، އިބަރަސްކަލާނގެ وعد ފުޅަކީ، حق ބަސްފުޅެވެ. އަދި އިބަރަސްކަލާނގެއީ، حكم ކުރައްވާ، އެންމެ عدل ވެރި ރަސްކަލާނގެއެވެ.\n﴿قَالَ يَا نُوحُ إِنَّهُ لَيْسَ مِنْ أَهْلِكَ إِنَّهُ عَمَلٌ غَيْرُ صَالِحٍ فَلَا تَسْأَلْنِ مَا لَيْسَ لَكَ بِهِ عِلْمٌ إِنِّي أَعِظُكَ أَن تَكُونَ مِنَ الْجَاهِلِينَ ﴾ އެކަލާނގެ وحى ކުރެއްވިއެވެ. އޭ نوح ގެފާނެވެ! ހަމަކަށަވަރުން، އެ ދަރިކަލުން، ކަލޭގެފާނުގެ أهل ވެރިންގެ ތެރެޔަކުން ނުވެއެވެ. ހަމަކަށަވަރުން، އެ ދަރިކަލުންގެ عمل އަކީ، ރަނގަޅުނޫން عمل އެކެވެ. ފަހެ، ކަލޭގެފާނަށް އެކަމަކާމެދު، އެނގުމެއްނުވާ ކަންތަކަށްއެދި، ތިމަންރަސްކަލާނގެ حضرة އަށް ނުދަންނަވާށެވެ! ހަމަކަށަވަރުން، جاهل ންގެ ތެރެއިން ކަލޭގެފާނު ވެދާނެތީ، ތިމަންރަސްކަލާނގެ ކަލޭގެފާނަށް نصيحة ތެރިވެވޮޑިގެންވަމެވެ. ﴿ قَالَ رَبِّ إِنِّي أَعُوذُ بِكَ أَنْ أَسْأَلَكَ مَا لَيْسَ لِي بِهِ عِلْمٌ وَإِلَّا تَغْفِرْ لِي وَتَرْحَمْنِي أَكُن مِّنَ الْخَاسِرِينَ ﴾ އެކަލޭގެފާނު ވިދާޅުވިއެވެ. ތިމަންއަޅާގެ ވެރިރަސްކަލާކޮ! ހަމަކަށަވަރުން، ތިމަން އަޅާއަށް، އެކަމަކާމެދު އެނގުމެއްނުވާކަމަކަށް، އިބަރަސްކަލާނގެ حضرة އަށް އެދި ދެންނެވުމުން، ތިމަންއަޅާ ސަލާމަތްކުރެއްވުންއެދި، އިބަރަސްކަލާނގެ حضرة ން ވާގިއެދި، ރައްކާތެރިކަން ލިބިގަންނަމެވެ. އިބަރަސްކަލާނގެ ތިމަން އަޅާޔަށް ފާފަ ނުފުއްސަވާނަމަ، އަދި رحمة ނުލައްވާނަމަ، ގެއްލެނިވެގެންވާ މީހުންގެ ތެރެއިން ތިމަންއަޅާ ވެދާހުށްޓެވެ. ﴿ قِيلَ يَا نُوحُ اهْبِطْ بِسَلَامٍ مِّنَّا وَبَرَكَاتٍ عَلَيْكَ وَعَلَىٰ أُمَمٍ مِّمَّن مَّعَكَ وَأُمَمٌ سَنُمَتِّعُهُمْ ثُمَّ يَمَسُّهُم مِّنَّا عَذَابٌ أَلِيمٌ ﴾ އެންގެވިއެވެ. އޭ نوح ގެފާނެވެ! ތިމަންރަސްކަލާނގެ حضرة ން أمان ކަމަކާއެކު، އަދި ކަލޭގެފާނާއި، ކަލޭގެފާނުގެ އަރިހުގައިވާ މީހުންގެ ތެރެއިން އުފެދޭ أمّة ތަކަށް بركات އާއެކު (ނާކޮޅުން) ފައިބައިވަޑައިގަންނަވާށެވެ! އަދި أمّة ތަކެއްވެއެވެ. ތިމަންރަސްކަލާނގެ އެ أمّة ތަކަށް (ދުނިޔޭގައި) އުފަލާއި، އަރާމު ދެއްވާހުށީމެވެ. ދެން ތިމަންރަސްކަލާނގެ حضرة ން އެއުރެންނަށް ވޭންދެނިވި عذاب އެއް އައިސްޖެހޭނެތެވެ."\nسورة الأنبياء ގައި މާތް الله ވަޙީ ކުރައްވަފައިވަނީ ﴿ وَنُوحًا إِذْ نَادَىٰ مِن قَبْلُ فَاسْتَجَبْنَا لَهُ فَنَجَّيْنَاهُ وَأَهْلَهُ مِنَ الْكَرْبِ الْعَظِيمِ ﴾ އަދި އޭގެކުރިން، نوح ގެފާނު (ތިމަންރަސްކަލާނގެ حضرة އަށް) دعاء ކުރެއްވިހިނދު، ހަނދުމަކުރާށެވެ! ފަހެ، ތިމަންރަސްކަލާނގެ އެކަލޭގެފާނަށް އިޖާބަދެއްވީމެވެ. އަދި ބޮޑުވެގެންވާނުރައްކަލުން އެކަލޭގެފާނާއި، އެކަލޭގެފާނުގެ أهل ވެރިން ސަލާމަތްކުރެއްވީމެވެ. ﴿ وَنَصَرْنَاهُ مِنَ الْقَوْمِ الَّذِينَ كَذَّبُوا بِآيَاتِنَا إِنَّهُمْ كَانُوا قَوْمَ سَوْءٍ فَأَغْرَقْنَاهُمْ أَجْمَعِينَ ﴾ އަދި ތިމަންރަސްކަލާނގެ آية ތައް ދޮގުކުރި މީހުންގެ ކިބައިން (އެކަލޭގެފާނު ސަލާމަތްކުރައްވައި) ތިމަންރަސްކަލާނގެ އެކަލޭގެފާނަށް نصر ދެއްވީމެވެ. ހަމަކަށަވަރުން، އެއުރެންވީ ނުބައިކަމުގެ أهل ވެރި ބަޔަކު ކަމުގައެވެ. ފަހެ، ތިމަންރަސްކަލާނގެ އެއުރެން އެންމެން غرق ކުރެއްވީމެވެ."\nسورة المؤمنون ގައި މާތް الله ވަޙީ ކުރައްވަފައިވަނީ ﴿ وَلَقَدْ أَرْسَلْنَا نُوحًا إِلَىٰ قَوْمِهِ فَقَالَ يَا قَوْمِ اعْبُدُوا اللَّـهَ مَا لَكُم مِّنْ إِلَـٰهٍ غَيْرُهُ أَفَلَا تَتَّقُونَ ﴾ ހަމަކަށަވަރުން، ތިމަންރަސްކަލާނގެ نوح ގެފާނު، އެކަލޭގެފާނުގެ قوم ގެމީހުންގެ ގާތަށް رسول ކަމާއިގެން ފޮނުއްވީމެވެ. ފަހެ، އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން اللَّه އަށް އަޅުކަންކުރާށެވެ! އެކަލާނގެ ފިޔަވައި، އެހެން إله އަކު ތިޔަބައިމީހުންނަކަށް ނުވެއެވެ. ފަހެ، ތިޔަބައިމީހުން (އެކަލާނގެއަށް) تقوى ވެރި ނުވަނީހެއްޔެވެ؟ ﴿ فَقَالَ الْمَلَأُ الَّذِينَ كَفَرُوا مِن قَوْمِهِ مَا هَـٰذَا إِلَّا بَشَرٌ مِّثْلُكُمْ يُرِيدُ أَن يَتَفَضَّلَ عَلَيْكُمْ وَلَوْ شَاءَ اللَّـهُ لَأَنزَلَ مَلَائِكَةً مَّا سَمِعْنَا بِهَـٰذَا فِي آبَائِنَا الْأَوَّلِينَ ﴾ ފަހެ، އެކަލޭގެފާނުގެ قوم ގެމީހުންކުރެ كافر ވި ބޮޑުން ބުނޫއެވެ. ތިޔަބައިމީހުންކަހަލަ آدم ގެދަރިޔަކުކަމުގައި މެނުވީ، މީނާ ނުވެއެވެ. އޭނާ قصد ކުރަނީ، ތިޔަބައިމީހުންގެ މައްޗަށް މާތްވެގަތުމަށެވެ. اللَّه އިރާދަކުރެއްވިނަމަ (رسول ން ކަމުގައި) ملائكة ން ބާވައިލައްވައިފީހެވެ. ތިމަންމެންގެ ކުރީގައި އުޅުނު ކާބަފައިންގެ ތެރޭގައިވެސް، މިފަދަ ވާހަކައެއް ތިމަންމެން ނާހަމުއެވެ. ﴿ إِنْ هُوَ إِلَّا رَجُلٌ بِهِ جِنَّةٌ فَتَرَبَّصُوا بِهِ حَتَّىٰ حِينٍ ﴾ އޭނާގައި މޮޔަކަމެއްވާ ފިރިހެނަކު ކަމުގައި މެނުވީ އޭނާ ނުވެތެވެ. ފަހެ، ހިނދުކޮޅަކަށް އޭނާއާމެދު ތިޔަބައިމީހުން انتظار ކުރާށެވެ! ﴿ قَالَ رَبِّ انصُرْنِي بِمَا كَذَّبُونِ ﴾ އެކަލޭގެފާނު ވިދާޅުވިއެވެ. އަޅުގެ ވެރިރަސްކަލާކޮ! އެއުރެން ތިމަންއަޅާ ދޮގުކުޅަކަމަށްޓަކައި ތިމަންއަޅާޔަށް نصر ދެއްވާނދޭވެ! ﴿ فَأَوْحَيْنَا إِلَيْهِ أَنِ اصْنَعِ الْفُلْكَ بِأَعْيُنِنَا وَوَحْيِنَا فَإِذَا جَاءَ أَمْرُنَا وَفَارَ التَّنُّورُ فَاسْلُكْ فِيهَا مِن كُلٍّ زَوْجَيْنِ اثْنَيْنِ وَأَهْلَكَ إِلَّا مَن سَبَقَ عَلَيْهِ الْقَوْلُ مِنْهُمْ وَلَا تُخَاطِبْنِي فِي الَّذِينَ ظَلَمُوا إِنَّهُم مُّغْرَقُونَ ﴾ ފަހެ، ތިމަންރަސްކަލާނގެ އެކަލޭގެފާނަށް وحى ކުރެއްވީމެވެ. ތިމަންރަސްކަލާނގެ ބެއްލެވުމާއި، ތިމަންރަސްކަލާނގެ އެންގެވުމާއެކު، ނާކޮޅު ބަންނަވައި ހައްދަވާށެވެ! ފަހެ، ތިމަންރަސްކަލާނގެ (عذاب ގެ) أمر ފުޅުއައިސް އުނދުނުގެ ތެރެއިން ފެންއަރައި، އުތުރިގެންފިހިނދު، ފަހެ، އެހިނދު ކޮންމެ އެއްޗަކުން (އަންހެން ފިރިހެން) ޖޯޑަކާއި، އެއުރެންގެ ތެރެއިން ހަލާކުވުމުގެ أمر ފުޅު އިސްވެހިނގައްޖެމީހަކު މެނުވީ، ކަލޭގެފާނުގެ أهل ވެރިން އެ ނާކޮޅަށް ލައްވާށެވެ! އަދި އަނިޔާވެރިވީ މީހުންނާމެދު، ތިމަންރަސްކަލާނގެ حضرة އަށް ކަލޭގެފާނު ބަސް ނުދަންނަވާށެވެ! ހަމަކަށަވަރުން، އެއުރެންނީ، غرق ކުރައްވާނޭ މީހުންނެވެ. ﴿ فَإِذَا اسْتَوَيْتَ أَنتَ وَمَن مَّعَكَ عَلَى الْفُلْكِ فَقُلِ الْحَمْدُ لِلَّـهِ الَّذِي نَجَّانَا مِنَ الْقَوْمِ الظَّالِمِينَ ﴾ ފަހެ، ކަލޭގެފާނާއި، ކަލޭގެފާނުގެ އަރިހުގައިވާ މީހުން ނާކޮޅަށް އަރައި އޭގައި ހަމަޖެހޭހިނދު، ފަހެ، ކަލޭގެފާނު ވިދާޅުވާށެވެ. اللَّه އަށް حمد ހުށްޓެވެ. އެކަލާނގެއީ، އަނިޔާވެރިވި މީހުންގެ ކިބައިން ތިމަންމެން ސަލާމަތްކުރެއްވި ރަސްކަލާނގެއެވެ. ﴿ وَقُل رَّبِّ أَنزِلْنِي مُنزَلًا مُّبَارَكًا وَأَنتَ خَيْرُ الْمُنزِلِينَ ﴾ އަދި ކަލޭގެފާނު ވިދާޅުވާށެވެ! އަޅުގެ ވެރިރަސްކަލާކޮ! بركات ތެރި منـزل އަކަށް މިއަޅާ ބާލުއްވައިފާނދޭވެ! އަދި ހަމަކަށަވަރުން، އިބަރަސްކަލާނގެއީ، (منـزل އަށް) ބާލުއްވާ އެންމެހެޔޮ ރަސްކަލާނގެއެވެ. ﴿ إِنَّ فِي ذَٰلِكَ لَآيَاتٍ وَإِن كُنَّا لَمُبْتَلِينَ ﴾ ހަމަކަށަވަރުން، އެކަމުގައި ހެކިތަކެއްވާކަން ކަށަވަރެވެ. އަދި ހަމަކަށަވަރުން، ތިމަންރަސްކަލާނގެ (މީސްތަކުން) امتحان ކުރައްވަމެވެ."\nسورة الشعراء ގައި މާތް الله ވަޙީ ކުރައްވަފައިވަނީ ﴿ كَذَّبَتْ قَوْمُ نُوحٍ الْمُرْسَلِينَ ﴾ نوح ގެފާނުގެ قوم ގެމީހުން رسول ން ދޮގުކުރޫއެވެ. ﴿ إِذْ قَالَ لَهُمْ أَخُوهُمْ نُوحٌ أَلَا تَتَّقُونَ ﴾ (އެއީ) އެއުރެންނަށް އެއުރެންގެ أخ، نوح ގެފާނު ވިދާޅުވި ހިނދުގައެވެ. ތިޔަބައިމީހުން (اللَّه އަށް) تقوى ވެރި ނުވަނީ ހެއްޔެވެ؟ - ނުނިމޭ


Raees himeynkamaaeku siyaasee kulhibai tharutheebu kurehvvumugai, Nasheed isheennavaane galakee kobaibaa? - One Online\nރައީސް ސޯލިހު (ވ) އަދި ރައީސް ނަޝީދު، ދެ ބޭފުޅުންގެ ދެމެދުގައި ސިޔާސީ ހިޔާލު ވަނީ ވަރަށް ބޮޑަށް ތަފާތު ވެފައި --- ވަން ފޮޓޯ: މުހައްމަދު އައުޒަމް\nރައީސް ހިމޭންކަމާއެކު ސިޔާސީ ކުޅިބައި ތަރުތީބުކުރެއްވުމުގައި، ނަޝީދު އިށީންނަވާނެ ގަލަކީ ކޮބައިބާ؟\nރައީސް މުހަންމަދު ނަޝީދުގެ ބަހުގެ ބައެއް ހަމަލާތަކަކީ، އެ ޕާޓީގެ އެންމެ އާންމު މީހާއަށް ވެސް ކެތް ކުރެވޭ ވަރުގެ ކަމަކަށް ނުވެ އެވެ. އަނގައިން ނުބުންޏަސް ނުބުނެ ނުހުރެވޭ ވަރުގެ ވަރުގަދަ ވާހަކަތައް އެބަ ދައްކަވަ އެވެ.\nއެކަމަކު އެ ހުރިހާ ބަސްފުޅުތަކެއް އަމާޒުވާ ރައީސް އިބްރާހިމް މުހަންމަދު ސޯލިހަށް އެކަން ކަހަރުވަކެކޭ ވެސް ހީނުވާ ކަހަލަ އެވެ. ކަހާތަން ހިރުވައިވެސް ނުލައްވަ އެވެ. ފެންނަ ފެނުމަށް، އެމަނިކުފާނު ހުންނަވަނީ ވަރަށް ހަމަޖެހިވަޑައިގެންނެވެ. ރައީސް ނަޝީދަށް ރައްދެއް ނުދެއްވަ އެވެ.\nނަމަވެސް ރައީސް ސޯލިހަކީ، ކަންކަމުގައި މީޑިއާއާ ވަރަށް ގާތް ބޭފުޅެކެވެ. އެމަނިކުފާނުގެ ގާތްކަން އެނގެނީ، މީޑިއާ އަކީ އެމަނިކުފާނުގެ ސަރުކާރުގެ އެންމެ ގާތް އެއް އެކުވެރިޔާ ކަމަށް ހެއްދެވި ހިސާބުންނެވެ. ޚުދު އެމަނިކުފާނު ވެސް މަސައްކަތްޕުޅު ކުރެއްވި ދާއިރާއެއް ކަމަށް ވާތީ، މީޑިއާގެ މުހިންމުކަން އެނގިވަޑައިގަންނަވަނީ ކަމަށް ވެދާނެ އެވެ. އެކަމަކު، އެންމެ ވަފާތެރި، ޅައިރުގެ ރަހުމަތްތެރިޔާ، ނަޝީދު އެންމެ ފަހުން އެމަނިކުފާނު ދެކެ ކޯފާވި ވާހަކަ ވިދާޅުވުމުން ވެސް އެކަމާ ރައްދެއް ނުދެއްވަ އެވެ. މީޑިއާ އިން ސުވާލު ކުރުމުން އެމަނިކުފާނު ނުވަތަ އެމަނިކުފާގެ ފަރާތްޕުޅުން ދެއްވި މެސެޖަކީ މިއީ އެވެ: ރައީސް އުޅުއްވަނީ ފަސް އަހަރުގެ ވައުދު ފުއްދެވުމުގަ އެވެ. އެހެން ކަމަކާ ވިސްނަވާނެ ވަގުތެއް ނެތެވެ.\nއެއީވެސް ޖަވާބެކެވެ. ވަރަށް ޑިޕްލޮމެޓިކް ޖަވާބެކެވެ. ރައީސް އެހެން ވިދާޅުވިޔަސް، ރައީސް ނަޝީދު ވިދާޅުވި ބަސްފުޅުތަކާ ދޭތެރޭ ވަރަށް ފުންކޮށް ވިސްނަވާނެ ކަމާ ދޭތެރޭ އެއްވެސް ޝައްކެއް ނެތެވެ. އެ ވިދާޅުވި ބަސްފުޅުތަކާ އެކު އެމަނިކުފާނުގެ ސިޔާސީ މުޝީރުންނާ ވެސް މަޝްވަރާ ކުރައްވާނެ އެވެ. އެހެން ނަމަވެސް އާންމުންގެ ތެރޭގައި އެމަނިކުފާނު ދެއްކެވީ ހިމޭން ކަމުގެ މިސާލެވެ. މާ ބޮޑު ކަމެއް ނުވާ ކަމުގެ ނިޝާންތަކެކެވެ. ހިމޭންކަމަކީ ވެސް ބަހެކެވެ. އެއީ ސިޔާސީ ގޭމުގައި މުހިންމު ބަހުރުވައެކެވެ. އެކަން ރައީސް ސޯލިހަށް ރަނގަޅަށް އެނގިވަޑައިގަންނަވަ އެވެ.\nރައީސް ސޯލިހުގެ ފަރާތްޕުޅުން ވަރަށް ގިނަ ކަންކަމުގައި ހިމޭން ކަން މީގެ ކުރީން ވެސް ވަނީ ފެނިފަ އެވެ. ހާއްސަކޮށް އެމްޑީޕީގެ އެތެރޭގެ ކޯޅުންތަކުގައި އެމަނިކުފާނު ކޯފާ އިސްނުކުރައްވައި، މަސްލަހަތަށް ކަންކަން ނިންމެވިތަން މީގެ ކުރީން ވަރަށް ގިނަ ފަހަރު ވަނީ ފެނިފަ އެވެ. ރައީސް ނަޝީދު ވިދާޅުވާ އެކި ބަސްފުޅުތަކާ ގުޅިގެންވެސް، އެމަނިކުފާނު ވިދާޅުވި އެއްޗެއް ވިދާޅުވެފައި ހުރީ ވަރަށް ފުން މާނައެއްގައި، އަދި ރައީސް ނަޝީދަށް ވެސް ބަދު ބަސްފުޅެއް ވިދާޅުނުވާ ގޮތަށެވެ. އޭގެ އެއް މިސާލަކީ، ބައެއް ފަހަރު، "އެކަން ރައީސް ނަޝީދަށް ވެސް އެނގިވަޑައިގަންނަވާނެއޭ" ވަރަށް ގިނަ ފަހަރު ވިދާޅުވުމެވެ.\nހިމޭން ގޭމެއް ކުޅުއްވަމުން ގެންދެވިޔަސް، ސިޔާސީ ގޮތުން ރައީސް ހުންނަވަނީ ހިމޭނަކުން ނޫނެވެ. އެކަން ވަރަށް ސާފުކޮށް މިއޮތީ ފެންނާށެވެ! މަތިމައްޗަށް ޕްރެޝަރުތައް އައި ނަމަވެސް އެމަނިކުފާނު އަދިވެސް ދެމި އެހުންނެވީ ސަރުކާރު އުފެދިގެން އައި ކޯލިޝަން ދަމަހައްޓަވާނެ ކަމަށް ވިދާޅުވި ބަސްފުޅުގެ މަތީގަ އެވެ. އެމަނިކުފާނުގެ ދުރުވިސްނުން، ސިޔާސީ ގޮތުން ބައެއް މީހުން މާނަކުރަނީ، މާ ދުރު ފެނިވަޑައިގަންނަވާ ބޭފުޅެއްގެ ގޮތުގަ އެވެ. ބައެއް ބޭފުޅުން ވިދާޅުވާ ގޮތުގައި، "އަނގަމަޑުން ލައިގެން ހުރެ ހުރިހާ ކަމެއް ނިންމާލައިފި" އެވެ.\nސިޔާސީ ބައެއް ތަޖުރިބާކާރުން ވިދާޅުވާ ގޮތުގައި، މިހާރު ފުންކޮށް ވިސްނައި ވަށައި ބަލައިލީމަ މަންޒަރު ވަރަށްވެސް ސާފެވެ. މަޑުމަޑުން ހުންނަވައި ސިޔާސީ މޭޒު ރައީސް ސޯލިހު ތަރުތީބުކޮށްލެއްވި ގޮތް ވަރަށް ސަޅި އެވެ. އެ މޭޒު ކައިރިން އިށީންނަވާނެ ގޮނޑިއެއް ރައީސް ނަޝީދަށް ފެނިވަޑައިނުގަތީ ނުވަތަ އެ މޭޒު ކައިރީގައި އިށީންނަވަން ރައީސް ނަޝީދަށް ފެނިވަޑައިނުގަތީ ރައީސް ސޯލިހުގެ ހިކުމަތްތެރިކަމުންނެވެ. ހަގީގަތަކީ، ރައީސް ސޯލިހު މިހާރު ވަނީ ސެޓަޕެއް ތައްޔާރު ކުރައްވާފައި ކަމެވެ. އެއީ، ބެލެވޭ ގޮތުގައި ބޮޑު ފައުޖަކާ އެކު ރައީސް ކަމަށް ނުކުމެވަޑައިގަތުމެވެ. އިދިކޮޅާ ރައީސް ނަޝީދު ގުޅިވަޑައިގަތަސް، އެއީ ބާރެއް ނެތް ކޯލިޝަނެއްގެ ގޮތުގައި އޮންނާނެހެން އެ ސެޓަޕް ރައީސް އޮތީ ފަރުމާކުރައްވައިފަ އެވެ.\nއެމްޑީޕީ އޮތީ ރައީސް ސޯލިހުގެ އަތްޕުޅުގަ އެވެ. އަޑުތައް އިވޭގޮތުން ގައުމީ މަޖިލިސް ކޮންޓްރޯލް ކުރެއްވި އިރު، ގްރާސް ރޫޓްގެ ވަރަށް ގިނަ މީހުންވެސް ތިބީ ސިޔާސީ މަގާމުތަކުގަ އެވެ. އެމްޑީޕީގެ ހަރު މީހުން ވެސް ތިއްބެވީ ރައީސް ސޯލިހާ އެކު ކަން އެބޭފުޅުން ދައްކަވާ ވާހަކަތަކުން އެބަ އެނގެ އެވެ. ރައީސް ނަޝީދު ރައީސް ސޯލިހާ ފެޔަށް ވަޑައިގަތުމަށް ނިންމެވި ނިންމެވުމުގައި، ހަގީގަތުގައި ފޮރުވިފައި އޮތް ސިއްރަކީ، ބާރު ކެނޑުމެވެ. އޭގެ މާނަ ކުރިން މި ދެންނެވީ އެވެ.\nހިމޭންކަން އިހުތިޔާރު ކުރައްވައިގެން، އަދި މާ ގިނަ ވާހަކަފުޅުތަކެއް ނުދައްކަވައި ބޯ ބަހައްޓަވައިގެން ރައީސް ސޯލިހު ވެސް އެ ކުޅުއްވަނީ ސިޔާސީ މޮޅު ގޭމެކެވެ. ގަބޫލު ކުރަމާ ހިނގާށެވެ! އެ ގެންދަވަނީ ކުޅިބައި އަތުރުއްވަމުންނެވެ. އެއީ ވަރަށް މޮޅު ގޭމެކެވެ. މި ގޭމުން ބާކީވެ ދެން އިށީންދެވަޑައިގަންނަވާނެ ގޮނޑިއެއް ރައީސް ނަޝީދަށް ލިބިވަޑައިގަންނަވާނެތޯ ނުވަތަ ފަހު ވަގުތު ދެން ހައްދަވާނީ ކިހިނެއްތޯ މިއީވެސް ކުޑަ ސުވާލެއް ނޫނެވެ.\nގުޅޭ ޓެގު ސިޔާސީ އެމްޑީޕީ ރައީސް އިބްރާހިމް މުހައްމަދު ސޯލިހު މަޖިލީހުގެ ރައީސް މުހައްމަދު ނަޝީދު، އެމްޑީޕީގެ ރައީސް\nފޮތެއްގެ ތަޢާރުފު: "އިސްލާމް - ނިރުބަވެރިކަން ހެއްޔެވެ؟ ނުވަތަ ނަމޫނާ ދީނެއް ހެއްޔެވެ؟" 1\nނަމްރޫދު: ޝައިތާނާއާއެކު ފުރަތަމަ އެއްބަސްވުން ހެދި، މަރުވީ ސިކުނޑިތެރޭ 40 އަހަރު ދިރިއުޅުނު މަދިރިއެއްގެ ސަބަބުން\nމުޙަންމަދު ޝާހިދު ޙަލީމުގެ ހިތް: ށަވިޔަނިސުކުން، ކުރުކޮށް ފޮނިކޮށް\nކޮޕީ ރަޝީދު: އެފަދަ ދެވަނަ ކޮޕީއެއް ނެތް، ދިވެހި އަދަބުން އެގެއްލުނީ އަލިގަދަ ތަރިއެއް


SunOnline: Column: Bilal Philips ge massalayaai Islamophobia\nބިލާލް ފިލިޕްސްގެ މައްސަލަޔާއި އިސްލާމޮފޯބިޔާ\nއަޙުމަދު މާޖިދު 25 Feb 2020, 10:10\nޖުލައި 13، 2017: "ޓުރޫލީ ސަކްސެސްފުލް ޕީޕަލް" ނަމުގައި ދީނީ އިލްމުވެރިޔާ ޑރ. ބިލާލް ފިލިޕްސް އިސްލާމީ މަރުކަޒު ބޭރުގައި ދެއްވި ދަރުސްގެ ތެރެއިން -- ސަން ފޮޓޯ/ ފަޔާޒު މޫސާ\nއެ ބެއިފުޅުންގެ ބަހުގައި ޑރ. ބިލާލް ފިލިޕްސް އަކީ ހަރުކަށި ބެއިފުޅެކެވެ. އިންތަކާއި ހުދޫދުތަކުން ބޭރު ވެވަޑައިގެން ހުންނެވި ބެއިފުޅެކެވެ. ބައެއް މީހުންގެ ގާތުގައި އިލާހީ ހިދާޔަތު އެއްލައިލައިފައި ހިފާން އޮތް ދީނެއް ކަމުގައި ވެފައި ވާ ޑިމޮކްރެސީއާ ދެކޮޅު ބެއިފުޅެކެވެ. ޚާއްސަކޮށް "އަންހެނުންގެ ހައްގުތައް" ނިގުޅައިގަންނަވާ ބެއިފުޅެކެވެ.\nއަޅުގަނޑު ޑރ. ބިލާލް ފިލިޕްސްގެ ފިކުރުފުޅުތަކާއި ރައުޔުތަކުގެ ހިމާޔަތުގައި ވާހަކަ ދައްކާކަށެއް ނުހަދާނަމެވެ. އެއް ސަބަބަކީ މިފަދަ ކޮލަމެއްގައި އެފަދަ ބޮޑު މަސައްކަތެއް ނުކުރެވޭނެކަމެވެ. ދެވަނަ ސަބަބަކީ އެފަދަ ކަމެއް ކުރާ ނަމަ، ޑރ. ބިލާލްގެ ހުރިހައި ފިކުރުފުޅަކާއި ރައުޔުތަކެއް އެކަށީގެންވާ ގޮތެއްގައި ދިރާސާ ކޮށް މުރާޖައާ ކުރާން ޖެހޭ އިރު، އެހައި ވަގުތު ވެސް ނެތުމެވެ. ނަމަވެސް ޑރ. ބިލާލާ މެދުގައި އެ ބެއިފުޅުން އެ ވިދާޅުވި ބަސްތަކުން، ދެ ބަޔަކަށް ދެ މިންގަނޑެއް، ނުވަތަ އިނގިރޭސި ބަހުން މި ކިޔާ "ޑަބަލް ސްޓޭންޑަރޑް" ފެނިގެން ދިޔަލެއް ބޮޑުކަމުން، އެ ވާހަކަ ދައްކާން ޖެހުނީއެވެ.\nޑރ. ބިލާލް ފިލިޕްސް ގޯސް ކުރައްވައި ވާހަކަ ދެއްކެވި ބެއިފުޅުންނަކީ ހުޅަނގުން، ދޮން މީހުންގެ ކިބައިން އަންނަ ކޮންމެ އެއްޗަކީ މުގައްދަސް އެއްޗެއް ކަމަށް ބައްލަވާ ބެއިފުޅުންނެވެ. އެ ބެއިފުޅުންނަށް މީހަކު ތައުލީމީ މީހަކަށް ވަނީ ހުޅަނގުގެ ގައުމަކުން ކިޔެވީމައެވެ. މީހަކު ތަހުޒީބު ވެއްޖެ ކަމަށް އެ ބެއިފުޅުން ބައްލަވަނީ ހުޅަނގުގެ އުސޫލުތަކަށް އެ މީހަކު އުޅުމުންނެވެ. ތަނެއްގައި ހެޔޮ ވެރިކަމެއް އޮތް ކަމަށް އެ ބެއިފުޅުން ބައްލަވަނީ ހުޅަނގުގެ ޑިމޮކްރަސީ އާއި ހުޅަނގުގެ މަލްޓި-ޕާރޓީ ނިޒާމު ކޮޕީ ކޮށްގެން ހިންގާ ކަންތައްގަނޑެއް އެ ތަނެއްގައި ހިންގޭ ނަމައެވެ. މުޖުތަމައެއްގައި އިންސާނީ ހައްގުތައް ރައްކައުތެރި ކުރެވިއްޖެ ކަމަށް އެ ބެއިފުޅުން ދެކެވަޑައިގަންނަވަނީ، އެ ތަނެއްގައި ހުޅަނގުގެ އިންސާނީ ހައްގުތަކުގެ މަފްހޫމުތައް ތަދުބީގު ކުރެވޭ ނަމައެވެ. އެހެންކަމުން ހަމަ ސުވާލު އުފެދެނީއެވެ. ޑރ. ބިލާލް ފިލިޕްސް އާ ދެކޮޅަށް އެ ބެއިފުޅުން ދެއްކެވި ވާހަކަތަކަށް ހެޔޮ ވިސްނުމަކުން ބަލައި ފިކުރު ކުރުމުން، ޖެހެނީ އަޖާއިބު ވާށެވެ. ހައިރާން ވެ އަންތަރީސް ވާށެވެ.\nޑރ. ބިލާލް ފިލިޕްސް ހަރުކަށްޓެވެ. ނަމަވެސް ހަމައެކަނި ޢިރާޤުން ބައި މިލިޔަން ކުޑަކުދީން އެއްވެސް ހައްގަކާ ނުލައި މަރައި ސުންނާފަތި ކުރި އިނގިރޭސި ވިލާތާއި އެމެރިކާ ހަރުކަށްޓެއް ނޫނެވެ. އެމީހުން ވަނީ "ހެޔޮ ނަމޫނާ" ތަކަކަށެވެ. ޑރ. ބިލާލަށް ވަކި ތަރާދެކެވެ. އިނގިރޭސީންނާއި އެމެރިކާނުންނަށް ވަކި ތަރާދެކެވެ. މި ގޮތް ރަނގަޅުތޯއެވެ؟\nމިޞްރުގެ ތާރީޚުގައި ބޭއްވުނު ހަމައެކަނި ޖުމްހޫރީ އިންތިޚާބުގައި، އެ ގައުމުގެ ރައްޔިތުން ވެރިކަމަށް ހޮވި ރައީސް އަލްޙާފިޡް އައްޝަހީދު ޑރ. މުޙައްމަދު މުރްސީގެ ވެރިކަމާ ދެކޮޅަށް އަލްމާނީ ހައްދުފަހަނައެޅީން 2013 ވަނަ އަހަރު އަނިޔާވެރި ބަޣާވާތެއް ކުރިއެވެ. މިޞްރުގެ މަގުތަކަށް ފަސް ހާހަށް ވުރެ ގިނަ މުސްލިމުންގެ ލެއި އޮހޮރައިލިއެވެ. އެއިގެ ތެރޭގައި ހިމެނެނީ މުސްކުޅީންނާއި ޒުވާނުންނާއި ކުޑަކުދީންނެވެ. މަދަނީންނެވެ. މުސްލިމް ލީޑަރުންގެ ޅަޒުވާން ދަރީން ސްނައިޕަރުންގެ ބަޑިތަކުގެ ހަމަލާތަކުން ޝަހީދު ކޮށްފައި ވެއެވެ. މުސްލިމުންނާއި އިސްލާމީ ޙަރަކާތް ފަނާ ކުރުމުގެ ބޭނުމުގައެވެ. މި ކަމަށް ފައިސާ ދީ ހެދީ އެމެރިކާ އާއި ޔޫރަޕުންނެވެ. "ޑިމޮކްރެޓިކް" އުސޫލުތަކުގެ ތެރެއިން އަރަބި އިސްލާމީ ގައުމެއްގައި އުފެދުނު ހަމައެކަނި ސަރުކާރު ވައްޓައިލައި، ޢަބްދުލްފައްތާޙް އައްސީސީގެ އަނިޔާވެރި އަދި ޚުދުމުޚްތާރު ވެރިކަން ގާއިމު ކޮށްދިނުމުގެ އަޑީގައި ތިބީ ހުޅަނގާއި އިސްރާއީލެވެ. ނަމަވެސް "ޑިމޮކްރަސީ" އާ ދެކޮޅަށް ހިންގުނު މި ޖަރީމާ އެ ބެއިފުޅުންނަށް ގޯހެއް ނުވެއެވެ. އެ ޖަރީމާ ހިންގި އެމެރިކާ އާއި ޔޫރަޕާއި އިސްރާއީލާ ދެކޮޅަށް، ޑިމޮކްރަސީއާ ޚިލާފަށް ޢަމަލު ކުރީތީ ބަހެއް ވިދާޅުވާކަށް ކެރިވަޑައެއްނުގަނެއެވެ. އޭގެ ބަދަލުގައި އަދި ވެސް އެ ބެއިފުޅުން ވިދާޅުވަނީ އެމެރިކާ އާއި ޔޫރަޕާއި އިސްރާއީލަކީ ތެދުވެރިކަމާ އެކު ޑިމޮކްރަސީ އާއި ޖުމްހޫރިއްޔަތަށް ޚިދުމަތް ކުރާ ތަހުޒީބީ ގައުމުތައް ކަމުގައެވެ. ޑިމޮކްރަސީއާ ދެކޮޅު ވެގެން ދަންމަޅިޔަށް ފައްތާން ޖެހެނީ ޑރ. ބިލާލް ފިލިޕްސް އާއި، އޭނާ ފަދަ މުސްލިމުންނެވެ. ހުޅަނގުން އިސްލާމީ ދުނިޔޭގެ އެތައް ގައުމެއްގައި ގަދަބާރާއި ފައިސާޔާއި ސިޔާސީ ފިއްތުންތަކުގެ ބާރުގައި ޚުދުމުޚްތާރު ލީޑަރުން "އިންދައިގެން" އުޅޭ އުޅުމާ މެދަކު އެ ބެއިފުޅުންގެ ހަމަ އެއްވެސް މައްސަލައެއް ނެތެވެ. މިއީ ހަމަ އިންސާފުތޯއެވެ؟ މިއީ ޑިމޮކްރަސީއަށް ތެދުވެރި ވުންތޯއެވެ؟ ޑރ. ބިލާލް ޑިމޮކްރަސީއާ ދެކޮޅަށް ވާހަކަ ދެއްކެވުމުން އޭނާ ގޯސް ވެފައި، މުޅި އިސްލާމީ ދުނިޔޭގައި ޚުދުމުޚްތާރިއްޔަތު ފަތުރައި ދަމަހައްޓާ ހުޅަނގު ރަނގަޅު ވުން، އެއީ ހަމަ ހަމަތޯއެވެ؟\nޑރ. ބިލާލް ފިލިޕްސް އަކީ އަންހެނުންނަށް ނިކަމެތިކޮށް ހިއްތަވާ، އަދި އަންހެނުންގެ ހައްގުތަކާ ދެކޮޅު ބެއިފުޅެއް ކަމުގެ ތުހުމަތު އެ ބެއިފުޅުން ކުރެއްވިއެވެ. މި ކަމުގައި ވެސް އެ ބެއިފުޅުންގެ ބަސްފުޅުން ފެންނަނީ މުނާފިގުކަމޭ ދެންނެވުން ފިޔަވައި، ދެން ބުނެވޭނެ އެހެން އެއްޗެއް އޮތް ކަމަކަށް ނުފެނެއެވެ. ޑރ. ބިލާލަށް އެ ބެއިފުޅުން އެއްޗެތި ވިދާޅުވަނީ އޭނާ އަންހެނުންނަށް ނިކަމެތިކޮށް ހިއްތަވާ ކަމަށް އެ ބެއިފުޅުން ކުރައްވާ އަސާސެއް ނެތް ތުހުމަތެއްގެ މައްޗަށް ބިނާ ކުރައްވައެވެ. ނަމަވެސް އެ ބެއިފުޅުން ސާހިބުން ކަމުގައި އަދި އެކުވެރި ރަހުމަތްތެރީން ކަމުގައި ބައްލަވައިގެން އެ އުޅުއްވާ އިސްތިއުމާރީންނާއި އިސްލާމޮފޯބުން މުސްލިމް އަންހެނުންނަށް، ހިތްތައް ބިރުން ފިތް ކަނޑައިގެންދާ ފަދަ އަނިޔާތައް ކުރާ އިރު، އެކަމާ ދެކޮޅަށް އެ ބެއިފުޅުންގެ އަނގަފުޅުތަކުން ބަހެއް ބޭރެއް ނުވެއެވެ. އަދި އެފަދަ އަނިޔާތަކެއް މުސްލިމުންނަށް ކުރާތީއޭ ކިޔައިފައި، އިސްތިއުމާރީންނާއި އިސްލާމޮފޯބުންނާ ދުރުހެލި ވާން އެ ބެއިފުޅުން ގޮވައެއްވެސް ނުލައްވައެވެ.\nބައެއް ހާދިސާތަކަށް ބަލައިލަމާ ހިންގަވާށެވެ.\nނަވާރަސަތޭކަ އަށްޑިހަ ދެ ވަނަ އަހަރުން ފެށިގެން 1995 އާ ހަމަޔަށް، އިސްތިއުމާރީންގެ ފުރިހަމަ ރޭވުންތެރިކަމުގެ ތެރެއިން، މުސްލިމް ބޮސްނިޔާގައި ނަޞާރާ ޙައްދުފަހަނައެޅީން މުސްލިމުންގެ އަންހެން ކުދީންނާއި އަންހެނުން ރޭޕް ކުރުމުގެ ހޯލްސޭލް ބާޒާރެއް ގާއިމު ކުރިއެވެ. ޑރ. ބިލާލް ފިލިޕްސް ގޯސް ކުރެއްވި ބެއިފުޅުން، އެކަމާ ބެހޭގޮތުން އެއިރަކު ވެސް އަދި މިހާރަކު ވެސް ވާހަކައެއް ނުދައްކަވައެވެ. ޖަރުމަނުގެ ކޯޓެއްގެ ޝަރީއަތުގެ މަޖިލިހުގައި މުސްލިމް އަންހެނެއް ކަމުގައި ވާ މަރްވާ އައްޝަރްބީނީ ކޮށައި ފޮތިފޮތި ކޮށްލެވުނެވެ. އޭނާގެ ފިރިމީހާ އާއި ތިން އަހަރު ވީ ކުޑަކުޑަ ދަރިފުޅުގެ ކުރިމަތީގައެވެ. ނަމަވެސް އޭނާގެ ހައްގުގައި އެ ބެއިފުޅުން ވިދާޅުވި ބަހެއް، ކުރެއްވި އަމަލެއް ނެތެވެ. އިނގިރޭސި ވިލާތުން، ޖަރުމަން ވިލާތުން، އޮސްޓްރޭލިޔާ އިން، އެމެރިކާ އިން، ފަރަންސޭސި ވިލާތުން، ހަމައެކަނި ބޯ ނިވައި ކޮށްގެން ތިބޭތީ އަނިޔާވެރި ހަމަލާތަކުގެ އަމާޒުފަތްގަނޑުތަކަކަށް ވަމުންދާ މުސްލިމް އަންހެނުންގެ ދިފާއުގައި މި ބެއިފުޅުން ވިދާޅުވާ ބަހެއް ނެތެވެ. އެފަދަ ކަންކަން އެ ގައުމުތަކުގައި އިތުރު ވަމުން، އެ ގައުމުތަކުގެ ސަރުކާރުތަކާއި ސިޔާސީ ލީޑަރުންނާއި އަމިއްލަ އެކިއެކި ފަރާތްތަކުން މުސްލިމުންނާ ދެކޮޅު ޕްރޮޕެގެންޑާތަކާއި އަމަލުތައް ވަރުގަދަ ކުރަމުން ގެންދާ އިރު ވެސް، އެ ގައުމުތަކާ ދެކޮޅަށް ހައްގު ބަސް އިއްވަވާކަށް އެ ބެއިފުޅުންނަކަށް ކެރިވަޑައެއްނުގަންނަވައެވެ.\nއަދިވެސް އެފަދަ ހާދިސާތައް އެބަހުއްޓެވެ.\nއިސްތިއުމާރީ ޒައިނިސްޓުން އެމީހުންގެ ބުލްޑޯޒަރެއްގެ ދަށުގައި ރޭޗަލް ކޮރީ ޝަހީދު ކޮށްލިކޮށްލުމާ ދެކޮޅަށް އަނގަ ހުޅުއްވަވާކަށެއް، ޑރ. ބިލާލް ފިލިޕްސް އަންހެނުންގެ ހައްގުތަކާ ދެކޮޅު ކަމުގައި ވިދާޅުވެ އޭނާ ރާއްޖެ ވަޑައިގަތަނުދެއްވާން ގޮވައިލައްވާ ބެއިފުޅުންނަކަށް ކެރިވަޑައެއްނުގަތެވެ. ޒައިނިސްޓުންގެ އަނިޔާވެރި ހަމަލާތަކުގައި ދާދި ފަހުން ޝަހީދު ވެގެން ދިޔަ ކުޑަކުޑަ އާއިޝާ ލުއުލުއު އާއި، ރަޒާން އައްނައްޖާރުގެ ވާހަކަ ވެސް މި ބެއިފުޅުން ނުދައްކަވާނެއެވެ. އުމުރުން ސޯޅަ އަހަރުގައި އިސްރާއީލުގެ އަނިޔާވެރި ޖަލެއްގައި އަށްމަސް ދުވަސް ހޭދަ ކުރާން ޖެހުނު އާޙިދް ތަމީމީގެ ހައްގުގައި މި ބެއިފުޅުން އަނގަފުޅު ހުޅުއްވަވާ ތަނެއް ވެސް ބައެއްގެ މޫނުގައި ހުރި ލޯތަކަކަށެއް ނުފެންނާނެއެވެ. އެ ބެއިފުޅުން އެ ވާހަކަ ނުދައްކަވާނީ، އެ ވާހަކަ ދެއްކުމުން އިސްރާއީލާއި އެމެރިކާ އާއި ޔޫރަޕް ރުޅި އަންނާނެތީއެވެ. ހުޅަނގުގެ ސާހިބުންގެ "ކަޅު ލިސްޓަށް" އެ ބެއިފުޅުންގެ ނަންފުޅުތައް އަރައިފާނޭ ކަމަށް ބިރުފުޅުންނެވެ.\nއެމެރިކާގެ ސަރުކާރުން، އެމެރިކާގެ އަސްކަރިއްޔާއިން، ބައިނަލްއަގުވާމީ އެންމެހައި ގާނޫނުތަކާއި އުސޫލުތަކާ ޚިލާފަށް ދިން އަނިޔާވެރި ހަމަލާއެއްގައި މުސްލިމް އަންހެން ކުއްޖެއް ކަމުގައިވާ ނަބީލާ ރަޙްމާންގެ މުޅި ދިރިއުޅުން ބަރުބާދު ވެގެން ދިޔައެވެ. ނަމަވެސް އެއްކަލަ ބެއިފުޅުން "ތަށަށް ކިޔަނީ މަރިޔަބުހޭ" ވެސް އައްސަވައެއްނުލައްވައެވެ. އިސްތިއުމާރީ ލާޓުސާހަބުން ދެކެ ބިރުފުޅުންނެވެ. އެމީހުން ކުރާ ކަމަކަށް ފާޑު ވިދާޅުވާނޭ ހިތްވަރުފުޅު ހަމަ ނުހުންނަނީއެވެ. "ޑަބަލް ސްޓޭންޑަރޑް"ގެ ތަރާދުން، އިސްތިއުމާރީ ސާހިބުން ކިތަންމެ ބުރަދަން ބޮޑު އަނިޔާއެއް ހިންގިޔަސް، އެ އަނިޔާގައި އަނިޔާގެ ބުރަދަނެއް ހުރިކަމަށް ނުދައްކަނީއެވެ.\nމި ބެއިފުޅުންގެ ގާތް އެކުވެރީންގެ އަމަލުތަކަށް ބެލިޔަސް ހަމަ ފެންނަނީ އެއް މަންޒަރެކެވެ. މަޝްހޫރު އިސްލާމޮފޯބް އަދި އިސްތިއުމާރީންގެ ކުޅޭބުދު އާންގ ސަން ސޫ ޗީގެ އަނިޔާވެރި ސިފައިން ރޮހިންގްޔާ މުސްލިމުންގެ ތެރެއިން އެތައް ހާސް އަންހެނުންނާއި އަންހެން ކުދީން ރޭޕް ކޮށް އެތައް ހާސް އަންހެން ކުދީންނެއްގެ މުޅި ދިރިއުޅުން ބަރުބާދު ކޮށްލި މަންޒަރު އަޅުގަނޑުމެން އެންމެ ދުށީ އިއްޔެއެވެ. އާންގ ސަން ސޫ ޗީ، ރޭޕް ކުރެވުނު މުސްލިމް އަންހެނުންނަށް ފުރައްސާރަ ކޮށް މަލާމާތް ކުރި ތަން ވެސް އަޅުގަނޑުމެން އިއްޔެ ދުށީމުއެވެ. ނަމަވެސް ޑރ. ބިލާލް ފިލިޕްސްއާ ދިމާ ކުރެއްވި ބެއިފުޅުން، ސޫ ޗީ އާއި އޭނާގެ ޖަމާއަތާ ދެކޮޅަށް އަންހެނުންގެ ހައްގުތަކުގެ ދިފާއުގައި ވާހަކައެއް ނުދައްކަވައެވެ. ސުނީތާ ސިންގް ގޯޑް، ހިންދޫންގެ ފިރިހެނުން ގޭންގް ހަދައިގެން ނުކުމެ މުސްލިމުންގެ ގެތަކަށް ވަދެ، މުސްލިމުންގެ މައިންނާއި އުޚްތުންނާއި އަންހެން ދަރީން ރޭޕް ކުރާން ގޮވައިލީމާ މި ބެއިފުޅުންނަކަށް އެކަމާ ދެކޮޅަށް ބަހެއް ވިދާޅުވެ، އަންހެނުންގެ ދިފާއުގައި ތިމާމެންގެ ހުރި ސާބިތުކަން ދައްކަވާކަށް ކެރިވަޑައެއްނުގަތެވެ. އިންސާނިއްޔަތުގެ ޒަމީރު ގުޑުވައިލި ދުވަހެއްގައި، އާސިފާ ބާނޫގެ ހައްގުގައި އެއްޗެއް ބުނާން ވީމާ ވެސް، އަމިއްލަޔަށް އިންސާނީ ހައްގުތަކުގެ ޗެންޕިއަނުން ކަމަށް ހެދިގަނެގެން އުޅުއްވާ މި ބެއިފުޅުންގެ ދޫފުޅުތައް ބަންދު ވެ ތަޅު އެޅުވުނީ އަޅުގަނޑުމެން އެންމެން ބަލަހައްޓައިގެން ތިއްބައެވެ.\nއަދިވެސް އަންހެނުންގެ ހައްގުތައް ހިމާޔަތް ކުރުމަށް ޓަކައި ކޮއްޕައި ދުރަށް ލާން ވީ ޑރ. ބިލާލް ފިލިޕްސްތޯއެވެ؟\nމި ދަންނަވަނީ ފިސާރި ތެދެކެވެ. އެއީ އިސްލާމޮފޯބުންނެވެ. އެއިއްޔަކީ ލާދީނީންނެއް ނޫނެވެ. އަލްމާނީންނެއް ވެސް ނޫނެވެ. އެއީ އިސްލާމޮފޯބުންނެވެ. އެމީހުންގެ ހިތްތަކުގައި އިސްލާމް ދީނާ މެދުގައި އޮންނަނީ ރުޅިޔާއި ނަފްރަތެވެ. އެމީހުން އިސްލާމް ދީން ދެކެ ގަންނަނީ ނުބައި ފާޑެއްގެ ބިރެކެވެ. އިސްލާމީ ގައުމެއްގައި ވެސް، ބަޔަކު އިސްލާމް ދީނާ އެއްގޮތަށް އުޅޭން މަސައްކަތް ކޮށްފި ނަމަ، އެމީހުން ބިރުން ދެކަމު ހާޖަތަށް ދެވެއެވެ. ރުޅިޔާއި ނަފްރަތުގެ ސަބަބުން އެމީހުންގެ ހަމަބުއްދިތައް ފަސް ވެ، ދުލުން މަރުގޯސް ގޮވެއެވެ. އަތުންފައިން ގޯސް ހެދެއެވެ. ނުވަ އަހަރުގެ އަންހެން ކުދީންނާ ކައިވަނި ކުރަނީޔޭ، ޓެރަރިސްޓުންނޭ، ހައްދުފަހަނައެޅުމޭ، ޖާރިޔާއިންނޭ، އަންހެން ކުދީން ޚިތާނު ކުރުމޭ ކިޔައިގެން އެމީހުން ހަޅޭއްލަވަނީ އެއްވެސް ހާލެއްގައި މުސްލިމުންގެ މެދުގައި ހުރި މައްސަލަތަކަކާ މެދު ކަންބޮޑު ވެގެންނެއް ނޫނެވެ. އިސްލާމީ އުއްމަތުގެ ހާލަތާ މެދު ވިސްނާތީއެއް ނޫނެވެ. އެއްވެސް މީހަކަށް ހެޔޮ އެދިގެން، އެއްވެސް ބަޔަކަށް ހެވެއް ހޯދައިދެވޭތޯއެއް ނޫނެވެ. އެއީ އިސްލާމް ދީން ދެކެ އަންނަ ނުބައި ރުޅިއެއްގައި، އޭއްޗެކޭ މީއްޗެކޭ ކިޔައިގެން އިސްލާމް ދީނުގެ އަގު ވައްޓައިލެވޭތޯ ހިންގާ އަޚްލާގީ ޖަރީމާތަކެވެ. މުސްލިމުންގެ ޒުވާން ޖީލުތަކުގެ ހިތްތަކުން އިސްލާމް ދީނާ މެދު ލޯތްބާއި ގަދަރު ނެތި ކޮށްލުމަށް ޓަކައި ހިންގާ ޖަރީމާތަކެވެ. މުސްލިމް މައިންބަފައިންނަށް އުފަން، މުސްލިމުންގެ ސަފުތަކުގެ ތެރެއިން ފައުޅު ވެގެން އުޅޭ މި އިސްލާމޮފޯބުންނަކީ މިއަދު އިސްލާމީ އުއްމަތަށް ޖެހިފައި ވާ އެންމެ ބޮޑު މުސީބާތެވެ. މިއީ މުޅި އުއްމަތަށް ޖެހިފައި ވާ ބޮޑު ކެންސަރެކެވެ.\nމި ދަންނަވާ އިސްލާމޮފޯބުންގެ ބުއްދީގައި ހުންނާނީ އިސްލާމް ދީނާއި އިސްލާމީ އުއްމަތާ ދެކޮޅަށް މީގެ އެއްހާސް އަހަރު ކުރީއްސުރެ ހަނގުރާމަ ކުރަމުން އަންނަ އިސްތިއުމާރީން އަޅައިދޭ އެއްޗެއްސެވެ. އެމީހުންގެ ސިކުނޑިތައް ހުންނަނީ އިސްތިއުމާރީންގެ ކުރިމަތީގައި ބިމުގައި ބަނޑު ޖައްސައި ކުރުނީސް ކުރާ ދަރަޖަޔަށް ދޮވެލެވިފައެވެ. އެހެންކަމުން އިސްތިއުމާރީ ސާހިބުންގެ ބަހާ ޚިލާފު ވުމުގެ ހިތްވަރެއް އެމީހުންގެ ކިބަޔަކު ނުހުރެއެވެ. އެމީހުންގެ އަސްލު މަގުސަދަކީ އިސްތިއުމާރީ ސާހިބުން އުޅޭ ގޮތް ކޮޕީ ކުރުމެވެ. މުސްލިމުންގެ ތެރޭގައި އެ ގޮތްތައް ފެތުރުމެވެ. މުސްލިމުން އިސްލާމް ދީނުގެ ނިޒާމުގެ ތެރެއިން ނެރުމެވެ. އިސްލާމީ ޝަޚްސިއްޔަތާއި ފިކުރު މުސްލިމުންގެ ތެރެއިން ފިލުވައިލުމެވެ. އަޅާ ހެދުމާއި ކައިބޮއި އުޅޭ އެއްޗެތީން ފެށިގެން ގޮސް ހަމަ ހުރިހާ ކަމެއްގައި، މުސްލިމުން އިސްލާމް ދީނާއި އިސްލާމީ ސަގާފަތާ ދުރުހެލި ކުރުމެވެ. މުސްލިމުންނަކީ ހުޅަނގުގެ ޑިމޮކްރެސީ އާއި، ހުޅަނގުގެ ލެއިޒޭ ފެއަރ ކެޕިޓަލިޒަމާއި، ހުޅަނގުގެ ޕާޓީ ނިޒާމަށް ތަބައަ ވާ ބަޔަކަށް ހެދުމެވެ. އިންސާނީ ހައްގުތަކާ ބެހޭގޮތުން ހުޅަނގުން ގެންގުޅޭ އުސޫލުތަކުގެ ކުރިމަތީގައި މުސްލިމުންގެ ކަނދުރާތައް ގުދު ކުރުވުމެވެ. އިސްލާމް ދީނާ މެދު މުސްލިމުންގެ ހިތްތަކުގައި އޮންނަ ގަދަރާއި ލޯތްބާއި އިހުތިރާމު ނެއްތައިލުމެވެ. މާތްރަސްކަލާނގެ ވަޙީ ބަސްފުޅަށާއި އެކަލާނގެ ނަބިއްޔާގެ ސުންނަތަށް މުސްލިމުން ކުރާ އިތުބާރު ވެސް ނެއްތައިލުމެވެ.\nއިސްލާމޮފޯބުންގެ ވާހަކަތަކާއި ޢަމަލުތަކަށް ކޮންމެ ދިމާޔަކުން ބަލައިލިޔަސް، އެމީހުންގެ ފިނޑިކަމާއި، މަކަރުވެރިކަމާއި، ދެފުށްދެގޮތްކަމާއި، ދޮގުވެރިކަމާއި، ޣަދަރުވެރިކަމާއި، ޚިޔާނާތްތެރިކަމުގެ ހެކިތައް ފެންނާނެއެވެ. އެމީހުން ޖުމްހޫރިއްޔަތާއި ރައްޔިތުން ބާރުވެރި ކުރުވުމުގެ ޝިއާރުތައް އުފުލާނެއެވެ. އިންސާނީ ކަރާމާތާއި ޝަރާފަތާއި ހުރުމަތާއި ހައްގުތަކަށް އިހުތިރާމު ކުރާ ބައެއް ކަމުގައި ހެދިގަނެގެން އުޅޭނެއެވެ. އަންހެނުންނާއި ކުޑަކުދީންގެ ހައްގުތަކާއި މަސްލަހަތުތައް ރައްކައުތެރި ކުރާން އުޅޭ ބައެއް ކަމުގައި ދެއްކިގަނެގެން އުޅޭނެއެވެ. ނަމަވެސް މި ހުރިހައި ކަމެއް ވެސް އެމީހުން ކުރަނީ މުސްލިމުން ހައްލައިލުމަށް ޓަކައެވެ. އެމީހުންގެ ދޫތަކުން ދޮގު ފިޔަވައި އެހެން އެއްޗެއް ބޭރެއް ނުވާނެއެވެ. ހަގީގަތުގައި މުސްލިމް ރައްޔިތުން ބާރުވެރި ކުރުވާކަށް އެމީހުންނަކަށް ނުވެސް ކެރޭނެއެވެ. އިސްލާމީ އެއްވެސް ގައުމެއްގައި، މުސްލިމުންނަކީ އިސްލާމް ދީނުގެ ތަރަހައިގެ މަތީގައި، ހެޔޮ އަދި ރަނގަޅު ބުއްދިތަކަކުން މިނިވަންކަމާ އެކު ވިސްނާ، އަދި އިލްމީ ގޮތުންނާއި ފިކުރީ ގޮތުން ބާރުވެރި ވެފައި ވާ ބަޔަކަށް ވެއްޖެ ނަމަ، އިސްލާމޮފޯބުންނަށް އެ ގައުމެއްގައި "ގުންފައި ޖަހަމުން" އުޅުމުގެ ފުރުސަތެއް ދެން ނޯންނާނޭތީއެވެ. އިސްލާމޮފޯބުންނަށް ޑރ. ބިލާލް ފިލިޕްސް ގޯސް ވަނީ އޭނާގެ އިލްމީ ރައުޔެއް ގޯސް ވާތީއެއް ނޫނެވެ. އެމީހުން އޭނާ ދެކެ ރުޅި އަންނަނީ އޭނާޔަކީ އިސްލާމް ދީނަށް ގޮވައިލާ މީހަކަށް ވާތީއެވެ.


Uvaalithaa ahareh: MDN mareh nuvey, harakayikoh hanaa alhaa!\nމޯޑިވިއަން ޑިމޮކްރަސީ ނެޓްވޯކް\nއެމްޑީއެން އުވާލިތާ އަހަރެއް، ފިޔަވަޅެއް ނޭޅުނު، ހަރަކާތްތެރިވޭ\nރާއްޖޭގައި އިސްލާމްދީން އޮތް ގޮތުގެ މައްޗަށް ކަމަށް ބުނެ، ހައްދުފަހަނައަޅާފައިވާ ހަރުކަށި ޖަމާއަތެއް ކަމަށްވާ މޯލްޑިވިއަން ޑިމޮކްރެޓިކް ނެޓްވޯކް (އެމްޑީއެން) ރިޕޯޓެއް ނެރުނު މައްސަލަ ދިވެހިންގެ ސަމާލު ކަމަށް އައީ އޮކްޓޫބަރު 3، 2019 ގައެވެ. އެ ރިޕޯޓްގެ މައްސަލަ ދިވެހިންގެ ސަމާލު ކަމަށް ގެނައީ ދީނީ އިލްމުވެރިންނެވެ. އިސްލާމް ދީނުގެ އަސްލުތަކާއި ހިލާފު ކުފުރު ވާހަކަތައް ލިޔެފައިވާ އެ ރިޕޯޓް އާންމުކުރީ ކުރީ ސަރުކާރުގައި އެ ރިޕޯޓް އާންމު ކުރަން ނުކެރި ތިބެ މި ސަރުކާރު އައުމުންނެވެ. އެ ރިޕޯޓްގެ މައްސަލާގައި ރާއްޖޭގެ 110 ކައުންސިލަކުން ބަޔާން ނެރުނެވެ. ރިޕޯޓް ލިޔުނު މީހުންނަށް ހަރުކަށި ފިޔަވަޅު އަޅާ އެ ޖަމާއަތް ވަގުތުން އުވާލަން ގޮވާލިއެވެ. އެންމެ ސިޔާސީ ޕާޓީއެއް ނޫން ހުރިހާ ޕާޓީތަކުން ވެސް އެ ޖަމާއަތް ކުށްވެރިކޮށް ވާހަކަ ދެއްކިއެވެ. ހަރުކަށި އެ ޖަމާއަތުގެ މައްސަލާގައި މި ސަރުކާރުން އެންމެ ތެދެއް ވެސް ނުހަދާއިރު ހަދާފައި ވަނީ މުޅީން ދޮގެވެ.\nއެ މައްސަލަ ހޫނުވެ ރާއްޖޭގެ އެކި ކަންކޮޅުތަކުގައި ވަރުގަދަ އިހުތިޖާޖުތައް ފެށުނެވެ. މަތިމައްޗަށް ދޮގު ހެދިޔަސް އެ މައްސަލަ ފިނިކޮށް ނިންމާ ނުލެވޭނެ ކަން އޭރުވެސް ސަރުކާރަށް ރަނގަޅަށް އެނގުނެވެ. އެންމެ ފަހުން ތިން އިލްމުވެރިން ހިމެނޭހެން ފުލުހުންގެ ޓީމަކުން މައްސަލަ ތަހުގީގު ކުރަން ފެށި އެވެ. މައްސަލަ ބެލުމަށްފަހު ނިންމީ ރިޕޯޓްގައި އިސްލާމްދީނަށް ފުރައްސާކޮށްފައި ވާތީ އެ ޖަމާއަތް އުވާލާށެވެ. އެ ނިންމުން އައީ މީގެ އެއް އަހަރު ކުރިން ޑިސެންބަރު 19، 2019 ގައެވެ.\nނަމަކަށް އެ އޮތީ އުވާލާފަ އެވެ. އެކަމަކު ހަރުކަށި ހައްދުފަހަނަ އަޅާފައިވާ އެ ޖެމައަތް ބަރާބަރަށް ބަސް ކިޔައި ހަރަކާތްތެރިވެ ހަދަ އެވެ. އޭރުގެ އެ ނިންމުމާ އެކުއެކީގައިވެސް އެ ޖަމާއަތުގެ އިސްވެރިން އިތުރަށް ހަރަކާތްތެރިވެ ފުޅާ ކުރި އެވެ. ރައީސް އިބްރާހިމް މުހައްމަދު ސޯލިހަށް ވަރުގަދަ އިންޒާރެއްވެސް ދެއްވި އެވެ. ރައީސް ސާލިހު ދެން ކުރިމަތިލައްވަން ޖެހިވަޑައިގަންނަވާނީ ޔުނިވާސަލް ޕީރިއަޑިކް ރިވިއު (ޔޫޕީއާރް) އާ ކަމަށް ބުނެ އިންޒާރު ދިނެވެ. -- ޔުނިވާސަލް ޕީރިއަޑިކް ރިވިއު އަކީ ގައުމުތަކުގެ އިންސާނީ ހައްގުތަކުގެ ހާލަތު ހުރި މިންވަރު ބެލުމަށް ބާއްވާ ސެޝަނެކެވެ.\nއެމްޑީއެންގެ ހައްދު ފަހަނައަޅާފައިވާ ހަރުކަށި ރިޕޯޓްގައި ދީނާއި ހިލާފު ވަރަށް ގިނަ ވާހަކަތައް ހިމަނާފައި ވެއެވެ. މާތް ﷲ ގެ މަތިވެރި ޒާތުފުޅާއި، އެ އިލާހުގެ ސިފަފުޅުތަކާމެދު ޝައްކު އުފެއްދުމުގެ އިތުރުން ﷲ ވޮޑިގެންވާކަމީ ޝައްކެއް އޮތްކަމެއް ނޫންކަމަށް ބުނެފައި އޮތުމުން، އެކަމަށް އިންކާރު ކޮށްފައިވެއެވެ. އަދި ކީރިތި ރަސޫލާގެ ހަދީސްފުޅުތަކުގައިވާ ކަންކަމަށް ޝައްކު އުފައްދައި އެ ބަސްފުޅުތައް ދޮގުކޮށް، އިސްލާމީ ޝަރީއަތަކީ އުނި، ޒަމާނަށް ނުފެތޭ އެއްޗެއްކަމުގައި ދެއްކުމަށް މަސައްކަތް ކޮށްފައި ވެއެވެ.\nކީރިތި ގުރްއާނަށް އެއްވެސް އުނި އިތުރުކަމެއް އައިސްފައި ނުވާ ކަމަށް ބުނާ ވާހަކައަކީ، ހަމައެކަނި މުސްލިމުންގެ ޚިޔާލުކަމުގައްޔާއި، އެއީ ތެދު ހަގީގަތެއް ނޫން ކަމަށް ބުނެ ދޮގު ބުހުތާނު ވާހަކަތައް ލިޔެފައި ވެއެވެ. އަމިއްލަ ނަފްސަށްވުރެ ބޮޑަށް ކީރިތި ރަސޫލާއަށް ލޯބިވާން ޖެހޭނެ ކަމަށް އޮތުމަކީ ކަންބޮޑުވާ ކަމެއް ކަމާއި އެކަލޭގެފާނަށް ފާޑު ކިޔުމީ ވެސް ހިޔާލު ފާޅުކުރުމުގެ މިނިވަން ކަމުގެ ތެރެއިން އޮންނަންޖެހޭ ފުރުސަތެއް ކަމަށް ބުނެ، ޝައިތާނީ ވާހަކަތައް ލިޔެފައި ހުއްޓެވެ.\nކައިވެނިން ބޭރުން ހިނގޭ ޖިންސީ ގުޅުންތަކަކީ ދީން ހުއްދަ ކަމަކަށް ނުވާތީ ކަންބޮޑުވުން ފާޅުކޮށްފައިވެސް ވެއެވެ. ހައްދުތަކާއި ގިސޯސްއާއި މަރުގެ ހުކުމާއި ދެކޮޅު ހަދައި އިސްރާއާއި މިއުރާޖުގެ ދަތުރުފުޅަކީ ފުލޯކު ވާހަކައެއް ކަމަށް ސިފަ ކޮށްފައި ވެއެވެ. ހުކުރު ހުތުބާތަކުގައި ނަރަކަ އާއި ކައްވަޅާއި، އަމަލުތަކުގެ ފަތުގެ ވާހަކަ ހުންނާތީ އޭގެ ސަބަބުން ބިރުވެރިކަން އުފެދޭ ކަމަށް ބުނެވެސް ތަފާތު ވާހަކަތައް ލިޔެފައި އޮތެވެ. މިއީ ހަރުކަށި ހައްދުފަނައަޅާފައިވާ ބަޔަކު ގަސްތުގައި ދިވެހިންގެ އިސްލާމީ ވަންތަ ކަމަށް ޖެހި ގޮނެކެވެ. މިއީ ދިވެހި ތާރީހުގައި ވެސް ދިވެހިންގެ ގޮތުގައި ތިބެ ކޮށްފައިނުވާ ފަދަ މުޑުދާރު ހުތުުރު އަމަލެކެވެ.\nމި ދަރަޖައިގެ ޖާހިލު ރިޕޯޓެއް ނެރުމުގައި އެކި ސިފަސިފާގައި ބައިވެރި ކަމަށް ތުހުމަތު ކުރެވޭ އަދި އެމްޑީއެންގެ އިސް މަގާމުތަކުގައި އިސްކޮށް ތިބި ބައެއް މީހުން މިހާރުވެސް ރައްޔިތުންގެ މާލިއްޔަތުން މުސާރަ އާއި އިނާޔަތް ނަގައިގެން އިސް މަގާމުތަކުގައި އެބަ ތިއްބެވެ. ހައްދު ފަހަނައަޅާފައިވާ އެ ރިޕޯޓާއި ގުޅިގެން އެ ޖަމާއަތުގެ ބައެއް މީހުން ހޯދަން އާންމު އިއުލާނު ކުރި ނަމަވެސް މިއަދާ ހަމައަށް އެއިން އެއްވެސް މީހަކު ފުލުހަށް ހާޒިރު ކުރެވިފައެއް ނުވެއެވެ. އެއިން މީހެއްގެ ބަޔާނެއް ވެސް ނެގިފައެއް ނުވެއެވެ.\nނަމަވެސް ދައުލަތުން އިންތިޒާމް ކުރާ ބައެއް ފޯޯރަމްތަކުގައި ރާއްޖެއިން ބޭރުގައި ތިބެގެން ވެސް އެ މީހުން ބައިވެރިވެ އެވެ. ހުރަހެއް ނޯވެ އެވެ. މިއީ ދައުލަތުގެ އިސް މަގާމުތަކުގައި ތިއްބެވި ބައެއް ބޭފުޅުން ރާވައިގެން ހިންގަމުންދާ ނުބައި ޖަރީމާއެކެވެ. ގަސްތުގައި އެފަދަ މީހުންގެ ނުބައި އަމަލުތަކަށް ހިތްވަރު ދެނީއޭގެ ބުނެވޭނެ ހުރިހާ ކަމެއް ފުރިހަމަ ވެއެވެ.\nއެމްޑީއެން ރިޕޯޓްގެ މައްސަލަ ތަހުގީގު ކުރާތާ ވެސް އަހަރު ދުވަސްވީ އެވެ. މިދިޔަ އަހަރެއްހާ ދުވަހުގެ ތެރޭގައި އެކި ފަރާތްތަކުން ވަނީ މައްސަލައިގެ ތަހުގީގު އޮތް ހިސާބެއް ހޯދަން ފުލުހުންނާއި ސުވާލު ކޮށްފަ އެވެ. ރާއްޖޭގެ އިލްމުވެރިން ވަނީ ފުލުހުންނާއި ބައްދަލުކޮށް އެކަމާ މަޝްވަރާއާ ސުވާލުތައް ކޮށްފައެވެ. ގިނަ ޖަމިއްޔާތަކެއް އެކުވެގެން އުފައްދާފައިވާ "ރައްޔިތުންގެ އިއްތިހާދު" ން ވެސް ވަނީ ފުލުހުންގެ ކިބައިން އެކަމަށް އެދިފައެވެ. އެކަމަކު މިއަދާ ހަމައަށްވެސް އެމްޑީއެންގެ ރިޕޯޓް ލިޔުނު ހަރުކަށި ހައްދުފަހަނަ އަޅާފައިވާ ފިކުރުގެ މީހުންގެ މައްސަލައިގެ ތަހުގީގު ގޮސްފައިވާ ހިސާބެއް ސާފު ކޮށްދީފައެއް ނުވެއެވެ. އެ ވާހަކަ ދައްކަން ވެސް ސަރުކާރާއި ފުލުހުން ވެސް ބޭނުމެއް ނުވެއެވެ. ކޮންމެވެސް ސަބަބެއް އޮވެގެން މިކަމުގައި ފަހަތު ފަޔަށް އެބަ ބުރަވެ އެވެ. އެކަމެއް ހޯދައި ލިޔުމަކީ އަދި އެހެން ކަމެކެވެ.\nޔޫތު މިނިސްޓްރީ އާއި ޔޫތު މިނިސްޓަރު އަހުމަދު މަހްލޫފަށް މިކަން ބޮޑެއް ނުވެއެވެ؛ އެ ޖަމާއަތުން ރާއްޖޭގެ ސިޔާސީ ކަންކަމަށް ބަސް ކިޔާ ބަޔާންތައް ވެސް ނެރޭއިރު ބަލަހައްޓަވައިގެން ހުންނަވަނީ އެހެން ވެގެނެވެ.\nއެ ޖަމާއަތުގެ ހަރަކާތްތައް ފުޅާކޮށް އެ ޖަމާއަތަށް ރާއްޖޭގައި ބިރުވެރިކަން އޮތް ކަން ބޭރު ދުނިޔެއަށް ދެއްކުމަށް ދަނީ މަސައްކަތް ކުރަމުންނެވެ. އަދި އަލުން ރާއްޖޭގައި ހަރަކާތްތެރި ވެވޭނެ ގޮތެއް ހޯދަން ކެނޑިނޭޅި ދަނީ މަސައްކަތް ކުރެ އެވެ. އެކަމަކު އެމްޑީއެންގެ ހަގީގަތް ބޭރު ދުނިޔެއަށް ސާފުކޮށްދީ އެއީ ހަރުކަށި ޖަމާއަތެއް ކަމަށް ބުނަން ސަރުކާރު އޮތީ ނުކުޅެދިފަ އެވެ. އަދި އެމްޑީއެން އުވާލިއިރު އެ ޖަމާއަތުގެ އިސް މަގާމުތަކުގައި ތިބި މީހުންގެ ތެރެއިން ސަރުކާރުގެ އިސް މަގާމުތަކުގައި ތިބި މީހުން މަގާމުތަކުން ދުރުކުރުމަށް ވެސް ސަރުކާރަކަށް ނުކެރުނެވެ.\nއެމްޑީއެންއިން އިސްލާމްދީނަށް ފުރައްސާރަކޮށް މާތްﷲ އާއި އެކަލާންގެ ރަސޫލާއަށް ބަދުބަސްތައް ރައްދުކޮށް މުރުތައްދުވެ ތިބެ ނެރުނު ރިޕޯޓްގެ މައްސަލަ ނުބެލި އަހަރު ދުވަސްވީއިރު އެ ބާވަތުގެ އެހެން ރިޕޯޓެއް ތައްޔާރު ކޮށްގެން "އުތެމަ" ކިޔާ ޖަމާއަތެއް ވަނީ ފާޅުވެފަ އެވެ. އެ ޖަމާއަތުން އެމްޑީއެންގެ ރިޕޯޓް ދިފާއުކޮށް އެ ރިޕޯޓް އަލުން ނެރެ ހިރަފުސްފޮޅާލާ ދުނިޔެއަށް ދެއްކުމަށް ދަނީ މަސައްކަތް ކުރަމުންނެވެ. އެ ޖަމާއަތާއި ދެކޮޅަށް ދިވެހިން ތެދުވެ އަޑުއުފުލި ނަމަވެސް އެ މައްސަލާގައި ވެސް ސަރުކާރަށް އެޅުނު ފިޔަވަޅެއް ވެސް ކުރެވުނު ކަމެއް ވެސް ބުނެވުނު ބަހެއް ވެސް ނެތެވެ.\nރާއްޖޭގައި ދީނަށް ފުރައްސާރަ ކުރުމާއި އިސްލާމްދީނުގެ އަސްލުތަކާއި އުސޫލުތަކާއި ހިލާފަށް އުޅުން އާންމު ވަމުން ދާއިރު ހައްދުފަހަނަ އެޅި ހަރުކަށި މިފަދަ ޖަމާއަތްތަކުން އެ ގެންދަނީ އޭގެ މާ އުހުން އޮޕަރޭޓް ކުރަމުންނެވެ. ބޭނުމަކީ ރާއްޖެއިން އިސްލާމްދީނުގެ މަތިވެރި ހިދާޔަތުގެ އަލިކަން ގެއްލުވައިލުމެވެ. އިސްލާމްދީން ނޫން ދީނަކަށް ރާއްޖޭގައި ފުރުސަތު ނެތުން ނިމުމަކަށް ގެނައުމެވެ. އެ ވާހަކަތައް ހިމަނާ ފާޅުގައި ރިޕޯޓް ނެރެ އާންމު ކުރުމަކީ އެ މަސައްކަތުގައި އެ މީހުން އެޅި ބޮޑު ފިޔަވަޅެކެވެ.\nއެކަންކަމާއި ދެކޮޅަށް ރައްޔިތުން ތެދުވެ އަޑު އުފުލި ނަމަވެސް ދައުލަތުން އަޅަންޖެހޭ އެންމެ ހަރުކަށި ފިޔަވަޅު ނާޅައިފިނަމަ މިއަށްވުރެ މާ ނުރައްކާތެރި އަދި މާބޮޑަށް ހައްދުފަހަނައެޅި އަމަލުތަކެއް އެފަދަ ޖަމާއަތްތަކުން ކުރާނެ އެވެ. އަހަރު ދުވަސްވީއިރު އެ ޖަމާއަތް ހަމައެކަނި "ނަމެއްގައި" އުވާލުމުންނެއް ނުފުދެ އެވެ. ފަށާފައިވާ ތަހުގީގު ނިންމާ މުރުތައްދު ރިޕޯޓް ލިޔުނު މީހުންނަށް ހަރުކަށި އަދަބު ދޭން ޖެހެއެވެ. މި ރާއްޖޭގައި އެމްޑީއެން އާއި އެ ޖަމާއަތަށް ވާގިވެރިވާ އެއްވެސް ޖަމާއަތަކަށް ކުޑަވެސް ފުރުސަތެއް ދީގެން ނުވާނެ އެވެ. އެހެން އެކަން ނުވެއްޖެނަމަ މާދަމާ ކުރިމަތިލާން ޖެހޭ ނުރައްކާ މާ ބޮޑުވާނެ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް މޯލްޑިވްސް ޕޮލިސް ސާވިސް + ރައީސް އިބްރާހިމް މުހައްމަދު ސޯލިހު ހުސައިން ޝަމީމް ދީނީ އިލްމުވެރިން މޯޑިވިއަން ޑިމޮކްރަސީ ނެޓްވޯކް ޝަހިންދާ އިސްމާއީލް މުހައްމަދު ހަމީދު\nހަމަލާގެ އެންމެ ފުނަށް ދެވޭނެތަ؟\nފުލުހުންގެ އާ ގާނޫނުން ކޮން ބަދަލެއް؟\nކުއްލި އިސްލާހުން ހޯދީ ބަދަލު ހިފުމުގެ ބާރު


SunOnline: Moonu ga Hunna Bihithakaa Nukulheythi\ndate_range ބުރާސްފަތި 02 ޑިސެމްބަރ 2021\nމޫނުގައި ހުންނަ ބިހިތަކާ ނުކުޅޭތި!\nއައިމިނަތު ލުބާ 25 Sep 2021, 09:42\nމޫނުގައި ބިއްސެއް ނެގުމަކީ ހާއްސަކޮށް އަންހެން ޒުވާން ކުދިންގެ އެންމެ ބޮޑު ބިރެވެ. ހުރިހާ ދުވަހަކު މޫނުމަތި އޮމާންކޮށް ސާފުކޮށް ހުއްޓާ ޖަލްސާއަކަށް ނުވަތަ ޕާޓީ އަކަށް ދާން އޮންނަ ދުވަހު މޫނު މަތީގައި ބިއްސެއް ނަގާފައި އިންނަތަން ފެނުމަކީ މުޅި މޫޑު ހަރާބުވާނެ ކަމެކެވެ.\nއޭގެ ސަލާމަތްވުމަށް ބިހި ފަޅާލަނީއެވެ. ނަމަވެސް އެއީ އެންމެ އެދެވޭ ގޮތެއް ނޫނެވެ. ބިއްސެއް ފަޅާލުމަކީ މުޅި މޫނަށް ބެކްޓީރިއާ ފެތުރުން ގާތް ކަމެކެވެ. އަދި ބިހި ނަގާފައި ހުންނަ ހިސާބު އިންފެކްޓްވުން ފަދަ ކަމެއްވެސް ވުން ގާތެވެ. ހަމައެއާއެކު އެތަން އަވަހަށް ރަނގަޅުވާން ގިނަ ދުވަސްތަކެއް ނަގާނެއެވެ. ބިއްސެއް ފަޅައިފިނަމަ އެއާ ނުކުޅެ ދެތިން ދުވަސްވަންދެން ބަހައްޓައިފިނަމަ އަމިއްލަ އަށް އެ ބިހި ނެތިގެންދާނެއެވެ. ނަމަވެސް ބިހި ފަޅާލައިފިނަމަ އެތަން ލަކުނަށް ބަދަލުވެ ލަކުނު ފިލަން ލައްކަ ޒަމާން ނަގައެވެ.\nއާންމުކޮށް މޫނުގައި ހުންނަ ބިއްސެއް ނެތިދާން ހަފްތާއެއްހާ މުއްދަތު ނަގައެވެ. ނަމަވެސް ބިހި ފަޅައިފިނަމަ އެ މުއްދަތު ދެހަފްތާއަށް ބަދަލުވެގެންދެއެވެ. މޫނުގައި ބިހި ނެގުން ހުއްޓުވުމަށް މޫނުގައި އަތްލުން މަދުކުރާށެވެ. އަދި މޫނުގައި އަތްލާނަމަ ރަނގަޅަށް އަތްދޮވެ ސާފުކުރާށެވެ. އަދި ދުވާލަކު މަދުވެގެން ދެ ފަހަރު ރަނގަޅަށް މޫނު ދޮވެ މޫނު މޮއިސްޓަރައިޒް ކުރަން ހަނދާން ބަހައްޓާށެވެ.


Shooza nann aburaa gendhiumun, Party ah mi gondi gellunee: Rozaina - AO News\nލޯކަލް ކައުންސިލް އިންތިހާބުގައި އައްޑޫ ސިޓީ މީދޫ ދާއިރާގެ ގޮނޑިއަށް އެމްޑީޕީގެ ޓިކެޓްގައި ވާދަކުރައްވަން ނިންމެވުމަށްފަހު، ޢާއިޝަތު ޝޫޒާގެ ނަން އަބުރާ ގެންދިއުމުން ޕާޓީއަށް ވަރަށް ބޮޑަށް ގެއްލުންވެއްޖެކަމަށް އައްޑޫ ސިޓީ މީދޫ ދާއިރާގެ މަޖިލީސް މެމްބަރު ރޮޒައިނާ އާދަމް ވިދާޅުވެއްޖެއެވެ.\nއިންތިހާބު ބޭއްވުމަށް ކުރިން ނިންމި ތާރިހު ލަސްވުމާއި ގުޅިގެން ޝޫޒާ ނަން އަބުރާ ނަގާފައިވާއިރު މިކަމާއި ގުޅިގެން ރައްޔިތުން ކުރަމުންދާ ސުވާލުތަކަށް ޖަވާބުދެއްވަމުން ރޮޒައިނާ ވިދާޅުވީ ޝޫޒާ ނަން އަބުރާ ގެންދިޔައީ ރޮޒައިނާ އާއި މަޝްވަރާ ކުރުމަށްފަހު ނޫންކަމަށެވެ. “އަޅުގަނޑާއި އެ ވާހަކަ އެއްގޮތަކަށްވެސް ނުދައްކަވާ. މިހެން ކަންތައްކުރުމުން ޕާޓީއަށް ވަރަށް ބޮޑަށް ގެއްލުންވެއްޖެ. ޕާޓީގެ ފަރާތުން ދެން އެހެން ކެންޑިޑޭޓަކު ނުނެރެވޭނެ. އެހެންކަމުން ހަމަ ޔަގީނުންވެސް ޕާޓީއަށް މި ގޮނޑި ގެއްލުނީ” ރޮޒައިނާ ވިދާޅުވިއެވެ. އިތުރަށް ރޮޒައިނާ ވިދާޅުވީ ޕާޓީގެ ފަރާތުން ކުރިމަތިލައްވާ ކެންޑިޑޭޓުން މިފަދަ ނިންމުންތައް ނިންމުމުގެ ކުރިން ޕާޓީގެ ލީޑާރޝިޕާއި މަޝްވަރާކޮށްލުމަކީވެސް މުހިއްމުކަމެއްކަމަށެވެ. “ވަރަށް ދެރަ އޭނަ އެއްވެސް މަގެއް އިހްތިޔާރު ނުކުރެއްވިކަން” ރޮޒައިނާ ވިދާޅުވިއެވެ.\nއެމްޑީޕީ ޓިކެޓުން ލޯކަލް ކައުންސިލް އިންތިޚާބުގައި އައްޑޫސިޓީ މީދޫ ދާއިރާއިން ނާދިޔާ ހަސަން އަދި ޝޫޒާ ވާދަކޮށް އެމްޑީޕީ ޓިކެޓު ޝޫޒާ ކާމިޔާބުކުރީ 34 ވޯޓުގެ ތަފާތަކުންނެވެ. ކުރިއަށް އޮތް ކައުންސިލް އިންތިޚާބުގައި ސިޓީތަކުން އަންހެނުންނަށް ހާއްސަކުރި ދާއިރާތައް ގުރުނެގިއިރު މީދޫ އަށް ލިބިފައިވަނީ ހަމައެކަނި އަންހެނުންނަށް ވާދަކުރެވޭ ގޮނޑިއެކެވެ. މި އިންތިހާބުގައި ޕީޕީއެމް ޓިކެޓްގައި އާމިނަތު ސާލިހާ ވާދަކުރައްވަން ނިންމާފައިވާއިރު މި ދާއިރާއަށް އަމިއްލަ ގޮތުން ރަޝީދާ އިބްރާހީމް ވާދަކުރައްވާނެއެވެ.\nރޮޒެއިނާ އާދަމްކައުންސިލް އިންތިހާބު 2020އައިޝަތު ޝޫޒާ\nގެއެއް ކުއްޔަށް ހިފާލާ އިރަށް ރެސިޑެންޓަކަށް ވާކަށް ނުޖެހޭ: ރޮޒެއިނާ\nމިއަދު ގުޅާފަ އެހީމަވެސް ޓާސްކް ފޯސް އިން ބުނީ ޕީޕީއީ އެބަހުރި ކަމަށް: ރޮޒެއިނާ\nރޮޒޭނާއައް ކޮންމެމަހަކު ދާމޫގަންޑުލިބުނަސް އެކުދިންގެ ވެރިކަމުގަވެސް މިިޖެހެނީ ގަނަތެޅެން އަދި ޕާޓީން ބަހާ އެތިކޮވެސް ލިބެނީހަމަ ބޮޑުންނައް\nRozeynaa beynun vee gottha vege.magi behyya ge dhiya hova higee.


BREAKING: Ventilator massalaigai evves meehakah dhauvaa nukuran nimmaifi | Mihaaru\nވެންޓިލޭޓަރު މައްސަލައިގައި އެއްވެސް މީހަކަށް ދައުވާ ނުކުރަން ނިންމައިފި\nމިނިސްޓަރު އަބްދުﷲ އަމީން، ނޫސްވެރިންގެ ބައްދަލުވުމުގައި.\n20 އޮކްޓޯބަރ 2020 - 09:44\nކޮވިޑް-19ގެ ފަރުވާ އަށް ވެންޓިލޭޓަރު ހޯދަން ދުބާއީގެ އެގްޒެކިއުޓާސް ޖެނެރަލް ޓްރޭޑިންއާ ހަވާލުކުރުމުގައި އަމަލުކޮށްފައިވާ ގޮތް ތަހުގީގުކޮށް ހެލްތު މިނިސްޓަރު އަބްދުﷲ އަމީނާއި އެ މިނިސްޓްރީގެ އިސް ބައެއްގެ މައްޗަށް ދައުވާކޮށްދޭން އެދި އޭސީސީން ޕީޖީ އޮފީހަށް ހުށަހެޅި މައްސަލަ އަނބުރާ ފޮނުވާލައިފި އެވެ.\nޕީޖީ އޮފީހުން ބުނީ އެ މައްސަލައިގައި އެއްވެސް މީހެއްގެ މައްޗަށް ދައުވާ ނުކުރަން ނިންމާފައިވާ ކަމަށެވެ. އެކަމުގެ ތަފްސީލް މިއަދު މެންދުރު ބާއްވާ ޕްރެސް ކޮންފަރެންސްގައި ހާމަކުރާނެ ކަަމަށް ވެސް އެ އޮފީހުން ބުންޏެވެ.\nއޭސީސީން ޕީޖީގައި އެދުނީ މިނިސްޓަރު އަމީންއާ އެކު 11 މީހެއްގެ މައްޗަށް ދައުވާކޮށްދޭށެވެ. އެއީ، ފައިނޭންޝަލް އެގްޒެކެޓިވް އަހްމަދު އަސްލަމާއި ޑެޕިއުޓީ މިނިސްޓަރު ނިޝާމާ މުހައްމަދާއި ޑެޕިއުޓީ މިނިސްޓަރު، ޝިޔާމާ މުހައްމަދާއި ޑިރެކްޓަރު ނައުޝާދު އަލީ އާއި ބިޑް ކޮމިޓީ މެމްބަރު، އާމިނަތު ޝައުފާ އާއި އެސިސްޓެންޓް ޑިރެކްޓަރު ފާތުމަތު ލިމްޔާ އާއި ލީގަލް އޮފިސަރު، އަލީ ޝިހާމާއި އެސިސްޓެންޓް ޑައިރެކްޓަރު އަބްދުﷲ ހަފީޒާއި އެސިސްޓެންޓް އެޑްމިނިސްޓްރޭޓިވް އޮފިސަރު ހުސައިން ނިޔާޒެވެ.\nމިނިސްޓަރު އަމީންގެ މައްޗަށް ބޮޑެތި ތުހުމަތުތަކަކާ އެކު ހަތަރު ދައުވާއެއް އުފުލައިދޭން އޭސީސީން އެދުނެވެ. އެ ދައުވާ އުފުލައިދޭން އެދުނީ ގާނޫނުލް އުގޫބާތުގެ 511 ވަނަ މާއްދާގެ (ހ)ގެ (2) އާއި 512 ވަނަ މާއްދާގެ (ހ) އާއި 513 ވަނަ މާއްދާގެ (ށ) އާއި 313 ވަނަ މާއްދާގެ (ހ)ގެ (1)ގެ ދަށުންނެވެ.\nވެންޓިލޭޓަރު މައްސަލަ އަނބުރާ ފޮނުވާލިއިރު މިނިވަން މުއައްސަސާތަކާ ބެހޭ ކޮމިޓީގައި އޭސީސީގެ ރައީސް ފާތުމަތު ޝިއުނާ ވިދާޅުވީ ހެއްކާއި ބަޔާންތަކަށް ބަލާއިރު ވެންޓިލޭޓަރު ކޭސްގައި ދައުވާ އުފުލޭނެ ވަރަށް ތަހުގީގު ކުރެވުނު ކަމާ މެދު އެ ކޮމިޝަނަށް ޔަގީންކަން އޮތް ކަމަށެވެ.\nއޭސީސީން ބުނީ ތަހުމަތީގެ މައުލޫމާތު، ހެލްތު މިނިސްޓްރީގެ ފައިނޭންސް އެގްޒެކެޓިވް އަހްމަދު އަސްލަމަށް ދެއްވައި އެއީ ޑަބްލިއުއެޗްއޯ މެދުވެރިވެގެން ހޯދާފައިވާ ކުންފުންޏެއް ކަމަށް ދޭހަވާ ގޮތަށް ބިޑް ކޮމިޓީ އަށް ތައާރަފްކޮށްދެއްވީ އަމީން ކަމަށެވެ. އެގްޒެކިއުޓާސްގެ ޑިއުޑެލިޖެންސް (ވެންޓިލޭޓަރު ހޯދަން ގާބިލް ކުންފުންޏެއްތޯ) ނުބަލައި ހަވާލުކުރީ މިނިސްޓަރު އެގޮތަށް އަމަލުކުރެއްވުމުގެ ނަތީޖާއެއްގެ ގޮތުން ކަމަށް އޭސީސީން ތުހުމަތުކޮށްފައިވެ އެވެ.\nއޭސީސީގެ ތަހުގީގަށް ފަހު ނެރުނު ރިޕޯޓުގައި ބުނީ އެއީ ޑަބްލިއުއެޗްއޯގެ މަޝްވަރާގެ މަތިން ހޮވި ކުންފުންޏެއް ނޫން ކަމަށެވެ. އެކަމަކު މިނިސްޓަރު އަމީން މާލިއްޔަތު ކޮމިޓީގައި ވިދާޅުވެފައި ވަނީ ކޮވިޑުގެ ފަރުވާ އަށް ވެންޓިލޭޓަރުތައް ބޭނުންވެ، ނުލިބި ލަސްވުމުގެ ހާސްކަމުގައި އެހީއަށް އެދި ޑަބްލިއުއެޗްއޯގެ ކަންޓްރީ ރެޕްރެޒެންޓެޓިވް އަރުވިންދު މާތުރާ މަޝްވަރާ ކުރެއްވި ކަަމަށެވެ. އެގްޒެކިއުޓާސްގެ ކޮންޓެކްޓް ލިބުނީ ޑަބްލިއުއެޗްއޯގެ އޮފީހުން ކަަމަށާއި އެހެންވެ އޭނާ އެކަމުގައި ހިންގެވީ ރަސްމީ މުއާމަލާތެއް ކަމަށް ވަނީ ތަކުރާރުކޮށް ވިދާޅުވެފަ އެވެ.\nއެކަމަގައި ކޮރަޕްޝަނެއް އަދި ނުފޫޒުން ހިންގެވި އެއްވެސް ކަމެއް ނޯންނާނެ ކަމަށް ވެސް މިނިސްޓަރު ކޮމިޓީގައި ވަނީ ވިދާޅުވެފަ އެވެ.\nއޭސީސީން ބުނެފައި ވަނީ ކޮންޓްރެކްޓް އެގްޒެކިއުޓާސްއާ ހަވާލުކޮށް، އެޑްވާންސް ޕޭމަންޓްގެ ގޮތުގައި 75 ޕަސެންޓަށްވާ ފައިސާ އާއި 15 ޕަސެންޓަށްވާ ފައިސާ ދީފައިވަނީ އެގްޒެކިއުޓާސް ޖެނެރަލް އާއި ހެލްތު މިނިސްޓްރީއާ ދެމެދު އެއްބަސްވުމެއް ނެތި އެވެ. އެޑްވާންސް ފައިސާ ދެއްކީ އެގްޒެކިއުޓާސް އިން 65 މެކޭނިކަލް ވެންޓިލޭޓަރާއި 10 ޕޯޓަބަލް ވެންޓިލޭޓަރު ނުލިބެނީސް އެ ތަކެތި ލިބިފައިވާ ކަމަށް ސެޕް ސިސްޓަމުން "ގުޑްސް ރިސީވްޑް" ކަމަށް ދައްކައިގެން ކަމަށް ވެސް އޭސީސީން ބުންޏެވެ.\nއޭސީސީން ބުނީ ވެންޓިލޭޓަރު ހޯދުމުގެ އެއްބަސްވުމުގައި އެގްޒެކިއުޓާސްއާ އެކު ސޮއިކުރީ، އެޕްރީލް،2ގައި ކަމަށް ހެލްތުގެ ލިޔުންތަކުގައި ވިޔަސް ފައިނަލް އެއްބަސްވުމުގައި އެގްޒެކިއުޓާސް އިން ސޮއިކޮށް ހެލްތަށް ފޮނުވީ، އެޕްރީލް، 16، 2020ގައި ކަމަށެވެ.\nއަބްދުﷲ އަމީން، ހެލްތު މިނިސްޓަރު ކޮރަޕްޝަން އެންޓި ކޮރަޕްޝަން ކޮމިޝަން ވެންޓިލޭޓަރުތައް ގެނައުމުގެ މައްސަލަގަނޑު ވެންޓިލޭޓަރު ޕްރޮސެކިއުޓާ ޖެނެރަލް ފުލުހުން\n132 ކޮމެންޓް, 168 ރިއެކްޝަންސް\nޑީލް ހެދީދޯ މިކަމުގަވެސް...އިސްތިއުފާދޭނަމަ ދަޢުވާނުކުރަން...ވަރަށްސަޅި\nދައުވާން ނުކުރުން ޝަރުތުކޮށް ތޯ ތަހުގީގް ކުރީ.؟\nނުލިބުނު ވެންޓިލޭޓަރުގެ ބޭނުން ނުޖެހި މިއަޅާ ސަލާމަތްވީތީ މާތްﷲގެ ޙަޒުރަތަށް ޝުކުރު ދަންނަވަމުން ނިންމާލަން.\nނަންވާނީ ޔާމީން އައްބާނާ ކަމައް....ހައްހައްހައް\nރިހާކުރު ފުޅި ވަގަށް ނެގީމަ 1 އަހަރަށް ޖަލަށް. ދިވެހިންނޭ 32 މިލިއަން ނެގިޔަސް ރިހާކުރު ވަގަށް ނުނަގާތި\nއަހަރެން ނުބުނާން އަދި މިވަރަކުން ނިމޭނެއޭ. އަދިވެސް އަމީނަށް އަންނާނެ ހަމަލާތައް. މި ސަރުކާރުގެ ވަޒީރުންނަށް މިފަހަރު އޮތީ މި ގޮތް. މަޖިލީހުގެ އުނދަގުލެއް ކުޑައެއް ނުވާނެ. އެއްކަން ނެތިއްޔާ އަނެއްކަން ހޯދާނެ.\nހަގީގަތުމީ އަމީނު ކުރި ވައްކަމެއްނޫން ! ފިނޭންސް މިނިސްޓަރު އަމީރުގެ ވައްކަމެއް އަމީނުބޭނުން ކޮށްގެން މިކުރީ! މިހެންބުންޏަސް އެއްއްތޮޅު މީހެއްވީމަ އަމީނުއަށްވަސް ކޮންމެވެސް އެތިކޮޅެއް ޖައްސާލާނެ އިގޭ!\nސަރުކާރެއް އެކޮޅުކޮޅުން ޖެހި ބޮޑު މަންޒަރު މިހިރަގެން އަރާ ހަމަވަނީ އެވެ ރައީސް އިބްރާހީމް އަކީ މަޑު ގިނީގަ ކައްކާލަ ކައްކާލާ އިންނަން ދަސްވެ ނިމިފަ ހުރި ބޭކަލެކެވެ\nއަމީން ދެއްކެވީ ރަސްމީ ވާހަކަތަކެއް ނޫނޭ ބުނެވޭނެ ހަމައެއްގޮތްވެސް ނޯންނާނެ. އެހެނީ ތިޔަބުނާ ޑަބްލިޔު އެޗްއޯގެ މީހާ އެހުރީ މަގާމުގައި. އަމީން ހުރީކީ އޭނާ ގޭގެ ކޮޓަރީގަ އެއްނޫން. މިނިސްޓަރު ކަމުގައި ހުރެ ރަސްމީ ފަރާތަކާއި ދައްކާ ވާހަކަ އަކީ ތަނުގެ މެއިލްއެޑްރެހުން ފޮނުވާ މެއިލް އަކީ ރަސްމީ އެއްޗަކަށް ނުވާނެ ގޮތެއް ނުވިސްނޭ. ގާނޫނުގައި ބުނެފައި ނޯންނާނެ ރަސްމީ ވާހަކައަށް ވާނީ އެސްއެމްއެސް މެދުވެރިކޮށް ފޮނުވީމައޭ ނޫނީ ގަލަމަކުން ލިޔުނީމައޭ. ވެދުން.


ނިއުޔޯކް ޓައިމްސްގެ ކަވަރ ޕޭޖު ކޯވިޑްގައިި މަރުވި 1000 މީހެއްގެ ނަމުން ފުރާލައިފި ނިއުޔޯކް ޓައިމްސްގެ ކަވަރ ޕޭޖު ކޯވިޑްގައިި މަރުވި 1000 މީހެއްގެ ނަމުން ފުރާލައިފި\nނިއުޔޯކް ޓައިމްސްގެ ކަވަރ ޕޭޖު ކޯވިޑްގައިި މަރުވި 1000 މީހެއްގެ ނަމުން ފުރާލައިފި\nއެމެރިކާގެ ނިއުޔޯކް ޓައިމްސްއިން މިމަހުގެ 24 ވަނަ ދުވަހު ނެރުނު ޢަދަދުގެ ކަވަރ ޕޭޖު\nނިއުޔޯކް ޓައިމްސްއިން އާދިއްތަ ދުވަހު ނެރުނު އެނޫހުގެ ޢަދަދުގެ ކަވަރ ޕޭޖު ކޯވިޑް-19ގައި އެމެރިކާއިން މަރުވި 1000 މީހެއްގެ ނަމުން ފުރާލައިފިއެވެ.\nނިޔުޔޯލް ޓައިމްސްއަކީ އެމެރިކާގައި ނެރޭ އެންމެ ދުވަސްވީ އެއް ނޫސް މަޖައްލާއެވެ. އެމެރިކާގެ ސިޔާސީ މަޝްރަހުގައި ހިނގާ މުހިއްމު ކަންތައްތަކާއި، ޢިޖްތިމާޢީ، ވިޔަފާރި، ހަމައެހެންމެ ކުޅިވަރާއި މުނިފޫހިފިލުވުމުގެ ޚަބަރުތައް ގެނެސްދިނުމުގައި 160 އަށްވުރެ ގިނަ އަހަރު ހޭދަކޮށްފައިވާ ނިއުޔޯކް ޓައިމްސްއަކީ މިހާރުވެސް އެމެރިކާގައި ނެރޭ އެންމެ މަޤުބޫލު އަދި އެންމެ ގިނަ ބަޔަކު ކިޔާ ނޫސް މަޖައްލާއެވެ.\nމިހާރު މުޅި ދުނިޔެއަށް ކުރިމަތިވެފައިވާ ކޯވިޑް-19ގެ ބަލިމަޑުކަމުގެ ސަބަބުން އެންމެ ބޮޑު ގެއްލުމަކާއި ކުރިމަތިލާންޖެހިފައިވަނީ އެމެރިކާއަށެވެ. އެމެރިކާގައި މި ބަލި ފެތުރޭ މިންވަރު އަދިވެސް ކޮންޓްރޯލް ކުރެވިފައެއް ނުވެއެވެ. ދުވަހެއް ދުވަހަކަށް ބަލި ޖެހޭ މީހުންނާއި، ބަލީގައި މަރުވާ މީހުންގެ ޢަދަދުތައް ދަނީ އިތުރުވަމުންނެވެ.\nކޯވިޑް-19ގެ ސަބަބުން އެމެރިކާ ކުރިމަތިލާންޖެހިފައިވާ ހިތާމައިގައި ބައިވެރިވުމުގެ ގޮތުން ނިއުޔޯކް ޓައިމްސްއިން މިމަހުގެ 24 ވަނަ ދުވަހު ނެރުނު އެނޫހުގެ ޢަދަދުގެ ކަވަރ ޕޭޗު ނުވަތަ މޫނުމަތި ޚާއްސަކުރީ ކޯވިޑް-19ގައި އެމެރިކާއިން މަރުވި 1000 މީހެއްގެ ހަނދާން އައުކުރުމަށެވެ. ނިއުޔޯކް ޓައިމްސްއިން ނެރޭ ޢަދަދުތަކުގެ ކަވަރ ޕޭޖުން ބޮޑެތި ސުރުޚީތަކާއި، އިޝްތިޙާރު އެޑްތަކާއި، ފޮޓޯ އާއްމުގޮތެއްގައި ފެނިގެންދެއެވެ. ނަމަވެސް އާދިއްތަދުވަހު ނެރުނު ޢަދަދުގެ ލޭއައުޓް މުޅިން ތަފާތެވެ.\nކަވަރ ޕޭޖުގައި ހިމަނާފައިވަނީ އެންމެ ސުރުޚީއެކެވެ. އެއީ "އެމެރިކާގައި މަރުވި މީހުން 100،000 އާއި ގާތްކޮށްފި، މިއީ ގުނާ ޢަދަދު ނުކުރެވޭހާ ބޮޑު ގެއްލުމެއް" މިފަދައިންނެވެ. އެމެރިކާގެ އެކި ސަރަޙައްދުތަކުން މަރުވި 1000 މީހެއްގެ ނަން ކަވަރ ޕޭޖުގައި ޖަހާފައިވާއިރު، އެއީ "ހަމައެކަނި ލިސްޓެއްގައި ހިމެނޭ ނަންތަކެއް ނޫންކަމަށާއި، އެއީވެސް އަހަރުމެންގެ ތެރެއިން ބައެއް" މިފަދައިން ބުނެފައިވެއެވެ.\nނިއުޔޯކް ޓައިމްސް ކަވަރ ޕޭޖާއި އެތެރޭގެ3ޕޭޖު ހިމެނޭހެން މަރުވި 1000 މީހުންގެ ނަމާ އެމީހުންގެ އުމުރާއި، ސިޓީ އަދި އެމީހެއްގެ ހަޔަތާއި ގުޅޭ ކުރު ޖުމްލައެއް ވަނީ ހިމަނާފަ. ފޮޓޯ: ނިއުޔޯކް ޓައިމްސް\nކަވަރ ޕޭޖާއި އެތެރޭގެ3ޕޭޖު ހިމެނޭހެން މި 1000 މީހުންގެ ނަމާއެކު އެމީހުންގެ އުމުރާއި، ސިޓީ އަދި އެމީހެއްގެ ހަޔަތާއި ގުޅޭ ކުރު ޖުމްލައެއް ވަނީ ހިމަނާފައެވެ. މިއީ އެމެރިކާއިން ކޯވިޑް-19 ޖެހިގެން މަރުވި މީހުންގެ އެންމެ އެކެއް އިންސައްތައެވެ. މި 1000 މީހުންގެ މަޢުލޫމާތު އެއްކޮށްފައިވަނީ އެކި ދުވަސްމަތިން އެމެރިކާގެ އެކި މީޑިއާތަކުން ހާމަކޮށްފައިވާ މަޢުލޫމާތަށް ބަލައިގެންކަމަށް ނިއުޔޯކް ޓައިމްސްއިން ބުނެފައިވެއެވެ.\n380 މިލިއަނަށްވުރެ ބޮޑު އާބާދީއެއް ދިރިއުޅެމުންދާ އެމެރިކާގައި ކޯވިޑް-19 ހަލުވިކަމާއެކު ފެތުރެން ފަށާފައިވަނީ މިއަހަރުގެ ފެބްރުއަރީމަހުގެ ތެރޭގައެވެ. އެގޮތުން މިހާތަނަށް ބަލި ޖެހުނު މީހުންގެ ޢަދަދު 1.6 މިލިއަނަށްވުރެ މައްޗަށް އަރައެވެ. އޭގެތެރެއިން 99 ހާހަށްވުރެ ގިނަ މީހުން މަރުވެފައިވާއިރު، 17 ހާހަށްވުރެ ގިނަ މީހުން ސީރިއަސް ޙާލަތުގައި މިހާރުވެސް އަންނަނީ ފަރުވާ ހޯދަމުންނެވެ. ބަލިން ރަނގަޅުވި މީހުންގެ ޢަދަދު އުޅެނީ4ލައްކައަށްވުރެ މަތީގައެވެ.\nއެމެރިކާގައި މަރުވި މީހުންގެ ޢަދަދު 99 ހާހަށްވުރެ މައްޗަށް އަރާފައިވާއިރު، މި ޢަދަދު މިއަށްވުރެވެސް އިތުރުވާނެކަމަށް ބެލެވޭކަމަށް އެ ޤައުމުގެ ކަމާބެހޭ ފަރާތްތަކުން ބުނެއެވެ. އެއީ އެކަށީގެންވާ ފަރުވާ ނުލިބި އަމިއްލަ ގޭގައިވެސް ބަޔަކު މަރުވުމާއި، އެ ނޫންވެސް ސަބަބުތަކާހުރެ މި ބަލީގައި އެމެރިކާއިން މަރުވި މީހުންގެ އަސްލު ޢަދަދު ކަށަވަރުކުރެވިފައިނުވާތީކަމަށް އެފަރާތްތަކުން ބުނެއެވެ.


އަފްޢާނިސްތާން ހަނގުރާމައިގައި މަރުވި އިނގިރޭސި ސިފައިންގެ އަދަދު 256 އަށް އަރައިފި! | Dhiislam | Dhiislam\nއަފްޢާނިސްތާން ހަނގުރާމައިގައި މަރުވި އިނގިރޭސި ސިފައިންގެ އަދަދު 256 އަށް އަރައިފި!\nޢަލީ އަޙްސަން އިޙްސާން ފެބްރުއަރީ 11, 2010\nއަފްޢާނިސްތާން ހަނގުރާމައިގައި މަރުވި އިނގިރޭސި ސިފައިންގެ އަދަދު 256 އަށް އަރައިފިއެވެ.\n2001 ވަނަ އަހަރު އެމެރިކާއިން އިސްނަގައިގެން ފެށި ހަނގުރާމައިގައި މަރުވަމުންދާ އިނގިރޭސި ސިފައިން ގިނަވަމުންދާތީ އިނގިރޭސިންގެ މެދުގައި ހަނގުރާމައާއި މެދުވަނީ ދެކޮޅުވެރިކަން އުފެދިފައެވެ. އަފްޢާނިސްތާން ހަނގުރާމައަށް އިނގިރޭސިން ބައިވެރިވުމަކީ އިނގިރޭސިން ގަބޫލުކުރާ ގޮތުގައި 'އެޅުނު ވަރަށް ބޮޑު ޅަ އެއްޗެއް' ކަމަށެވެ. އަދި މިހަނގުރާމައަށް އިނގިރޭސިން ވަނުމުގެ 'މައްސަލަ' މިހާރުދަނީ ތަހުގީގު ކުރަމުންނެވެ.\nއަފްޢާނިސްތާނުން ތާލިބާނުންގެ ވެރިކަން 'ނައްތާލާ' ޑިމޮކްރެޓިކް ސަރުކާރެއް ޤާއިމުކުރުމަށްކަމަށް ބުނެ ފެށި މިހަނގުރާމައިގައި ޤައުމަށް އަރައިގަނެގެން އުޅޭ އިސްތިއުމާރީ ސިފައިންނަށް ދަނީ ބޮޑެތި ގެއްލުންތަކާއި ކުރިމަތިވަމުންނެވެ. މިދިޔަ އަހަރު ބިދޭސީ ސިފައިން މަރުވި އަދަދު ވަނީ ރެކޯޑް މިންވަރަކަށް މައްޗަށް ގޮސްފައެވެ.\nއަފްޢާނިސްތާނުގައި އިސްތިއުމާރީ ސިފައިންގެ ވަކިތައް ހިއްޕުމަށް މަސައްކަތްކުރަމުންދާއިރު އެމެރިކާގެ ރައްޔިތުންވެސް ދަނީ އަފްޢާން ހަނގުރާމައާއި ދެކޮޅަށް އަޑު އުފުލަމުންނެވެ. ދެވަނަ ވިއެޓްނާމް ހަނގުރާމައަކަށް އަފްޢާން ހަނގުރާމަ ބަދަލުވެދާނެކަމުގެ ބިރު އޮތްކަމަށް އެމެރިކާނުންދަނީ ބުނަމުންނެވެ. ކަންމިހެން އޮތްކަމުގައިވިޔަސް އެމެރިކާއާއި އިނގިރޭސި ސިފައިންގެ އިތުރުން ބިދޭސީ ގައުމުތަކުގެ ސިފައިންދަނީ އަފްޢާނިސްތާނުގައި އިތުރުކުރަމުންނެވެ. އަދި މަރުވާ ސިފައިންގެ ރޭޓުވެސްދަނީ އިންތިހާ މައްޗަށެވެ.


Kulhivarah India in 40 million dollar\nއެލްއޯސީގެ ދަށުން ކުޅިވަރަށް އިންޑިއާއިން 40 މިލިއަން ޑޮލަރު\nއިންޑިއާ ސަރުކާރުން ދޫކުރާ ލައިން އޮފް ކްރެޑިޓްގެ އެއްބަސްވުމުގައި ސޮއިކުރެއްވީ ފިނޭންސް މިނިސްޓަރު އިބްރާހިމް އަމީރު -- ފޮޓޯ: ފިނޭންސް މިނިސްޓްރީ\nރާއްޖޭގައި ކުޅިވަރު ތަރައްގީކުރުމަށް އިންޑިއާ ސަރުކާރުން ލައިން އޮފް ކްރެޑިޓް (އެލްއޯސީ)ގެ ދަށުން 40 މިލިއަން ޑޮލަރު ދިނުމުގެ އެއްބަސްވުމުގައި މިއަދު ސޮއިކޮށްފި އެވެ.\nމިއީ އިންޑިއާގެ އެކްސިމް ބޭންކްގެ ފަރާތުން ދިވެހި ސަރުކާރަށް ދޭ ލޯނެކެވެ. މި އެއްބަސްވުމުގައި ދިވެހި ސަރުކާރުގެ ފަރާތުން ސޮއިކުރެއްވީ ފިނޭންސް މިނިސްޓަރ އިބްރާހީމް އަމީރެވެ. އަދި އެގްޒިމް ބޭންކުގެ ފަރާތުން ސޮއިކުރެއްވީ، އެ ބޭންކުގެ ޖެނެރަލް މެނޭޖަރ ނިރްމިތު ވެޑެވެ.\nމި ލައިން އޮފް ކްރެޑިޓް ބޭނުން ކުރާނީ ހަމައެކަނި ދިވެހިން ބޭނުންވާ ފުޓްބޯޅަ، އެތްލެޓިކްސް، ވޮލީބޯޅަ، ބާސްކެޓްބޯޅަ، ޓޭބަލްޓެނިސް، އަދި އެހެނިހެން އިންޑޯގޭމްސް ކުޅެވޭ ސްޓޭޑިއަމް އާއި ދަނޑުތައް އަދި އެކުވެނި ބިނާކުރަށެވެ. މި ފަންޑުގެ މަގްސަދަކީ އިންޑިއަން އޯޝަންސް ގޭމްސްތައް ރާއްޖޭގައި ބޭއްވުމަށް މަގުފަހި ކުރުވުން ކަމަށް އިންޑިއާ ސަރުކާރުން ބުނެ އެވެ.\nސަރުކާރުން ބުނީ މި ލޯނުގެ އެހީގައި މާލޭ ގަލޮޅު ފުޓުބޯޅަ ދަނޑު އިތުރަށް ތަރައްގީ ކުރާނެ ކަމަށާއި ގައުމީ ވޮލީ އަދި ބާސްކެޓް ބޯލް ކޯޓުތައް ވެސް ތަރައްގީ ކުރާނެ ކަމަށެވެ.\nމީގެ އިތުރުން ހދ. ކުޅުދުއްފުށި، ގދ. ތިނަދޫ، ފުވައްމުލައް ސިޓީ އަދި އައްޑޫ ސިޓީގައި ސިންތެޓިކް ޓްރެކާއި އިންޑޯ ސްޕޯޓްސް ކޮމްޕްލެކްސް ތަރައްގީކުރާނެ އެވެ. ކުޅުދުއްފުށީގައި އިންޑޯ ސްޕޯޓްސް ކޮމްޕްލެކްސްއެއް ވެސް ތަރައްގީކުރާނެ އެވެ.\nމި ލޯނަކީ އިންޑިޔާގެ ފޮރިން މިނިސްޓަރު ޑރ. ޖައިޝަންކަރް މިދިޔަ ފެބްރުއަރީ މަހުގައި ރާއްޖެއަށް ކުރެއްވި ދަތުރުފުޅު ގައި ހުށަހުހެޅުއްވި ލޯނެކެވެ.\nމީގެ ކުރިން އިންޑިއާ ސަރުކާރުން ވަނީ 800 މިލިޔަން ޑޮލަރުގެ ލައިން އޮފް ކްރެޑިޓެއް ދިވެހި ސަރުކާރަށް ދީފަ އެވެ. މިއަދު ސޮއިކުރެވުނު އެއްބަސްވުމަކީ މި ފައިސާގެ ތެރޭގައި ހިމެނޭ އެއްބަސްވުމެއް ނޫނެވެ.\nއިންޑިއާ ރައީސް އިބްރާހިމް މުހައްމަދު ސޯލިހު ފިނޭންސް މިނިސްޓްރީ + އިބްރާހިމް އަމީރު ދިވެހި އިންޑިއާގެ ގުޅުން


Sarukaaruge Siyaasathu Thah Thanfeezu Kurumah2Vuzaaraa Ehgalakah - Vaguthu\nއެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގެ ތެރެއިން-- ފޮޓޯ: ޔޫތު މިނިސްޓްރީ\nރައީސް އިބްރާހީމް މުހައްމަދު ސޯލިހުގެ ސަރުކާރުގެ މެނިފެސްޓޯގައި ހިމެނޭ ވައުދުތައް ފުއްދުމަށްޓަކައި އެކުލަވާލާފައިވާ "ސްޓެރެޓެޖިކް އެކްޝަން ޕްލޭން 2019-2023" ގައި ކަނޑައަޅާފައިވާ ސިޔާސަތުތަކާއި ސްޓްރެޓެޖީތަކާއި އަދި އެކްޝަންތައް ތަންފީޒުކުރުމަށްޓަކައި ޔޫތު މިނިސްޓްރީ އާއި އިކޮނޮމިކް މިނިސްޓްރީން އެއްބަސްވުމެއްގައި ސޮއިކޮށްފިއެވެ.\nމި އެއްބަސްވުމުގައި ޔޫތު މިނިސްޓްރީގެ ފަރާތުން ސޮއިކުރެއްވީ މިނިސްޓަރު އަހްމަދު މަހްލޫފްއެވެ. އަދި އިކޮނޮމިކް މިނިސްޓްރީގެ ފަރާތުން ސޮއިކުރެއްވީ މިނިސްޓަރު ފައްޔާޒް އިސްމާއިލެވެ.\nޒުވާނުން ކުރިއެރުމުގައި ދިމާވާ މައްސަލަތަކަށް ހައްލު ހޯދުމަށް ކަމާބެހޭ އެކިއެކި ފަރާތުގެ އެހީތެރިކަން ހޯދުމުގެ ގޮތުން އިކޮނޮމިކް މިނިސްޓްރީ އާއި ޔޫތު މިނިސްޓްރީ ގުޅިގެން ސަރުކާރުގެ ލަނޑުދަނޑިތައް ހާސިލްކުރުމަށް މަސައްކަތްތައް ރާވާ ހިންގުމަށްޓަކައި މި އެމްއޯޔޫގެ ދަށުން މަސައްކަތްތައް ބައްޓަންކުރެވިގެން ދާނެކަމަށް ދެ ވުޒާރާއިން މައުލޫމާތުދެއެވެ.\nމި އެމްއޯޔޫގެ ދަށުން ކުރާ މަސައްކަތްތައް ކުރުމަށްޓަކައި ދެ މިނިސްޓްރީ ޝާމިލްވާ ގޮތަށް ކޮމިޓީއެއް އެކުލަވާލުމަށް ވަނީ ނިންމައިފައެވެ.\nމި ކޮމިޓީގެ މަސައްކަތްތަކުގެ ތެރޭގައި ހިމެނެނީ:\nއަތޮޅުތަކާއި އާބާދީ ބޮޑެތި ސަރަޙައްދުތަކުގައި ދިރިއުޅޭ ޒުވާނުންނަށް ޖެހޭ މައްސަލަތައް ދިރާސާކޮށް ސަރުކާރުގެ އިދާރާތަކުގެ ތެރޭގައި ރޭވޭނެ ހަރަކާތްތައް ދެނެގަތުން.\nވަޒީފާ އަދާނުކުރާ ޒުވާނުންނާއި ގުޅޭ މައްސަލަތަކަށް ހައްލު ގެނައުމަށް އެކްޝަން އޮނިގަނޑެއް އެކުލަވާލުން.\nވަޒީފާ އަދާކުރުމާއި ވިޔަފާރިކުރުން ޒުވާނުންގެ މެދުގައި ކުރިއެރުވުން.\nމިނިސްޓްރީ އޮފް އިކޮނޮމިކް ޑިވެލޮޕްމަންޓް ގެ ކެރިއަރ ޕޯޓަލްއަށް އެޓް ރިސްކް ޒުވާނުން ހިމެނުމަށް ކޯޑިނޭޓްކުރުން\nޔޫތު ސެންޓަރުތައް ރިޕަރޕަސްކޮށް އިނޮވޭޓިވް ލެބްތަކެއް ޤާއިމްކޮށް ޒުވާނުން އިކޮނޮމިކަލީ އެމްޕަވަރ ކުރެވޭނެ ނިޒާމެއް ޤާއިމްކުރުން\nމިއީ ދެ މިނިސްޓްރީއެއް ގުޅިގެން މިހާތަނަށް ފެށި އެންމެ ބޮޑު މަސައްކަތެވެ. މި މަސައްކަތުގެ އިތުރުން ސަރުކާރުގެ ސިޔާސަތުތައް ތަންފީޒުކުރުމަށް ދެ މިނިސްޓްރީން އެއްބާރުލުން ދިނުމަށްވެސް ވަނީ ނިންމާފައެވެ.\nނޮވެމްބަރު 18, 2020 14:01\nސަރުކާރުތެރޭ އިތުރު ސަރުކާރެއް އުފައްދާނީ ސީދާ ސިޔާސީ ވިސްނުމެއްގައި މަހުލޫފަކީ މައުމޫނުގެ އޭޖެންޓެއްހެން އުޅުނު މީހެއްކަން ނުދަންނަ މީހަކު ނޫޅޭނެ. މިހާރުދެން ބުރޯހެން މިތެޅިގަތީ.\nނޮވެމްބަރު 18, 2020 14:26\nމީހުން ތުހުމަތު ކުރާގޮތުގަ މިގައުމުގަ ތިބި އެންމެ ކޮރަޕްޓް ވަޒީރުންނޯ، އެއީ ތެދެއްބާ؟\nނޮވެމްބަރު 18, 2020 17:25\nބައްލަވާ އެންމެ ދެ ވުޒާރާތޯ އެއްގަލަކަށް އެރީ ހުރިހާ ވުޒާރާތަށްވެސް އުޅެންވަނީ އެއްގަލެއްގެ މަތީގައި ނުންތޯ ؟ކޮންމެސް ގޯސް ވައްތަރު އެބަވޭ !\nނޮވެމްބަރު 18, 2020 22:51\nމަހޭ ހާދަ ދޮނޭ ފޮޓޯގަ. ފުއްޖަހާފަތަ


Fake Account Hadhaigen Ulhey Meehunnah Thajoobege Hoonu Raddheh - Vaguthu\nފޭކް އެކައުންޓް ހަދައިގެން އުޅޭ މީހުންނަށް ތަޖޫބެގެ ހޫނު ރައްދެއް\nމަޝްހޫރު ކޮމީޑިއަން ޝާޒް\nފޭކް އެކައުންޓު ހަދައިގެން ޓުވިޓާގައި އުޅޭ މީހުންނަށް މަގްބޫލު ކޮމެޑިއަން އަހުމަދު ޝާޒް ތަޖޫބެ ވަރަށް ބޮޑަށް ފާޑު ކިޔައިފިއެވެ.\nޝާޒް އޭނާގެ އަމިއްލަ ޓްވިޓަރ އެކައުންޓުން ކުރި ޓްވީޓެއްގައި ބުނެފައި ވަނީ ފެކް އެކައުންޓު ހަދައިގެން ޓްވީޓް ކުރާ މީހުން އަނބިމީހާގެ ބިއްދަށަށް އަރާ ނިދިއްޔާ މާ ރަނގަޅުވާނެ ކަމަށެވެ.\nޝާޒްގެ މި ޓްވީޓުގައި އެއްވެސް މީހެއްގެ ނަން ބޭނުންކޮށްފައި ނުވާ އިރު ޝާޒް ވަނީ ފިލާ ތިބެ ޓްވީޓް ކުރުމަކީ ވަރަށް ފިނޑި އަމަލެއްގެ ގޮތުގައި ސިފަކޮށްފައެެވެ. އޭނާ ބުނީއަމިއްލަ މީހާގެ މޫނު ފޮރުވައިގެން ދަމާ ކަނޑާ އުސޫލުން އުޅުމަށްވުރެ، އަމިއްލަ އަންހެނުންގެ ބިއްދަށަށް ވަދެ ނިދަން އޮތުންވެސް މާ ރަނގަޅުވާނެކަމަށެވެ.\nFake account hadhaigen moonuforuvaigen Twitter gai dhamaakandan ulhumahvure anbimeehaage biddhashah araa nidhiyyaa maarangalhuvaane.\n— Ahmed Shaz (Thajoo) (@shaazthajoo) January 5, 2021\n" ފޭކް އެކައުންޓު ހަދައިގެން މޫނު ފޮރުވައިގެން ޓްވިޓާގައި ދަމާކަނޑަން އުޅުމަށްވުރެ، އަނބިމީހާގެ ބިއްދަށަށް އަރާ ނިދިއްޔާ މާ ރަނގަޅުވާނެ." އެ ޓްވީޓގައިވެއެވެ.\nވަކި މީހެއްގެ ނަން އެ ޓްވީޓުގައި ނެތް ނަމަވެސް ބައެއް މީހުން ވަނީ ތަޖޫ މިހެން ބުނެފައިވަނީ ކުރީގެ ރައީސް މުހައްމަދު ނަޝީދަށް ނިސްބަތްކޮށް ކަމަށް ބުނެފައެވެ. ސަބަބަކީ މިހާރު މަޖިލިސް ޗުއްޓީގައި އޮތް އިރު ރައީސްނަޝީދު ގެންގުޅުއްވާ ފޭކް އެކައުންޓްކަމަށް ބުނާ (އެލްކެސް ޓްވިޓާ) ގެ އެކައުންޓުން ގިނަ ޓްވީޓްތަކެއް ކޮށް އެކި ކަންކަމާއި މެދު ޚިޔާލު ފާޅުކުރަމުންދާތީއެވެ. އެގޮތުން ސަރުކާރާއި ސިޠާސީ ބައެއް ބޭފުޅުންނަށް ރައްދު ދެއްވާ ފާޑުވިދާޅުވަމުންދާކަން ފާހަގަކޮށްލެވެއެވެ.\nނަމަވެސް ރައީސް ނަޝީދު ނޫން މަޝްހޫރު އެހެން ބޭފުޅުންވެސް ފޭކް އެކައުންޓުތައް ގެންގުޅުއްވައެވެ. އެހެންނަމަވެސް މިހާ ފާޅުކަން ބޮޑުކޮށް އެފަދަ އެކައުންޓެއް ގެންގުޅުއްވާ އެހެން ބެފުޅެއް ފާހަގައެއް ނުވެއެވެ.\nޖެނުއަރީ 5, 2021 17:53\nތިއީ އަންނިއަށް ބުނެލި ބަހެެއްދޯ\nޖެނުއަރީ 6, 2021 11:28\nކިހިނެއްތޯ އަންނިއަށް ވާނީ؟ ލައިލާ ވަރިވެއްޖެއޭ. މިހާރުކޮންދުވަހެއް. ނަޝީދަކީ މިހާރު ހުއްސަރިބައި މީހެއް. ހިސާނު ކާރި އަހާބަލަ މީދޮގެއްތޯ!\nޖެނުއަރީ 5, 2021 18:12\nޖެނުއަރީ 5, 2021 19:16\nޢަޅުގަނޑަށް ހީވާ އެއްޗެއް ބުނެލާފާނަން. ސިޔާސީ ވުމަށް ފުރަތަމަ ސްޓެޕް ނަގަނީހެން.\nޖެނުއަރީ 5, 2021 19:42\nމިއީ ވެސް ދައުވާ ކުރަންޖެހޭ މީހެއް.. ޒުވާންޖީލަކަށް މާ މޮޅު ކޮމީޑިއަންއަކަށް ވެގެން އަވަގުރާނަ ގޮވަން ދަސްކޮއްދީ އެކުދިންގެ ސުލޫކާ ކުޅޭމީހެއް. އަދި މިއީ ބަޢާވާތުގެ ބޮޑެއް.. މައްސަލަ ބަލަންފެށީމަ ކެކިއަރަނީ..\nޖެނުއަރީ 6, 2021 09:31\nކާކު މައްސަލަ ބަލަނީ؟ ތި ބޭފުޅާތަ ބައްލަވާނީ؟ ހިހީ\nޖެނުއަރީ 5, 2021 19:59\nމީނަ އެބުނީ މަގޭ ވާހަކަ ދޯ. ތަޖޫބެ ކައިރީގައި ބުނޭ މަށަކީ މިހާރު އެކަނިވެރި ބަފައެކޭ. އަނބިމީހާ ބިއްދަށް އަރާއޮވެ ނިދޭނެ ގޮތެއް ނެތޭ. އެކަމަކު އަންހެނެއްގެ ބިއްދަށަށް އަރާއޮވެ ނިދާފާނަމޭ.\nޖެނުއަރީ 5, 2021 20:37\nމީ ހާދަވަރުގަދަ ރައްދެކޭ! ފޭކުއެކައުންޓްގެންގުޅޭމީހުން ބިރުންފުއްކަނޑައިގެން ގޮސްފި. މަވެސްމިހުރީ ބިރުން...\nޖެނުއަރީ 6, 2021 09:37\nތިކަހަލަ ފިޑިންނަށް ނުވެސް ވިސްނޭނެ...\nޖެނުއަރީ 5, 2021 23:12\nޗީޑި! މިދެންކާކުތަ! ހައްޕުނޑުޝާޒު ދޯ!\nޖެނުއަރީ 6, 2021 09:34\nހަމަ އެބުނީ ތެދެއް... އެލްކްސް ވަރަށް ފިޑި.. އަންނި ކުރިން ނުއުޅޭ ފާޑަށް އުޅޭތީ ކަމަކު ނުދޭ..\nޖެނުއަރީ 5, 2021 23:45\nތިދެން ކާކު؟؟ ދެން އަމިއްލައަކަށް މާމަޖާވެގަނެގެން ރަނޑު ފާޑަކަށް އުޅޭކަށް؟؟\nޖެނުއަރީ 6, 2021 00:13\nތިހެން ބުނަން ތަންކޮޅެއް ލަސް ވެއްޖެ ފޭސްބުކުގައިވެސް ގިނައީ ފޭކު\nޖެނުއަރީ 6, 2021 01:22\nކަޑަވާނެ. ރަނޑު ފާޑަކަށް މާ މަޖާވެގަނެގެން.. ކެކެކެ ކެކެކެކެކެކެ ކެކެެކެ ކެކެކެކެ ކެކެކެ\nޖެނުއަރީ 6, 2021 12:56\nވަރަށް ފޫހި މީހާ ގަނޑެްއްތީ.


Mi ulheni magaamuga bagudi bahdhaigen hunnaakah noon: Mahloof\nމިއުޅެނީ މަގާމުގައި ބަގުޑިބައްދައިގެން ހުންނާކަށް ނޫން: މަޚްލޫފް\nޔޫތު މިނިސްޓަރ އަޙްމަދު މަޚްލޫފާ ދެކޮޅަށް ހުށަހަޅާފައިވާ މައްސަލައަކީ ސިޔާސީ ބަޔަކު އަޑީގައި ތިބެގެން އެމަނިކުފާނު މަގާމުން ވަކިކުރުމަށް ހިންގާ ކަންތައްތަކެއް ކަމަށާއި އެމަނިކުފާނަކީ މަގާމުގަ ބަގުޑިބައްދައިގެން ހުންނަން ބޭނުންވާ މީހެއް ނޫންކަމަށް މަޚްލޫފު ވިދާޅުވެއްޖެ އެވެ.\nމިއީ އެމްއެމްޕީއާރްސީގެ ހިޔާނާތާ ގުޅިގެން މަޚްލޫފްގެ މައްޗަށް ދައުވާ ކޮށްދިނުމަށް އެދި އެންޓި ކޮރަޕްޝަން ކޮމިޝަން (އޭސީސީ) އިން ޕްރޮސެކިއުޓާ ޖެނަރަލްގެ އޮފީހަށް ފޮނުވި މައްސަލާގައި މަޚްލޫފް ވާހަކަދެއްކެވި ފުރަތަމަ ފަހަރެވެ. މީގެ ކުޑަ އިރުކޮޅެއް ކުރިން ބަރިއަކަށް ކުރެއްވި ޓްވީޓް ތަކެއްގައި މަޚްލޫފް ވިދާޅުވީ ފެށުނީއްސުރެވެސް އެމްއެމްޕީއާރްސީގެ މައްސަލާގައި އެމަނިކުފާނާމެދު އަމަލު ކުރަމުން އަންނަނީ ޒާތީކޮށް، ސިޔާސީގޮތުން ކަތިލާ ކަންބަޅިއެއް ގޮތަށް ކަމަށެވެ.\nއަދި އެކަން ކުރަނީ ސިޔާސީ ބަޔަކު އަޑީގަތިބެގެންކަން އެންމެ އިސްވެރިންނަށް އެނގިވަޑައިގަންނަވާ ކަމަށްވެސް މަޚްލޫފް ވަނީ ވިދާޅުވެފައެވެ. އަދި އެ ސިޔާސީ މީހުންނަށް ނުވިސްނެނީ އެމަނިކުފާނު އުޅުއްވަނީ މަގާމުގަ ބަގުޑިބައްދައިގެން ހުންނަން ނޫންކަން ކަމަށް މަޚްލޫފް ވިދާޅުވިއެވެ.\n“ކުރިތުހުމަތުވެސް ގޯސް. ތުހުމަތު ކުރީ އެސްއީޒެޑް ބިލަށް ވޯޓު ދީގެން. ނަމަވެސް އޭރު އަޅުގަނޑަކީ ޕީޕީއެމްގެ މަޖިލިސް މެންބަރެއް، ވޯޓު ދިނީ ތްރީލައިން ވިޕާ އެއްގޮތަށް.”\nމީގެ އިތުރުން އޭސީސީއަށް މި މައްސަލާގައި ދައުވާ ކުރުމުގެ އެއްވެސް ޤާނޫނީ ބާރެއް ލިބިގެން ނުވާ ކަމަށްވެސް މަޚްލޫފް ވިދާޅުވިއެވެ. އެގޮތުން އެސެޓް ރިކަވަރީ ކޮމިޝަން އުފައްދަވަން ރައީސް ނެރުއްވި ޤަރާރުންނާއި ރިޔާސީ ކޮމިޝަންގެ ގާނޫނުންވެސް އެކަން ސާފުވާކަމަށް މަޚްލޫފް ވިދާޅުވިއެވެ.\nމީގެ އިތުރުން ހެކިކަމަށް ބުނެ ހޯދާފައިވާ ބައެއް ތަކެތި އަދި ބަޔާނަކީ ކަނޑައެޅިގެން ރާއްޖެއާއި ލަންކާގެ ޤާނޫނާ ހިލާފަށް ހޯދާ އަދި ނަގާފައިވާ، ކޯޓަށް ބަލައިވެސް ނުގަންނާނެ ހެކިކަމަށް މަޚްލޫފް ވަނީ ތުހުމަތު ކުރައްވާފައެވެ. ނަމަވެސް އެކަމުގެ ތަފްސީލެއް ނުދެއްވައެވެ.\n“އަޅުގަނޑުގެ މައްސަލަވެސް ހަމަ ބަލަންވީ. އެކަމަކު އެކަން ކުރަންވާނީ ޤާނޫނީ އިމުގެ ތެރެއިން ތަފާތުނުކޮށް. ސިޔާސީ ނުފޫޒުން ބައެއް ނަންތަށް އުނިކުރުމަށްފަހުވެސް އެކުލަވާލާފައި އޮތް 300 މީހުންގެ ލިސްޓަކުންވެސް ކޮމިޝަނަށް3އަހަރު ވީއިރު ފެނުނީ އަޅުގަނޑުގެ ނަން އެކަނިތޯ؟”\nއަދި އެއްވެސް ވަރަކަށް ތަފާތުކުރުމެއް ނެތި މި މައްސަލަ ގެންދާނަމަ އެންމެދުވަހަކުވެސް މިނިސްޓަރު ކަމުގެ މަގާމުގަ ދެމިނުހުންނާނެ ކަމަށް މަޚްލޫފް ވަނީ ވިދާޅުވެފަ އެވެ. ކަންބަޅިއެއްހެން ހަމައެކަނި އެމަނިކުފާނު ކަތިލިޔަސް އެހިސާބުން އެމްއެމްޕީއާރްސީގެ މައްސަލަ ނިމުނީކަމަށް ރައްޔިތުން ދެކޭނެކަމަށް ހީކުރުމަކީ ގޯހެއްކަމަށްވެސް މަޚްލޫފް ވަނީ މިއަދު ވިދާޅުވެފައެވެ.\nއެމްއެމްޕީއާރްސީގެ މައްސަލައިގަ މަޚްލޫފުގެ މައްޗަށް ދެ ދަޢުވާއެއްކުރުމަށްވަނީ ފޮނުވާފައެވެ. ފުރަތަމަ ދަޢުވާއަކީ މަަޚްލޫފް ރައްޔިތުންގެ މަޖިލީހުގެ މެންބަރަކަށް ހުރިއިރު އެސްއީޒެޑްގެ ބިލަށް ވޯޓުދިނުމާއި ޕީޕީއެމްގައި ދެމި ހުރުމުގެ މުޤާބިލުގައި 33,000(ތެއްތިރީސްހާސް) އެމެރިކާ ޑޮލަރު އަމިއްލަފުޅު އެކައުންޓަށް ޖަމާވި މައްސަލައިގައި ކޮރަޕްޝަން ހުއްޓުވުމާ މަނާ ކުރުމުގެ ޤާނޫނުގެ ދަށުން، ކުރާ ދައުވާއެކެވެ.\nއަނެއް ދައުވާއަކީ މަޚްލޫފް ރަސްމީ އިދާރާއަކަށް ދޮގު މަޢުލޫމާތު ދީފައިވާކަން ތަޙްޤީޤަށް އެނގެން އޮތުމުން ދިވެހިރާއްޖޭގެ ޤާނޫނުލް އުޤޫބާތުގެ ދަށުން، އޭނާގެ މައްޗަށް ދައުވާ ކޮށްދިނުމަށް ޕީޖީ އޮފީހަށް ފޮނުވާފައިވާ މައްސަލައެކެވެ.\nޢަސްލުތަ ހާދަ ހީނުވެއޭ .